text:
བཙན་བྱོལ་བོད་མིའི་ཁྲིམས་ལུགས་དབང་འཛིན་གྱི་ངོ་སྤྲོད།
བཙན་བྱོལ་བོད་མིའི་ཆེས་མཐོའི་ཁྲིམས་ཞིབ་ཁང་།
ཁྲིམས་ཞིབ་པ་རིམ་བྱོན།
ཁྲིམས་ཞིབ་ཁང་འོག་མ།
ཁྲིམ་ཞིབ་ཁང་གི་འཛིན་སྐྱོང་།
ཁྲིམས་འཛིན་ཡར་རྒྱས།
བྱེད་སྒོའི་རྩ་འཛིན།
བཙན་བྱོལ་བོད་མིའི་ཁྲིམས་ལུགས་དབང་འཛིན་གྱི་ངོ་སྤྲོད།
གཅིག སྔོན་གླེང་།
ཕྱི་ལོ་ ༡༩༤༨ ནས་བཟུང་རྒྱ་ནག་དམར་པོའི་དཔུང་དམག་གིས་བོད་ཀྱི་ས་སྡེ་རིམ་ཟོས་ཀྱིས། ༡༩༥༡ ལོར་དྲག་དཔུང་གི་བཙན་ཤེད་འོག་གྲོས་མཐུན་དོན་ཚན་བཅུ་བདུན་ཟེར་བ་འཇོག་དགོས་བྱུང་སྟེ། ལོ་ངོ་བརྒྱད་ཙམ་རིང་བོད་རྒྱ་མཉམ་གནས་ཡོང་ཐབས་མཛད་ཀྱང་། རྒྱ་གཞུང་དབང་འཛིན་པས་གྲོས་མཐུན་གྱི་དོན་ཚན་ཁག་ལ་རྩིས་མེད་དང་། བོད་མིར་དྲག་གནོན། ཆོས་རིག་རྩ་གཏོར་གྱི་སྲིད་ཇུས་འབའ་ཞིག་ལག་བསྟར་བྱས་པ་མ་ཟད། ཐ་ན་ྋགོང་ས་ྋསྐྱབས་མགོན་ཆེན་པོ་མཆོག་གི་སྐུ་ཕྱྭར་ངན་བསྡོའི་གྲབས་གཤོམ་མངོན་སུམ་དུ་བྱས་སྟབས། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་གང་གི་ཕེབས་རྗེས་བསྙེགས་པའི་བོད་མི་ཁྲི་བརྒྱད་ཙམ་རྒྱ་བལ་འབྲུག་གསུམ་ནང་བཙན་བྱོལ་དུ་མི་ཕེབས་ཀ་མེད་བྱུང་ཡོད།
རང་ཡུལ་བཙན་འཕྲོག་གིས་འཚོ་གནས་ཀྱི་དཀའ་ཚེགས་སྣེ་འཛིང་བའི་སྐྱབས་བཅོལ་བའི་ཁོར་ཡུག་དེ་ལྟ་བུའི་ནང་དུའང་། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཐུགས་བཞེད་སྔོན་ཡོད་ལྟར། བཙན་བྱོལ་བོད་མིའི་ཆབ་སྲིད་དམངས་གཙོ་ཅན་དུ་བསྒྱུར་རྒྱུར་འཕྲལ་མྱུར་ཕྱག་བཞེས་བསྐྱངས་ཡོད།
ཕྱི་ལོ་ ༡༩༦༠ ཟླ་ ༢ ནང་། བཙན་བྱོལ་བོད་མི་རྣམས་ཐེངས་དང་པོར་རྡོ་རྗེ་གདན་དུ་ཚོགས་འཛོམས་སྐབས། ༸གོང་ས་མཆོག་གིས། “བོད་ནང་རང་རེ་སྔ་མའི་གནས་སྟངས་དེ་དག་དང་མ་འདྲ་བའི་ཆོས་སྲིད་གཉིས་ལྡན་གྱི་དམངས་གཙོའི་གཞུང་ཞིག་འཛུགས་རྒྱུ་དེ་ཧ་ཅང་གལ་ཆེན་པོ་ཡིན་པར་བརྟེན། མི་དམངས་ཀྱི་ཚབ་བྱེད་ཐུབ་མཁན་དང༌། རྒྱ་ཆེའི་མང་ཚོགས་ཀྱིས་འོས་བསྡུའི་ལམ་ནས་བསྐོ་གཞག་བྱས་པའི་མི་དམངས་འཐུས་མིའི་ཚོགས་འདུ་ཞིག་དགོས་ཀྱི་རེད། ཁྱེད་རང་ཚོ་ཕར་ལོག་རྗེས་མང་ཚོགས་ཁྲོད་ནས་ཤེས་ཡོན་ཡོད་པ་དང༌། འཇོན་ཐང་ཡོད་པ། རྒྱལ་ཞེན་ལྷག་བསམ་ལྡན་པ། མང་ཚོགས་ཀྱིས་ཡིད་ཆེས་འཕེར་བའི་མི་འགྲོ་མིང་འདོན་བྱེད་དགོས། གནས་སྐབས་རིང་ཆོས་བརྒྱུད་ཆེན་པོ་བཞི་ནས་འཐུས་མི་རེ་དང༌། ཆོལ་ཁ་གསུམ་ནས་འཐུས་མི་གསུམ་རེ་འདེམས་དགོས་”ཞེས་བཀའ་སློབ་བསྩལ་དོན་ལྟར། རང་ཁུངས་སོ་སོ་ནས་སྤྱི་འཐུས་སེར་སྐྱ་མི་གྲངས་བཅུ་གསུམ་འོས་འདེམས་ཞུས་ཏེ། ༡༩༦༠ ཟླ་ ༩ ཚེས་ ༢ ཉིན་སྐབས་དང་པོའི་བོད་མི་མང་སྤྱི་འཐུས་ལྷན་ཚོགས་དབུ་བརྙེས།
ཕྱི་ལོ་ ༡༩༦༡ ལོའི་ཟླ༌ ༡༠ ཚེས་ ༡༠ ཉིན། མ་འོངས་བོད་ཀྱི་རྩ་ཁྲིམས་སྙིང་དོན་འགྲེམས་སྤེལ་དང་། ཕྱི་ལོ་ ༡༩༦༣ ཟླ༌ ༣ ཚེས་ ༡༠ ཉིན། གསུམ་བཅུའི་དུས་དྲན་ཐེངས་བཞི་པའི་མཛད་སྒོའི་ཐོག་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་མ་འོངས་པའི་བོད་ཀྱི་རྩ་ཁྲིམས་ཟིན་བྲིས་ཡོངས་བསྒྲགས་བསྐྱངས་ཏེ། བཙན་བྱོལ་བོད་གཞུང་འདི་བཞིན་ཁྲིམས་ཀྱིས་དབང་བསྒྱུར་ཕྱོགས་སུ་སྔར་མེད་ཀྱི་གོམ་སྟབས་རླབས་ཆེན་ཞིག་སྤོས་ཡོད།
ཕྱི་ལོ་ ༡༩༨༠ འགོ་སྟོད་ནས་བཟུང་། ༸གོང་ས་༸སྐྱབས་མགོན་ཆེན་པོས་སྤྱི་འཐུས་ལྷན་ཚོགས་དང་བཀའ་ཤག་འཐུས་སྒོ་ཇེ་ཚང་དུ་གཏོང་རྒྱུའི་ལམ་སྟོན་སྔ་རྗེས་ཕེབས་པ་མ་ཟད། འཛིན་སྐྱོང་གི་འགོ་ཁྲིད་སྲིད་བློན་བསྐོ་གཞག་དགོས་མིན་མང་ཚོགས་ལ་བསམ་ཚུལ་དྲི་བསྡུར་སོགས་རིམ་པར་མཛད་དེ། ཕྱི་ལོ་ ༡༩༩༠ ལོའི་ཟླ་ ༥ ནང་བཙན་བྱོལ་བོད་མིའི་མི་འཐུས་ ༣༦༩ ཙམ་འདུས་པའི་དམིགས་བསལ་ཚོགས་ཆེན་ཐོག་བར་བརྒལ་བཀའ་བློན་འོས་འདེམས་དང་སྤྱི་འཐུས་གྲངས་ཚད་སྤར་ཆ་གནང་རྒྱུ་སོགས་ཀྱི་གྲོས་ཆོད་བཞག་པ་དང་། དེར་མཐུད་༸གོང་ས་མཆོག་གིས་རྩ་ཁྲིམས་ཟིན་བྲིས་བསྐྱར་ཞིབ་ཚོགས་ཆུང་ཐད་བསྐོས་བསྐྱངས་ཏེ། ཕྱི་ལོ་ ༡༩༩༡ ཟླ་ ༦ ཚེས་ ༡༤ ཉིན་སྐབས་ ༡༡ པའི་བོད་མི་མང་སྤྱི་འཐུས་ལྷན་ཚོགས་སུ་བཙན་བྱོལ་བོད་མིའི་བཅའ་ཁྲིམས་གཏན་འབེབས་མཛད་པ་དང་། ཟླ་ ༦ ཚེས་ ༢༨ ཉིན་༸གོང་ས་༸སྐྱབས་མགོན་ཆེན་པོ་མཆོག་གིས་ཆོག་མཆན་གསལ་བསྒྲགས་བསྐྱངས།
བཙན་བྱོལ་བོད་མིའི་བཅའ་ཁྲིམས་སུ། མང་གཙོའི་ཀ་བ་གསུམ་གྱི་ཆ་ལག་ཚང་བ་བཀོད་སྒྲིག་གནང་བའི་ཆ་རྐྱེན་འོག ཁྲིམས་ལུགས་དབང་འཛིན་གྱི་ཆེས་མཐོའི་ཁྲིམས་ཞིབ་ཁང་གསར་འཛུགས་དང་། གཞན་ཡང་རང་དབང་ལྡན་པའི་ལས་ཁང་གསུམ་སྟེ་དབུས་འོས་བསྡུ་ལས་ཁང་དང་། ལས་བྱེད་འདེམས་བསྐོ་ལྷན་ཁང་། སྤྱི་ཁྱབ་རྩིས་ཞིབ་ལས་ཁང་གསུམ་བཅོས་སྒྲིག་ཟུར་འཛུགས་བསྐྱངས་པས། བཙན་བྱོལ་བོད་མིའི་སྒྲིག་འཛུགས་འདི་ཉིད་འཐུས་སྒོ་ཚང་ཞིང་། དེང་རབས་མང་གཙོའི་འགྲོ་ལུགས་དང་མཐུན་པ་ཞིག་ཏུ་བསྒྱུར་ཐུབ་ཡོད།
གཉིས། བཙན་བྱོལ་བོད་མིའི་ཆེས་མཐོའི་ཁྲིམས་ཞིབ་ཁང་།
ཆེས་མཐོའི་ཁྲིམས་ཞིབ་ཁང་ནི་བོད་མིའི་སྒྲིག་འཛུགས་དང༌། མི་མང་གི་གནས་སྐབས་དམིགས་བསལ་དགོས་མཁོ་དང་འཚམས་པའི་ཁྲིམས་འཛིན་གོང་ན་མེད་པ་དེ་ཡིན།
ཀ) ཆེས་མཐོའི་ཁྲིམས་ཞིབ་ཁང་གསར་འཛུགས་དང་། འཕེལ་རིམ།
བཙན་བྱོལ་བོད་མིའི་བཅའ་ཁྲིམས་དོན་ཚན་ ༦༢ པའི་ཆ་རྐྱེན་འོག་ཕྱི་ལོ་ ༡༩༩༢ ཟླ་ ༣ ཚེས་ ༡༡ ཉིན་བཙན་བྱོལ་བོད་མིའི་ཁྲིམས་ལུགས་དབང་འཛིན་གྱི་ཆེས་མཐོའི་ཁྲིམས་ཞིབ་ཁང་འདི་ཉིད་བཞུགས་སྒར་དྷ་རམ་ས་ལར་དབུ་འཛུགས་གནང་ཡོད།
- ཆེས་མཐོའི་ཁྲིམས་ཞིབ་ཁང་ཐོག་མར་དབུ་འཛུགས་གནང་སྐབས་ཁྲིམས་ཞིབ་པ་ཆེ་བ་གཅིག་ལས་མེད་པ་དང། ཕྱི་ལོ་ ༡༩༩༧ ཟླ་ ༠༡ ཚེས་ ༢༩ ཉིན་ཁྲིམས་ཞིབ་པ་གཞན་གཉིས་བསྐོ་གཞག་དམ་འབུལ་མཛད་དེ། ད་ལྟའི་ཁྲིམས་ཞིབ་ཁང་གི་གྲུབ་ཆ་ཚང་བར་བགྱིས་ཡོད།
- ཕྱི་ལོ་ ༡༩༩༢ ནས་ ༢༠༠༤ བར། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང་། ཁྲིམས་ཞིབ་གཞན་གཉིས་བཅས་༸གོང་ས་༸སྐྱབས་མགོན་ཆེན་པོས་འོས་འཛུགས་གནང་བར་སྤྱི་འཐུས་ལྷན་ཚོགས་ཀྱི་སྤྱི་འཐུས་རྩ་འབོར་གསུམ་ཆ་གཉིས་ཡན་གྱིས་མོས་མཐུན་བྱུང་ན་དེ་ལ་༸གོང་ས་༸སྐྱབས་མགོན་ཆེན་པོས་རྒྱལ་ཁབ་ཀྱི་དབུ་འཛིན་གྱི་མཚན་ཐོག་ནས་བསྐོ་གཞག་མཛད་སྲོལ་ཡོད་ཅིང་།
- ༢༠༠༤ ལོའི་བཅའ་ཁྲིམས་བསྐྱར་བཅོས་ ༡༥ པར། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་སོ་སོ་ནི་ཆེས་མཐོའི་ཁྲིམས་ཞིབ་པ་ཆེ་བ་དང༌། སྤྱི་འཐུས་ཚོགས་གཙོ་ཚོགས་གཞོན། བཀའ་བློན་ཁྲི་པ་བཅས་ནས་བསྐོ་འཛུགས་བྱས་པའི་མི་འགྲོ་གསུམ་མམ་ལྔ་ཡོད་པའི་འདེམས་སྒྲུག་ཚོགས་ཆུང་གིས་ཉིས་ལྡབ་ལས་མ་ཉུང་བའི་འཆར་ཕུལ་ལྟར་༸གོང་ས་༸སྐྱབས་མགོན་ཆེན་པོས་འོས་འཛུགས་གནང་བར་སྤྱི་འཐུས་ལྷན་ཚོགས་ཀྱི་སྤྱི་འཐུས་རྩ་འབོར་གསུམ་ཆ་གཉིས་ཡན་གྱིས་མོས་མཐུན་བྱུང་ན་དེ་ལ་༸གོང་ས་༸སྐྱབས་མགོན་ཆེན་པོས་རྒྱལ་ཁབ་ཀྱི་དབུ་འཛིན་གྱི་མཚན་ཐོག་ནས་བསྐོ་གཞག་མཛད་ལམ་བཟོས་ཡོད་པ་དང་།
- ༢༠༡༡ ལོའི་བཅའ་ཁྲིམས་བསྐྱར་བཅོས་ ༢༥ པར། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་སོ་སོའི་གོ་ཡུལ་སྟོང་པ་ནམ་ཐོན་ལ་ཆེས་མཐོའི་ཁྲིམས་ཞིབ་པ་ཆེ་བ་དང༌། སྤྱི་འཐུས་ཚོགས་གཙོ་ཚོགས་གཞོན། བཀའ་བློན་ཁྲི་པ་(སྐབས་ ༡༥ པའི་གྲོས་ཚོགས་ཚོགས་དུས་ ༤ པར་སྲིད་སྐྱོང་ཞེས་བསྐྱར་བཅོས་གཏན་འབེབས་གནང་།)བཅས་ནས་སྐབས་དེའི་འོས་མི་འདེམས་སྒྲུག་ཁོ་ནའི་ཆེད་བསྐོ་འཛུགས་བྱས་པའི་མི་འགྲོ་གསུམ་མམ་ལྔ་ཡོད་པའི་འདེམས་སྒྲུག་ཚོགས་ཆུང་གིས་ཉིས་ལྡབ་ལས་མ་ཉུང་བའི་འཆར་ཕུལ་ལྟར་སྤྱི་འཐུས་ལྷན་ཚོགས་སུ་འོས་བསྡུའི་ལམ་ནས་མང་མོས་ཐོབ་པ་དེར་ཁྲིམས་ཞིབ་པ་ཆེ་བའམ་ཁྲིམས་ཞིབ་པར་འོས་ཐོན་བྱུང་བར་ངོས་འཛིན་བྱ་རྒྱུ་ཞེས་བསྐྱར་བཅོས་གཏན་འབེབས་གནང་སྟེ་ཕྱག་བསྟར་གནང་བཞིན་ཡོད།
- ཕྱི་ལོ་ ༢༠༡༡ ལོའི་བཅའ་ཁྲིམས་བསྐྱར་བཅོས་ ༢༥ པ་གཏན་འབེབས་མ་གནང་གོང་། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང་ཁྲིམས་ཞིབ་པ་གཞན་གཉིས་བཅས་སུ་བསྐོ་གཞག་མཛད་པའི་སྐྱེ་བོ་དེ་དག་གིས་ལས་ཁུར་དུ་མ་ཞུགས་གོང་ྋགོང་ས་མཆོག་གི་སྐུ་མདུན་དུ་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའ་འབུལ་བཞེས་མཛད་སྲོལ་ཡོད་ཀྱང་། བཅའ་ཁྲིམས་བསྐྱར་བཅོས་ ༢༥ པ་གཏན་འབེབས་གནང་རྗེས། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བར་འོས་ཐོན་བྱུང་འཕྲལ་ལས་ཁུར་དུ་མ་ཞུགས་གོང་འཁྱུར་ཉེའི་ཁྲིམས་ཞིབ་པ་ཆེ་བའམ་ལས་ཚབ་ཀྱི་མདུན་དུ་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའམ། ཁས་ལེན་ཞུ་དགོས། ཁྲིམས་ཞིབ་པ་གཞན་གཉིས་འོས་ཐོན་བྱུང་འཕྲལ་ཁྲིམས་ཞིབ་པ་ཆེ་བའི་མདུན་ལས་ཁུར་དུ་མ་ཞུགས་པའི་གོང་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའམ། ཁས་ལེན་ཞུ་དགོས་ཞེས་བསྐྱར་བཅོས་གནང་བ་མ་ཟད། སྤྱི་འཐུས་ཚོགས་གཙོ་ཚོགས་གཞོན་དང་། སྲིད་སྐྱོང་དང་བཀའ་བློན་རྣམ་པ
- རང་དབང་ཅན་གྱི་སྡེ་ཚན་གསུམ་གའི་འགན་འཛིན་དང་ཚོགས་གཙོ། འགན་འཛིན་ལས་འཕར་དང་ཚོགས་མི་བཅས་པས་ཀྱང་ཁྲིམས་ཞིབ་པ་ཆེ་བའམ་ལས་ཚབ་ཀྱི་མདུན་དུ་ལས་འཁུར་དམ་འབུལ་ཞུ་དགོས་པ་ཡིན།
ཁ) ཁྲིམས་ཞིབ་ཁང་གི་རྩ་འཛིན་ཁྲིམས་ཡིག
བཙན་བྱོལ་བོད་མིའི་བཅའ་ཁྲིམས་ཀྱི་དོན་ཚན་ ༦༧ པར། ཆེས་མཐོའི་ཁྲིམས་ཞིབ་ཁང་ནས་བཙན་བྱོལ་བོད་མིའི་ཁྲིམས་ཞིབ་ཁང་གི་རྩ་འཛིན་ཁྲིམས་ཡིག་དང༌། འགྲོ་ལུགས། སྒྲིག་གཞི་བཅས་བཟོ་འགོད་ཆོག་པའི་འགན་དབང་ཡོད་ཅེས་གསལ་བའི་དགོངས་དོན་ལྟར། ཕྱི་ལོ་ ༡༩༩༡ ལོར་ཆེས་མཐོའི་ཁྲིམས་ཞིབ་ཁང་གི་གོ་སྒྲིག་འོག་ཁྲིམས་ཡིག་ཟིན་བྲིས་ཚོགས་ཆུང་ཆེད་འཛུགས་བསྐྱངས་ཏེ། ཁྲིམས་ཡིག་ཟིན་བྲིས་ཚོགས་ཆུང་གི་གཙོ་འཛིན་ཁྲིམས་ཞིབ་པ་ཆེ་བ་གྲ་ཕྱི་ཕུན་རབ་བློ་བཟང་དར་རྒྱས་མཆོག་དང༌། ཚོགས་མི་ཁྲིམས་དོན་སློབ་སྟོན་པ་ས་སྐྱ་ཕུན་ཚོགས་ཕོ་བྲང་གི་གདུང་སྲས་ཨ་ནནྡ་བཛྲ་རིན་པོ་ཆེ། དྲུང་ཡིག་ཆེན་མོ་རྣམ་རྒྱལ་ཚེ་རིང༌། དྲུང་ཆེ་ལས་འཕར་བྲེ་སྲང་ཚེ་རིང༌། ཁྲིམས་ལུགས་རིག་པ་བ་ཕུར་བུ་རྡོ་རྗེ། ཟུང་འབྲེལ་དྲུང་ཆེ་ཚེ་རིང་དོན་གྲུབ། དྲུང་ཆེ་གཞོན་པ་བློ་བཟང་རྡོ་རྗེ་བཅས་ཀྱིས་གཙོ་བོ་བཅའ་ཁྲིམས་ཀྱི་དོན་ཚན་ཁག་གཞིར་བཟུང་ཐོག གནས་ཡུལ་ཕྱིའི་རྒྱལ་ཁབ་སོ་སོའི་ཁྲིམས་དང་མ་འགལ་ཞིང༌། རང་རེ་བཙན་བྱོལ་བོད་གཞུང་མང་སྤྱི་སྒེར་གྱི་གནས་སྟངས་དང་དགོས་མཁོ་སོགས་ལའང་འོས་ཤིང་འཚམས་པ་གཙོ་བཟུང་གིས་ལེགས་ཆ་སྡུད་སྒྲིག་གནང་ཞིང༌། དེ་ཡང་བོད་མིའི་སྲོལ་རྒྱུན་ཁྲིམས་ལུགས་དང༌། འགྲོ་སྟངས། གཞན་ཡང་ཕྱིའི་མང་གཙོའི་རྒྱལ་ཁབ་ཁག་གི་གནའ་དེང་ཁྲིམས་ལུགས་རྩ་འགྲེལ་འདྲ་མིན་གྱིས་གཙོས་འབྲེལ་ཡོད་ཡིག་ཆ་སོགས་ལ་ཞིབ་འཇུག་གིས་ལེགས་ཆ་བླངས་མཐར། བཙན་བྱོལ་བོད་མིའི་ཁྲིམས་ཞིབ་ཁང་གི་ཁྲིམས་ལུགས་དབང་འཛིན་གྱི་རྩ་འཛིན་ཁྲིམས་ཡིག་དང༌། སྤྱི་མང་གཏུག་བཤེར་འགྲོ་ལུགས་རྩ་འཛིན་ཁྲིམས་ཡིག དཔང་རྟགས་རྩ་འཛིན་ཁྲིམས་ཡིག་བཅས་ཁྲིམས་ཡིག་གི་སྡེ་ཚན་གསུམ་ལེགས་སྒྲིག་བཟོ་འགོད་གནང་སྟེ། སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ལ་འཆར་འབུལ་ཞུས་དོན་ལྟར། ཕྱི་ལོ་ ༡༩༩༦ ཟླ་ ༣ ཚེས་ ༢༨ ཉིན་ྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་གིས་ཆོག་མཆན་བཀའ་འཁྲོལ་ཕྱག་རྟགས་རིན་པོ་ཆེ་སྩལ་སྨིན་བྱུང་སྟེ་ཁྲིམས་ཡིག་ཏུ་གཏན་ལ་ཕབ་ཡོད།
༡) ཁྲིམས་ལུགས་དབང་འཛིན་གྱི་རྩ་འཛིན་ཁྲིམས་ཡིག
- ཁྲིམས་ཡིག་འདིར་ལེའུ་ ༩ དང༌། ནང་གསེས་དོན་ཚན་ ༨༣
- ཟུར་སྣོན་ཡིག་ཆ་ ༣ བཅས་ཡོད་པ་དང༌། ཁྲིམས་ཡིག་འདིའི་དོན་ཚན་ཁག་གི་ནང་དོན་གཙོ་བོ་ཁྲིམས་ཡིག་གི་ཁྱབ་ཚད། ཆེས་མཐོའི་ཁྲིམས་ཞིབ་ཁང་དང༌། ཁྲིམས་ཞིབ་ཁང་འོག་མ་ཁག་གི་ངོ་བོ་དང༌། གྲུབ་ཆ། འགན་དབང༌། ཁྲིམས་ཁོངས་ཁྱབ་ཚད། ཁྲིམས་ཞིབ་པའི་ཐོབ་ཐང༌། འཛིན་སྐྱོང། ཁྲིམས་ཞིབ་ཁང་གོང་འོག་གི་ལས་བྱེད་བསྐོ་གཞག་བཀོད་སྒྲིག་དང་དེ་དག་གི་བླང་དོར་ཐོབ་ཐང་། ཁྲིམས་འཛིན་ཡར་རྒྱས་ཁང༌། གཏུག་བཤེར་བྱ་རིམ། སྣ་ཚོགས། ཁྲིམས་ཡིག་བསྐྱར་བཅོས་ཀྱི་ཆ་རྐྱེན་བཅས་ཀྱི་གནད་དོན་ཞིབ་ཕྲ་འཁོད་ཡོད་པ་དང་། ཁྲིམས་ཡིག་འདིར་ཕྱི་ལོ་ ༢༠༡༢ ཟླ་ ༧ ཚེས་ ༡༠ བར་བསྐྱར་བཅོས་ཐེངས་ ༦ གནང་ཡོད།
༢) སྤྱི་མང་གཏུག་བཤེར་འགྲོ་ལུགས་རྩ་འཛིན་ཁྲིམས་ཡིག
- ཁྲིམས་ཡིག་འདིའི་ནང་ལེའུ་ ༡༥ དང༌། ནང་གསེས་དོན་ཚན་ ༨༩
- ཟུར་སྣོན་ཡིག་ཆ་ ༢༠ བཅས་ཡོད་པ་དང༌། ཁྲིམས་ཡིག་འདིའི་དོན་ཚན་ཁག་གི་ནང་དོན་གཙོ་བོ་ཁྲིམས་ཡིག་གི་ཁྱབ་ཚད་དང༌། ཁྲིམས་ཞིབ་ཁང་གོང་འོག་སོ་སོའི་ཁྲིམས་ཁོངས་ཁྱབ་ཚད། ཁ་མཆུའི་འགྲོ་གྲོན། གྱོད་ཡ་ཉམ་ཐག་ལ་མཐུན་རྐྱེན། གྱོད་ཡ་དོ་བདག་གི་ཞུ་སྒོ་ཁག་དང༌། གྱོད་ཡའི་འཐུས་མི་དང་། གྱོད་ཡའི་ངོ་ཚབ། ཁྲིམས་རྩོད་པ་བསྐོ་གཞག་བཅས་ཀྱི་སྐོར། ཁ་མཆུ་ཞུ་གཏུག་གི་སྙན་ཞུ་དང་བརྡ་སྦྱོར། ཁ་མཆུ་ཉན་ཞིབ་དང་ཞིབ་གཅོད། ཁ་མཆུ་ཐག་གཅོད་ཀྱི་བཅད་ཁྲ། གོང་ཞུ། བསྐྱར་ཞིབ་དང༌། དོགས་གཅོད། སྣ་ཚོགས། ཁྲིམས་ཞིབ་ཁང་ལ་ཁྱད་གསོད། རང་ཆས་སུ་ཡོད་པའི་དབང་ཆ། བསྐྱར་བཅོས་བཅས་ཁ་མཆུ་ཞུ་གཏུག་སྐབས་ཀྱི་བྱ་རིམ་ཞིབ་ཕྲ་འཁོད་ཡོད་པ་དང་། ཁྲིམས་ཡིག་འདིར་ཕྱི་ལོ་ ༢༠༡༢ ཟླ་ ༧ ཚེས་ ༡༠ བར་བསྐྱར་བཅོས་ཐེངས་ ༢ གནང་ཡོད།
༣) དཔང་རྟགས་རྩ་འཛིན་ཁྲིམས་ཡིག
- ཁྲིམས་ཡིག་འདིའི་ནང་ལེའུ་ ༡༤ དང༌། ནང་གསེས་དོན་ཚན་ ༨༣ ཡོད་པ་དང༌། ཁྲིམས་ཡིག་འདིའི་དོན་ཚན་ཁག་གི་ནང་དོན་གཙོ་བོ་ཁྲིམས་ཡིག་གི་ཁྱབ་ཚད་དང༌། དགོས་དམིགས། དཔང་རྟགས་སྤྱིར་སྟངས་ཀྱི་འགྲེལ་བཤད། དཔང་རྟགས་སུ་བླང་བྱ་འོས་མིན་གྱི་འགྲོ་ལུགས། འབྲེལ་ཆགས་དཔང་པོ་འཕེར་ཚད། དཔང་པོར་བརྟག་ཞིབ། བསམ་ཚུལ་གྱི་དཔང་རྟགས། གཟུགས་ཕུང་ལས་གྲུབ་པའི་དཔང་རྟགས། ངག་ཐོག་དཔང་རྟགས། གསང་ཉར་ཐོབ་དབང༌། གཞན་བརྗོད་དཔང་རྟགས། ཁུངས་སྐྱེལ་མ་དགོས་པའི་དངོས་གནས། ཁུངས་སྐྱེལ་གྱི་འགན་ཁུར། བསྐྱར་བཅོས་བཅས་ཀྱི་སྐོར་བྱ་རིམ་གསལ་པོ་འཁོད་ཡོད་པ་དང་། ཁྲིམས་ཡིག་འདིར་ཕྱི་ལོ་ ༢༠༡༢ ཟླ་ ༧ ཚེས་ ༡༠ བར་བསྐྱར་བཅོས་ཐེངས་ ༣ གནང་ཡོད།
ག) ཆེས་མཐོའི་ཁྲིམས་ཞིབ་ཁང་གི་ངོ་བོ་དང༌། འགན་དབང༌།
- ༡) བོད་མིའི་སྒྲིག་འཛུགས་དང༌། མི་མང་ལ་ཡུལ་དུས་གནས་སྐབས་སུ་དམིགས་བསལ་དགོས་མཁོ་དང་འཚམས་པའི་ཁྲིམས་ལུགས་དབང་འཛིན་གྱི་ཆེས་མཐོའི་ཁྲིམས་ཞིབ་ཁང་དེ་ནི་བཙན་བྱོལ་བོད་མི་སྤྱི་སྒེར་ཡོངས་ཀྱི་གྱོད་གཏུག་གོང་ཞུ་བྱ་ཡུལ་མཐར་ཐུག་གི་ཁྲིམས་ཞིབ་ཁང་དང༌། བོད་མིའི་ཁྲིམས་དང་ལམ་སྲོལ་རྣམ་པ་འདྲ་མིན་གྱི་ཁྲིམས་ཞིབ་སྟངས་འཛིན་བཀོད་ཁྱབ་ལག་བསྟར་བཅས་བྱ་རྒྱུའི་འགན་དབང་ཡོད་པའི་བོད་མིའི་སྒྲིག་འཛུགས་ཀྱི་ཁྲིམས་འཛིན་གོང་ན་མེད་པ་དེ་ཡིན།
- ༢) ཁྲིམས་ཞིབ་ཁང་ནང་དུ་གཏུག་བཤེར་གྱི་བྱ་རིམ་གང་བྱུང་བ་རྣམས་ཡིག་ཐོག་གམ། སྒྲ་འཛིན་འཕྲུལ་ཆས་གང་རུང་ཐོག་གཏན་འཇགས་སུ་རྩ་འཛིན་ཉར་འཇོག་བྱེད་པའི་ཆེས་མཐོའི་ཁྲིམས་ཞིབ་ཁང་ཡིན།
- ༣) ཆེས་མཐོའི་ཁྲིམས་ཞིབ་ཁང་ནས་བཙན་བྱོལ་བོད་མིའི་ཁྲིམས་དང་ལམ་སྲོལ་གྱི་ཁྲིམས་རྩོད་པ་དང་ལས་བྱེད་པའི་བླང་དོར་སྒྲིག་གཞི། ཁྲིམས་ཞིབ་ཁང་འོག་མ་ཁག་གི་སྒྲིག་གཞི་དང་ལམ་སྟོན་ཇི་དགོས་སྐབས་བསྟུན་བཟོ་འགོད་ཀྱིས་ལག་བསྟར་བྱས་ན་འཐུས་རྒྱུ།
- ༤) ཆེས་མཐོའི་ཁྲིམས་ཞིབ་ཁང་ནས་བཙན་བྱོལ་བོད་མིའི་བཅའ་ཁྲིམས་དང༌། སྤྱི་འཐུས་ལྷན་ཚོགས་ནས་གཏན་ལ་ཕབ་པའི་ཁྲིམས་ལུགས་ཁག་གཞིར་བཟུང་ཁྲིམས་ཞིབ་ཁང་གི་རྩ་འཛིན་ཁྲིམས་ཡིག་དང༌། འགྲོ་ལུགས། སྒྲིག་གཞི་བཅས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་སྤྱི་མོས་ཀྱིས་བཟོ་འགོད་དང་འབྲེལ་གཏན་འབེབས་བྱུང་མཚམས་ནས་ལག་ལེན་བསྟར་རྒྱུའི་དབང་ཆ་ཡོད།
- ༥) ཆེས་མཐོའི་ཁྲིམས་ཞིབ་ཁང་ནས་གཏན་འཇགས་སམ་འཕྲལ་སེལ་གང་རུང་གི་ཁྲིམས་ཞིབ་ཁང་འོག་མ་ཁག་གསར་འཛུགས་དང༌། ཕྱིར་བསྡུ་བྱ་རྒྱུའི་འགན་དབང་ཡོད།
- ༦) ཁྲིམས་ཞིབ་ཁང་འོག་མ་རྣམས་དང༌། ཁྲིམས་དོན་དང་འབྲེལ་བའི་ལས་ཁུངས་ཁག་གི་ལས་དོན་བྱེད་ཕྱོགས་དང༌། འཛིན་སྐྱོང་གི་བྱ་བར་ཞིབ་འཇུག་ལམ་སྟོན་དང་སྟངས་འཛིན་བྱ་རྒྱུའི་དབང་ཆ་ཡོད།
- ༧) གཞན་ཡང་རང་རེའི་གནས་བབས་ལ་བསྟུན་ཏེ་ཁྲིམས་ཞིབ་བྱེད་འོས་པའམ། རང་རེས་ཁྲིམས་ཞིབ་བྱ་རྒྱུར་གནས་ཡུལ་རྒྱལ་ཁབ་ཀྱི་ཁྲིམས་དབང་ཐོག་ནས་དགག་པ་མེད་པའི་སྤྱི་སྒེར་གྱི་རྩོད་གཞི་ཁག་བཅས་ལ་ཆེས་མཐོའི་ཁྲིམས་ཞིབ་ཁང་ནས་བོད་མིའི་ཁྲིམས་དང༌། ལམ་སྲོལ་རྣམ་པ་འདྲ་མིན་གྱི་ཁྲིམས་ཞིབ་དང༌། བཀོད་ཁྱབ་བྱ་རྒྱུ་བཅས་ཀྱིས་མཚོན་གཟུ་གཅོད་བྱ་རྒྱུའི་འགན་དབང་ཡོད།
- ༨) བོད་ཀྱི་ཡུལ་མིའི་གཞི་རྩའི་རང་དབང་དང་ཐོབ་ཐང་ཁག་སྲུང་སྐྱོབ་ཆེད་དགོས་ངེས་ཀྱི་བཀོད་འདོམས་བྱ་རྒྱུའི་དབང་ཆ་ཡོད།
ང) ཆེས་མཐོའི་ཁྲིམས་ཞིབ་ཁང་གི་ཁྲིམས་ཁོངས་ཁྱབ་ཚད།
ཆེས་མཐོའི་ཁྲིམས་ཞིབ་ཁང་ཁོ་ནར་ཡོད་པའི་ཐོག་མའི་གཏུག་བཤེར་གྱི་ཁྲིམས་ཁོངས་ཁྱབ་ཚད།
༡) འོས་བསྡུའི་ལས་དོན་དང་འབྲེལ་བའི་རྩོད་རྙོག་གང་ཞིག་ལ་དབུས་འོས་བསྡུ་ལས་ཁང་ནས་ཐག་གཅོད་བྱས་པར་མོས་མཐུན་མ་བྱུང་བའི་རིགས།
༢) བོད་མིའི་སྒྲིག་འཛུགས་དང༌། བོད་མིའི་གནས་ཡུལ་ས་གནས་སྒྲིག་འཛུགས་གཅིག་གམ་དེ་ལས་མང་བའི་དབར་གྱི་རྩོད་གླེང༌།
༣) བོད་མིའི་གནས་ཡུལ་ས་གནས་སྒྲིག་འཛུགས་གཉིས་སམ། དེ་ལས་མང་བའི་དབར་གྱི་རྩོད་གླེང༌།
ཆེས་མཐོའི་ཁྲིམས་ཞིབ་ཁང་ལའང་ཡོད་པའི་ཐོག་མའི་གཏུག་བཤེར་གྱི་ཁྲིམས་ཁོངས་ཁྱབ་ཚད།
༡) བཙན་བྱོལ་བོད་མིའི་བཅའ་ཁྲིམས་དང༌། ཁྲིམས་ཡིག ཆབ་སྲིད་དབང་འཛིན་གྱི་བཀའ། སྒྲིག་གཞི་བཅས་གང་རུང་གི་ཚིག་དོན་འགྲེལ་བརྗོད་བྱེད་ཕྱོགས་དང་འབྲེལ་བའི་རྩོད་གླེང༌།
༢) བཙན་བྱོལ་བོད་མིའི་བཅའ་ཁྲིམས་དགོངས་དོན་བོད་ཀྱི་ཡུལ་མིའི་གཞི་རྩའི་ཐོབ་ཐང་དང༌། ལས་འགན་ལ་གནོད་འགལ་དང་འབྲེལ་བའི་རྩོད་གླེང༌།
༣) བོད་མིའི་སྒྲིག་འཛུགས་མ་ལག་གི་ལས་བྱེད་པ་ཁག་གི་ཁེ་ཕན་རྗེས་འབྲེལ་གྱི་རྩོད་གླེང༌།
༤) བོད་མིའི་སྒྲིག་འཛུགས་མ་ལག་གང་རུང་དང༌། དེ་དག་གི་ལས་བྱེད་པ་ཆེ་ཕྲའི་གཞུང་འབྲེལ་ལས་དོན་བྱེད་ཕྱོགས་དང་འབྲེལ་བའི་རྩོད་གླེང༌།
ཆེས་མཐོའི་ཁྲིམས་ཞིབ་ཁང་དུ་གོང་ཞུ།
༡) བོད་མིའི་སྐོར་སྐྱོད་ཁྲིམས་ཞིབ་ཁང་གང་རུང་ཞིག་གམ། སྐོར་སྐྱོད་ཁྲིམས་ཞིབ་ཁང་མ་བཙུགས་གོང་ས་གནས་ཁྲིམས་ཞིབ་ཁང་གང་རུང་ཞིག་བཅས་ནས་གྱོད་གཞི་ཐོག་མའི་གཏུག་བཤེར་ལ་མཐའ་མའི་བཅད་ཁྲ་བཏང་བར། དོ་བདག་གྱོད་ཡས་གོང་ཞུ་བྱ་འདོད་ཡོད་ལ་ཁྲིམས་ལུགས་ཁག་གཞིར་བཟུང་གོང་ཞུ་བྱ་རྒྱུའི་ཆ་རྐྱེན་ལྡན་རིགས་ཀྱི་གོང་ཞུ་ཁག
༢) བོད་མིའི་སྐོར་སྐྱོད་ཁྲིམས་ཞིབ་ཁང་གང་རུང་ཞིག་ནས་གོང་ཞུར་མཐའ་མའི་བཅད་ཁྲའམ། གོང་ཞུ་ངོས་བཞེས་བརྩི་མེད་ཀྱི་བཀའ་ཁྱབ་བཅས་གང་རུང་བཏང་བར། དོ་བདག་གྱོད་ཡས་གོང་ཞུ་ནས་གོང་ཞུ་བྱ་འདོད་ཡོད་ལ་ཁྲིམས་ལུགས་ཁག་གཞིར་བཟུང་དེ་ལྟར་བྱ་རྒྱུའི་ཆ་རྐྱེན་ལྡན་རིགས་ཀྱི་གོང་ཞུ་ནས་གོང་ཞུ་ཁག
ཅ) ཆེས་མཐོའི་ཁྲིམས་ཞིབ་ཁང་གི་གྲུབ་ཆ།
༡) ཆེས་མཐོའི་ཁྲིམས་ཞིབ་ཁང་ལ་ཁྲིམས་ཞིབ་པ་ཆེ་བ་གཅིག་དང༌། སྤྱི་འཐུས་ལྷན་ཚོགས་ནས་ཁྲིམས་ཞིབ་པའི་གྲངས་སྤར་དགོས་པའི་ཁྲིམས་ལུགས་མ་བཟོས་བར་ཁྲིམས་ཞིབ་པ་གཞན་གཉིས་བཅས་དགོས་པ་ཡིན།
༢) ཆེས་མཐོའི་ཁྲིམས་ཞིབ་ཁང་དུ་ཚོགས་མི་གསུམ་ལས་མི་མང་བའི་བཤེར་དཔང་ལྷན་ཚོགས་ཤིག་དགོས་གལ་བྱུང་ན་འཛུགས་ཆོག་པ་ཡིན།
༣) ཁྲིམས་ལུགས་དབང་འཛིན་ཁྲིམས་ཡིག་འདིའི་དོན་ཚན་བཅོ་བརྒྱད་པ་གཞིར་བཟུང་གྱོད་གཞི་གལ་ཆེའི་རིགས་ཀྱི་ཁྲིམས་ཞིབ་ལ་དགོས་གལ་ནམ་བྱུང་མཚམས་གྱོད་གཞིའི་གནད་དོན་ལ་ཉམས་མྱོང་ཡོད་པའི་གཟུ་དཔང་ཚོགས་མི་གྲངས་དགུ་ལས་མ་བརྒལ་བ་ཞིག་བཤེར་དཔང་ཡོད་མེད་ལ་མ་ལྟོས་པར་བསྐོ་གཞག་བྱེད་ཆོག་པ་ཡིན།
ཆ) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ།
༡) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་སོ་སོའི་གོ་ཡུལ་སྟོང་པ་ནམ་ཐོན་ལ་ཆེས་མཐོའི་ཁྲིམས་ཞིབ་པ་ཆེ་བ་དང༌། སྤྱི་འཐུས་ཚོགས་གཙོ་ཚོགས་གཞོན། སྲིད་སྐྱོང་བཅས་ནས་སྐབས་དེའི་འོས་མི་འདེམས་སྒྲུག་ཁོ་ནའི་ཆེད་བསྐོ་འཛུགས་བྱས་པའི་མི་འགྲོ་གསུམ་མམ་ལྔ་ཡོད་པའི་འདེམས་སྒྲུག་ཚོགས་ཆུང་གིས་ཉིས་ལྡབ་ལས་མ་ཉུང་བའི་འཆར་ཕུལ་ལྟར་སྤྱི་འཐུས་ལྷན་ཚོགས་སུ་འོས་བསྡུའི་ལམ་ནས་མང་མོས་ཐོབ་པ་དེར་ཁྲིམས་ཞིབ་པ་ཆེ་བའམ། ཁྲིམས་ཞིབ་པར་འོས་ཐོན་བྱུང་བར་ངོས་འཛིན་བྱ་རྒྱུ། བོད་མིའི་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དེས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་བྱ་སྒོ་ཁག་དང༌། འཛིན་སྐྱོང་བཅས་པའི་སྤྱི་ཡོངས་འགོ་འདོམས་ཀྱི་ལས་འགན་འཁུར་དགོས་པ་ཡིན།
༢) བོད་མི་མང་སྤྱི་འཐུས་ལྷན་ཚོགས་ནས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་གྲངས་སྤར་གྱི་ཁྲིམས་ལུགས་གཏན་འབེབས་བྱུང་མཚམས་ཁྲིམས་ཞིབ་པ་དེ་དག་བསྐོ་གཞག་བྱེད་ཕྱོགས་དང༌། འོས་ཆོས། ལས་ཡུན་བཅས་སྐབས་དེའི་ཁྲིམས་ལུགས་གཏན་འབེབས་ཇི་བྱུང་ལྟར་བྱེད་དགོས་པ་དང༌། ཁྲིམས་ཞིབ་པ་དེ་དག་ནས་ཆེས་མཐོའི་ཁྲིམས་ཞིབ་ཁང་དུ་ཁྲིམས་ཞིབ་བྱ་རིམ་ཁག་ལ་ཁྲིམས་ཞིབ་པ་ཆེ་བས་ལས་བགོས་སམ། བཀོད་སྒྲིག་ཇི་བྱས་ལྟར་ཁྲིམས་ཞིབ་པ་རྣམས་མཉམ་བསྡེབས་སམ། ལས་བགོས་གང་རུང་གི་ཐོག་ནས་ཁྲིམས་ཞིབ་བྱེད་སྒོའི་ལས་འགན་དང༌། གཞན་ཡང་ཁྲིམས་ཞིབ་ཁང་གི་གལ་ཆེའི་ལས་འགན་ཁག་བསྒྲུབ་རྒྱུ།
ཇ) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་འོས་ཆོས།
༡) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང་ཁྲིམས་ཞིབ་པ་གཞན་གཉིས་བཅས་ཀྱི་འོས་ཆོས་གཤམ་གསལ།
༡ བོད་ཀྱི་ཡུལ་མི་ཡིན་པ།
༢ རང་ལོ་ལྔ་བཅུ་ཧྲིལ་པོ་ལོན་པ་ཡན།
༣ ཁྲིམས་ཁང་ཞིག་ནང་ལོ་ལྔའི་རིང་མུ་མཐུད་ཁྲིམས་དཔོན་གྱི་ལས་ཁུར་བྱེད་མྱོང་བའམ། ཡང་ན་ཉུང་མཐར་ལོ་བཅུའི་རིང་ཁྲིམས་རྩོད་མཁས་པའི་གྲས་སུ་ཚུད་པ་བཅས་ལ་མ་གཏོགས་འོས་བབ་ཡོད་པ་མ་ཡིན།
འོན་ཀྱང་བཙན་བྱོལ་བོད་མིའི་བཅའ་ཁྲིམས་ཕྱི་ལོ་ ༡༩༩༡ ལག་ལེན་འགོ་འཛུགས་བྱས་པ་ནས་བཟུང་ལོ་སུམ་ཅུའི་དུས་ཡུན་ནང་ཁྲིམས་ཞིབ་པ་བསྐོ་གཞག་བསྐྱང་དགོས་རིགས་དོན་ཚན་འདིར་བསྟུན་གནང་མི་དགོས།
ཉ) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་དམ་བཅའམ། ཁས་ལེན།
ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བར་འོས་ཐོན་བྱུང་འཕྲལ་ལས་འཁུར་དུ་མ་ཞུགས་གོང་འཁྱུར་ཉེའི་ཁྲིམས་ཞིབ་པ་ཆེ་བའམ་ལས་ཚབ་ཀྱི་མདུན་དུ་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའམ། ཁས་ལེན་ཞུ་དགོས། ཁྲིམས་ཞིབ་པ་གཞན་གཉིས་འོས་ཐོན་བྱུང་འཕྲལ་ཁྲིམས་ཞིབ་པ་ཆེ་བའི་མདུན་ལས་ཁུར་དུ་མ་ཞུགས་པའི་གོང་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའམ། ཁས་ལེན་ཞུ་དགོས།
ཏ) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་ཕོགས་དང༌། ཐོབ་ཐང་གཞན།
༡) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་ཀྱི་ཕོགས་ཐོབ་དང༌། ཟུར་ཕོགས། ལས་ཐོན་ཕོགས། ཐོབ་ཐང་གཞན་དག་བཅས་སྤྱི་འཐུས་ལྷན་ཚོགས་ནས་ཁྲིམས་ལུགས་གཏན་འབེབས་ཇི་བྱས་ལྟར་འཐོབ་རྒྱུ།
༢) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་ཀྱི་ཕོགས་དང༌། ཟུར་ཕོགས། ལས་ཐོན་ཐོབ་ཐང་བཅས་ལ་གནོད་སྐྱོན་འགྲོ་བའི་སྒྱུར་བཅོས་དང༌། གཅོག་འཕྲི་མི་ཆོག
ཐ) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་ལས་ཡུན།
༡) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་སུ་རུང་སྤྱི་འཐུས་ལྷན་ཚོགས་ཀྱི་སྤྱི་འཐུས་རྩ་འབོར་གསུམ་ཆ་གཉིས་ཡན་གྱིས་འཕོ་འགྱུར་དགོས་པའི་གྲོས་ཆོད་བཞག་སྟེ་འཕོ་འགྱུར་བྱ་དགོས་བྱུང་བའམ། དོ་བདག་ནས་དགོངས་པ་ཞུས་འཁྲོལ་བྱུང་ན་ལས་དེ་མིན་ཁྲིམས་ཞིབ་པ་ཆེ་བའི་ལས་རྒྱུན་ལོ་ལྔའམ། རང་ལོ་དྲུག་ཅུ་རེ་ལྔ་ཧྲིལ་པོ་ལོན་པ་གང་སྔའི་བར་ཡིན། ཁྲིམས་ཞིབ་པ་གཞན་གཉིས་རང་ལོ་དྲུག་ཅུ་རེ་ལྔ་མ་ལོན་བར་ལས་ཁུར་རྒྱུན་འཛིན་བྱ་རྒྱུ།
༢) ཁྲིམས་ཞིབ་པ་ཆེ་བ་དགོངས་པ་སྔ་སྣུར་ཞུ་དགོས་བྱུང་ན་དགོངས་ཤོག་ཁྲིམས་ཞིབ་ལྷན་ཚོགས་དང༌། ཁྲིམས་ཞིབ་པ་གཞན་གཉིས་དགོངས་པ་སྔ་སྣུར་ཞུ་དགོས་བྱུང་ན་དགོངས་ཤོག་ཁྲིམས་ཞིབ་པ་ཆེ་བའི་མིང་ཐོག་བཅས་སོ་སོར་འབུལ་དགོས་རྒྱུའང༌། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་སྐྱེ་བོ་སུ་རུང་དགོངས་པ་སྔ་སྣུར་སོང་བའམ། རང་ལོའམ། ཞབས་ཡུན་གཙང་སྟེ་ལས་གནས་ནས་འཕོ་འགྱུར་སོང་བ་ཇི་བྱུང་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ལྷན་ཚོགས་ནས་སྐབས་མཚམས་སོ་སོར་ཡོངས་ཁྱབ་གསལ་བསྒྲགས་སྤེལ་དགོས་པ་ཡིན།
ད) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་རིམ་བྱོན།
ཁྲིམས་ཞིབ་པ་ཆེ་བ་གྲ་ཕྱི་ཕུན་རབ་བློ་བཟང་དར་རྒྱས།
༄༅། །ཕྱི་ལོ་ ༡༩༣༧ ལོར་ལྷ་སར་འཁྲུངས་ཤིང༌། ཆུང་དུས་ནས་བོད་ཡིག་སློབ་སྦྱོང་གནང་སྟེ་སློབ་གྲྭ་ཐོན་པ་དང༌། འཕན་ཡུལ་སེར་སྨད་བྲག་རྒྱབ་རིན་པོ་ཆེའི་ཞབས་ཞུ་དང་སྦྲགས་ཆོས་ཕྱོགས་ཀྱི་སློབ་གཉེར་གནང་བའི་སྐབས་སུ་ཕྱི་ལོ་ ༡༩༥༩ ལོར་དུས་འགྱུར་དབང་གིས་རྒྱ་གར་དུ་བཙན་བྱོལ་ལ་ཕེབས་ནས་ཐོག་མར་ཀ་སྦུག་ཁུལ་དུ་ལོ་བཞི་ཙམ་རིང་བོད་གཞུང་སློབ་གྲྭའི་ནང་དབྱིན་ཡིག་སློབ་སྦྱོང་དང༌། ཞོར་ལ་བོད་ཡིག་འཛིན་གྲྭ་ཁ་ཤས་ཀྱི་དགེ་རྒན་གནང་།
ཕྱི་ལོ་ ༡༩༦༣ ལོར་མའེ་སོར་ལུགས་ཟུང་བསམ་གླིང་དུ་ཕེབས་ཏེ་རང་རིགས་ན་གཞོན་ཁག་གཅིག་ལ་ལས་ཞོར་སློབ་སྦྱོང་སྤྲོད་པའི་གོ་སྒྲིག་རྐང་ལེན་གྱིས་དགེ་རྒན་ཡང་གནང་བ་དང༌། མང་ཚོགས་ནས་འོས་འདེམས་ཞུས་པ་ལྟར་གཞིས་མིའི་མཉམ་འབྲེལ་ལྟ་རྟོག་ཚོགས་པའི་ཚོགས་མི་དང༌། དེ་རྗེས་དྲུང་ཆེ། གཞིས་སྒར་གྱི་དབུས་གཙང་འཐུས་མི་ལོ་གསུམ་བཅས་གནང་།
ཕྱི་ལོ་ ༡༩༦༩ ལོར་བོད་མི་མང་སྤྱི་འཐུས་སྐབས་བཞི་པ་དང༌། ༡༩༧༢ ལོར་སྐབས་ལྔ་པ། ༡༩༧༦ ལོར་སྐབས་དྲུག་པ་བཅས་ཀྱི་དབུས་གཙང་སྤྱི་འཐུས་སུ་འདེམས་ཐོན་བྱུང་བ་མ་ཟད། སྐབས་དྲུག་པའི་སྤྱི་ལྷན་ཚོགས་གཙོ་གཞོན་པའི་མཛད་འགན་བཞེས་པ་དང་། ཕྱི་ལོ་ ༡༩༧༩ ལོར་འཚམས་འདྲི་གཟིགས་སྐོར་སྐུ་ཚབ་ཚོགས་པའི་ཚོགས་མི་ལྔའི་ཁོངས་སུ་བོད་དུ་ཕེབས།
གཞན་ཡང་སྤྱི་འཐུས་སྐབས་ལྔ་པ་དང༌། སྐབས་དྲུག་པ་གཉིས་ཀྱི་དབུས་སྤྱི་ཁྱབ་འདེམས་བསྐོ་ལྷན་ཚོགས་ཀྱི་ཚོགས་མི་དང༌། སྐབས་བདུན་པའི་དབུས་སྤྱི་ཁྱབ་འདེམས་བསྐོ་ལྷན་ཚོགས་ཀྱི་གཙོ་འཛིན་བཅས་ཀྱི་ཐུགས་འགན་བཞེས། ཕྱི་ལོ་ ༡༩༨༠ ལོར་དཔལ་འབྱོར་ལས་ཁུངས་ཀྱི་དྲུང་ཆེའི་ལས་འགན་བཞེས་པ་དང༌། ཕྱི་ལོ་ ༡༩༨༣ ལོའི་ཟླ་ ༣ པར་དཔལ་འབྱོར་བཀའ་བློན་དུ་བསྐོ་གཞག་བསྩལ།
ཕྱི་ལོ་ ༡༩༨༧ ལོར་འཆར་འགོད་ལྷན་ཚོགས་དབུ་ཚུགས་པ་ནས་བཟུང་བཀའ་ཤག་གི་ལས་བགོས་ལྟར་འཆར་འགོད་ལྷན་ཚོགས་ཀྱི་ཐུགས་འགན་གཅིག་ལྕོགས་སུ་བཞེས་ཤིང༌། ཕྱི་ལོ་ ༡༩༩༠ ལོར་འཆར་འགོད་ལྷན་ཚོགས་ཀྱི་ཚོགས་གཙོར་རང་འཇགས་བསྐོ་གཞག་བསྩལ་བ་ལྟར་ཐུགས་འགན་བཞེས། གཞན་ཡང་ཆེས་མཐོའི་སློབ་ཡོན་ཚོགས་ཆུང་གི་ཚོགས་མི་དང༌། དཔལ་འབྱོར་བདེ་དོན་ལྷན་ཚོགས་ཀྱི་ཚོགས་གཙོ། ཡིད་ཆེས་དགེ་རྩའི་འགན་འཛིན་ལྷན་ཚོགས་ཀྱི་ཚོགས་མི་དང༌། ཚོགས་གཙོ་ལས་ཚབ་བཅས་དང༌། ཕྱི་ལོ་ ༡༩༩༠ ལོར་སྤྱི་འཐུས་སྐབས་བཅུ་གཅིག་པའི་དབུས་སྤྱི་ཁྱབ་འདེམས་བསྐོ་ལྷན་ཚོགས་ཀྱི་གཙོ་འཛིན་དང༌། ལོ་དེའི་ཟླ་ ༩ པར་ྋགོང་ས་ྋསྐྱབས་མགོན་ཏཱ་ལའི་བླ་མའི་འཛམ་གླིང་སྤྱི་ཡོངས་འོས་འགན་ཐེབས་རྩ་ཚོགས་པའི་ཚོགས་མི་བཅས་ཀྱི་ཐུགས་འགན་བཞེས། ཕྱི་ལོ་ ༡༩༩༡ ལོའི་ཟླ་ ༦ ཚེས་ ༢༨ ཉིན་འོས་བསྡུ་ལས་ཁང་གི་སྤྱི་ཁྱབ་འགན་འཛིན་ལས་ཚབ་ཏུ་ཐད་བསྐོ་གནང་།
ཕྱི་ལོ་ ༡༩༩༢ ལོའི་ཟླ་ ༣ ཚེས་ ༡༠ ཉིན་ཆེས་མཐོའི་ཁྲིམས་ཞིབ་ཁང་གསར་འཛུགས་སྐབས་ཁྲིམས་ཞིབ་པ་ཆེ་བའི་མཛད་ཁུར་དམ་འབུལ་བཞེས་ཏེ། ཕྱི་ལོ་ ༢༠༠༢ ཟླ་ ༩ ཚེས་ ༡༩ ཉིན་དགུང་ནའི་བབ་ཀྱིས་བགྲེས་ཡོལ་དུ་ཕེབས།
སྲོང་ཕུ་ཚང་མདོ་སྔགས་བསྟན་འཛིན།
༄༅། ཡབ་ལྷུན་གྲུབ་སྐལ་བཟང་གི་སྲས་སུ་ ༡༩༤༢ ལོར་ལྷ་སར་སྐུ་འཁྲུངས། བོད་ནང་བཞུགས་རིང་བོད་ཡིག་སློབ་སྦྱོང་གནང་ཞིང༌། གྲ་བཞི་ཁ་དང་དམག་ཁོངས་སུ་སྒྲིག་ཞུགས་གནང་། ༡༩༥༩ ཟླ་བ་ ༣ ནས་ྋགོང་ས་ྋསྐྱབས་མགོན་ཆེན་པོ་མཆོག་གི་སྐུ་སྲུང་ཆིབས་ཞབས་ཁོངས་རྒྱ་གར་ནང་བཙན་བྱོལ་དུ་ཕེབས་རྗེས། མ་སུ་རིར་ ༡༩༦༠ ལོར་སློབ་གྲྭ་དང་པོའི་ནང་ལོ་གཅིག་ལྷག་ཙམ་དབྱིན་བོད་ཛ་དྲག་སློབ་སྦྱོང་དང༌། དེ་རྗེས་ལག་ན་འུར་དགེ་རྒན་འོས་སྦྱོང་ཟླ་བ་དྲུག་དང༌། རྡ་རམ་ས་ལར་ལས་བྱེད་སློབ་སྦྱོང་བཅས་གནང་།
༡༩༦༢ ལོར་ཏི་ཛུ་དར་རྒྱས་གླིང་གཞིས་ཆགས་གསར་འཛུགས་སྐབས་ཀྱི་གཞིས་འགོ་ལས་རོགས་དང༌། དེ་རྗེས་གཞིས་འགོ་ངོ་མར་བསྐོ་གཞག་བསྩལ་དོན་ ༡༩༦༦ བར་ཕྱག་ལས་གནང་བ་དང༌། ༡༩༦༧ ཟླ་ ༢ ཚེས་ ༢༥ ནས་ཨོ་རི་ས་གཞིས་འགོ་ལས་རོགས་དང༌། ༡༩༧༠ ཟླ་ ༤ ཚེས་ ༡༥ ནས་ཨོ་རི་ས་མཉམ་སྦྲེལ་དྲུང་ཆེ་གནང་། ༡༩༧༤ ཟླ་ ༥ ནས་ ༡༩༧༥ ཟླ་ ༧ བར་ལས་བྱེད་བདག་གཉེར་ཁང་གི་འགན་འཛིན་དང༌། ༡༩༧༥ ཟླ་ ༡༠ ནང་སྦིར་ནང་ཆེན་བཟོ་གཞིས་འགོ་འཛིན་གནང༌། ༡༩༨༣ ལོར་ནང་སྲིད་དྲུང་ཆེ་ལས་ཚབ་ལ་བསྐོ་གཞག་བསྩལ་དོན་མཛད་འགན་ཞེས་མུས་ཐོག ༡༩༨༥ ཟླ་བ་ ༢ ཚེས་ ༡ ནས་དྲུང་ཆེ་ངོ་མར་གནས་སྤར་དང་སྦྲགས་ནང་སྲིད་དྲུང་ཆེ་གནང་། ༡༩༩༠ ལོའི་ཟླ་ ༨ ཚེས་ ༧ ཉིན་བཀའ་དྲུང་གི་མཛད་ཁུར་བཞེས་པ་དང་། ༡༩༩༡ ཟླ་ ༩ ཚེས་ ༡༩ ཉིན་རྩིས་ཞིབ་སྤྱི་ཁྱབ་འགན་འཛིན་དུ་ཐད་བསྐོ་བསྩལ། ༡༩༩༦ ཟླ་ ༦ ཚེས་ ༤ ཉིན་བཀའ་བློན་དུ་འདེམས་ཐོན་དམ་འབུལ་གྱིས་བདེ་སྲུང་བཀའ་བློན་གྱི་མཛད་འགན་བཞེས།
ཕྱི་ལོ་ ༡༩༩༧ ཟླ་ ༡ ཚེས་ ༢༩ ཉིན་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་མཛད་ཁུར་དམ་འབུལ་བཞེས་ཤིང་། ༢༠༠༢ ལོའི་ཟླ་ ༣ ཚེས་ ༡༧ ཉིན་དགུང་ནའི་བབ་ཀྱིས་བགྲེས་ཡོལ་དུ་ཕེབས།
ཞེ་བོ་བློ་བཟང་དར་རྒྱས།
༄༅། ཕྱི་ལོ་ ༡༩༣༢ ལོར་གཞིས་རྩེ་རྫོང་ཤངས་རྣམ་གླིང་དུ་འཁྲུངས་ཤིང༌། དགུང་ལོ་ཆུང་དུས་གཟིམ་ཤག་དང་ལྷ་ས་ཉ་རོང་ཤར་སློབ་གྲྭ་རུ་སྔར་སྲོལ་བོད་ཡིག་སློབ་སྟངས་ཀྱིས་སྙན་སུམ་སོགས་རིག་གནས་ལ་སློབ་གཉེར་གནང༌། དགུང་ལོ་ཉི་ཤུར་ཕེབས་སྐབས་གཞུང་ཞབས་ཁོངས་འཛུལ་ཞུགས་ཀྱིས་ཕྱི་ལོ་ ༡༩༥༣ ལོར་ཤངས་རྒྱ་མཚོའི་གཞིས་སྡོད་དང༌། ༡༩༥༤ ལོར་ལྷུན་རྩེ་རྫོང་སྡོད། ༡༩༥༦ ལོར་ལྷོ་ཁ་སྤྱི་ཁྱབ་རིམ་པའི་དོན་གཅོད་ཁང་གི་ཞིང་འབྲོག་ཚན་པའི་འགན་འཛིན་གཞོན་པ། ༡༩༥༨ ལོར་གྱོད་ཞིབ་ལས་ཁུངས་ཀྱི་ལས་བྱ་བཅས་ཀྱི་མཛད་ཁུར་རིམ་པར་བཞེས་པ་དང་། ༡༩༥༩ ལོར་རྒྱ་དམར་གྱིས་འཛིན་བཟུང་ཐོག་ཀན་སུའུ་ཅིའུ་ཆོན་དང་། ལྷ་ས་གྲ་བཞི་སོགས་སུ་ལོ་བཅོ་ལྔའི་རིང་བཙོན་འཇུག་བྱས། ༡༩༧༤ ལོར་བཙོན་གྲོལ་རྗེས་ལས་མིའི་རུ་ཁག་ཟེར་བའི་གྲས་སུ་བཅུག ༡༩༧༨ ལོར་རྒྱ་ནག་ཞན་ཡང་མི་རིགས་སློབ་གྲྭའི་དགེ་རྒན་གནང༌བ་དང་། ༡༩༨༢ ལོར་ལས་བསྒྱུར་གྱིས་བོད་ལྗོངས་སློབ་གྲྭ་ཆེན་མོའི་དགེ་རྒན་གྱི་ཕྱག་ལས་གནང༌།
༡༩༨༥ ལོར་རྒྱ་གར་ལ་གཉེན་འཕྲད་དུ་ཕེབས་ཏེ་སླར་ཡང་གཞུང་ཞབས་སུ་འཛུལ་ཞུགས་ཀྱིས། ཐོག་མར་བཀའ་དྲུང་ཡིག་ཚང་དུ་ཕྱག་ལས་གནང༌བ་དང་། ༡༩༨༦ ལོར་དྲིལ་བསྒྲགས་བཀའ་བློན་ཕྱག་རོགས་ལ་བསྐོ་གཞག་དང༌། ༡༩༨༩ ལོར་བཀའ་བློན་དུ་བསྐོ་གཞག་བསྩལ། ༡༩༩༠ ལོར་སྨན་རྩིས་ཁང་གི་འགན་འཛིན་དང་སྣེ་ལེན་ཁང་གི་འགན་འཛིན་གཅིག་ལྕོགས་གནང་ཞིང་། ༡༩༩༥ ལོའི་ཕྱི་ ༧ ཚེས་ ༣ ཉིན་ཤེས་རིག་རྩོམ་སྒྲིག་འགན་འཛིན་དུ་བསྐོ་གཞག་གནང་བ་དང་། དེའི་ཞོར་དུ་དོལ་རྒྱལ་ཞིབ་འཇུག་ཚོགས་ཆུང་གི་ཚོགས་གཙོ་གནང་།
ཕྱི་ལོ་ ༡༩༩༧ ཟླ་ ༡ ཚེས་ ༢༩ ཉིན་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་མཛད་ཁུར་དམ་འབུལ་བཞེས་ཤིང་། ༡༩༩༩ ལོའི་ཟླ་ ༢ ཚེས་ ༡༧ ཉིན་དགུང་ནའི་བབ་ཀྱིས་བགྲེས་ཡོལ་དུ་ཕེབས།
བྱ་དུར་བསོད་ནམས་བཟང་པོ།
༄༅། ༡༩༣༩ ལོར་སྟོད་ངམ་རིང་ཡོན་ཆབ་སྟེང་ཀར་འཁྲུངས་པ་དང། དགུང་ལོ་དྲུག་ལ་སོན་སྐབས་བོད་ཡིག་སློབ་སྦྱོང་གནང། དེ་རྗེས་བྱ་དུར་གཡུང་དྲུང་ཀུན་བསྒྲགས་གླིང་དགོན་པར་སྒྲིག་ཞུགས་གནང་སྟེ་དགོན་པའི་འདོན་ཆོག་སོགས་བློ་འཛིན་སློབ་སྦྱོང་དང། དགོན་པའི་གཉེར་ཚབ་སོགས་ཀྱི་ལས་སྣེའི་ཞབས་ཞུ་གནང། ཕྱི་ལོ་ ༡༩༥༩ ལོར་བཙན་བྱོལ་ལ་ཕེབས་རྗེས་ཀུ་ལུ་དང་སིམ་ལ་ཁུལ་དུ་རང་རིགས་ལམ་བཟོ་བའི་འགོ་འཛིན་དང། སྐད་བསྒྱུར་སོགས་ཀྱི་ཕྱག་ལས་གནང། ཕྱི་ལོ་ ༡༩༩༦ ལོར་བོན་གཞིས་གསར་འཛུགས་ཀྱི་ས་གཞིས་ཐབས་འཚོལ་སོགས་ལས་དོན་ལྷུར་བཞེས་གནང། ཕྱི་ལོ་ ༡༩༧༨ ལོར་བོན་གཞིས་མི་མང་གི་རེ་འདུན་ལྟར་གཞིས་འགོའི་ཐུགས་འགན་དང། ས་གནས་གཞོན་ནུའི་ཚོགས་གཙོའི་ལས་ཁུར་ཞུས། ཕྱི་ལོ་ ༡༩༨༢ ལོའི་ཕྱི་ཟླ་ ༩ ཚེས་ ༢ ཉིན་བོད་མི་མང་སྤྱི་འཐུས་སྐབས་བརྒྱད་པ་དང། དེ་རྗེས་སླར་ཡང་སྐབས་དགུ་པའི་གཡུང་དྲུང་བོན་གྱི་སྤྱི་འཐུས་སུ་འཆར་འབུལ་ཕྱག་རྟགས་སྤྱི་ཕེབས་ལྟར་མཛད་ཁུར་བཞེས། སྐབས་བཅུ་པ་ནས་བཅུ་གསུམ་བར་གཡུང་དྲུང་བོན་གྱི་སྤྱི་འཐུས་སུ་མུ་མཐུད་འོས་འདེམས་བྱུང་བ་དང། སྐབས་བཅུ་གཅིག་པའི་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་གཞོན་པར་འོས་འདེམས་བྱུང་། ཕྱི་ལོ་ ༢༠༠༡ ལོའི་ཕྱི་ཟླ་ ༣ པའི་ནང་སྐབས་བཅུ་གསུམ་པའི་གྲོས་ཚོགས་ཐེངས་དང་པོའི་ཐོག་སླར་ཡང་ཚོགས་གཙོ་གཞོན་པར་སྤྱི་མོས་འོས་ཐོན་བྱུང་ནས་མཛད་འཁུར་བཞེས་མུར།
༢༠༠༡ ཕྱི་ཟླ་ ༩ ཚེས་ ༢༦ ཉིན་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་མཛད་ཁུར་དམ་འབུལ་བཞེས་པ་དང་། ༢༠༠༢ ཟླ་ ༡༠ ཚེས་ ༡ ཉིན་ཁྲིམས་ཞིབ་པ་ཆེ་བའི་མཛད་ཁུར་དམ་འབུལ་གྱིས། ཕྱི་ལོ་ ༢༠༠༤ ཕྱི་ཟླ་ ༩ ཚེས་ ༢༨ ཉིན་དགུང་ནའི་བབ་ཀྱིས་བགྲེས་ཡོལ་དུ་ཕེབས།
གྲེས་མའི་ནང་པ་རྣམ་རྒྱལ་ཚེ་རིང་།
༄༅། ཕྱི་ལོ་ ༡༩༥༡ ལོར་བོད་གཉའ་ནང་རྫོང་ཚོང་འདུས་སུ་འཁྲུངས་པ་དང༌། ཕྱི་ལོ་ ༡༩༥༧ ལོ་དགུང་ལོ་བདུན་ལ་ཕེབས་སྐབས་བོད་ཡིག་འབྲི་ཀློག་དབུ་འཛུགས་གནང༌། བཙན་བྱོལ་དུ་ཕེབས་རྗེས་བལ་ཡུལ་ཁུལ་བོད་ཨིན་བལ་གསུམ་གྱི་སློབ་སྦྱོང་མུ་མཐུད་གནང༌མུར
ཕྱི་ལོ་ ༡༩༦༢ ལོར་རྡ་ཤོད་ཟུར་གསོག་སློབ་གྲྭར་སྒྲིག་ཞུགས་གནང༌། ཕྱི་ལོ་ ༡༩༦༣ ལོ་ནས་ ༡༩༧༡ ལོ་བར་མ་སུ་རི་བོད་ཁྱིམ་དུ་འབྲིང་རིམ་གྱི་སློབ་སྦྱོང་མཐར་ཕྱིན། དེ་གར་སློབ་ཞུགས་གནང་རིང་བོད་ཁྱིམ་ཁོངས་སློབ་བུ་རྩེ་ཕུད་ཀྱི་གཟེངས་བསྟོད་དང༌། འཛིན་གྲྭའི་ཤེས་ཡོན་ཨང་དང་པོའི་བྱ་དགའ་ཐེངས་མང་ཐོབ་ཡོད། སློབ་གྲྭའི་རྒན་བདག་དང༌། ཁྱིམ་ཚང་བཅུ་དཔོན། སྐྱོར་དཔོན་སོགས་ཀྱི་ལས་ཁུར་ཞུས། ཕྱི་ལོ་ ༡༩༧༡ ལོར་གཞུང་ཞབས་ནང་སྒྲིག་ཞུགས་ཐོག་བདེ་ནང་དུ་ལས་ཀ་བཀོད་སྒྲིག་གནང༌། དེ་རྗེས་གཞོན་དྲུང་གནས་རིམ་ཐོག་འབུམ་སྡེ་ལ་བདེ་དོན་ལས་ཁང་གི་དབྱིན་དྲུང་དང་། ས་གནས་བདེ་དོན་གནང་། ཕྱི་ལོ་ ༡༩༧༦ ལོར་ནང་སྲིད་ལས་ཁུངས་སུ་གནས་སྤོས་དང་ཕྱི་ལོ་ ༡༩༧༨ ལོར་དྲུང་གཞོན་དུ་གནས་སྤར་གནང༌། དུས་ཡུན་དེའི་ནང་ལས་བྱེད་བདག་གཉེར་ཁང་གི་ཚོགས་མི་དང་། རྡ་ས་ས་གནས་གཞོན་ནུའི་གངས་སྐྱིད་རུ་དཔོན་སོགས་ཀྱི་ཕྱག་ལས་གནང༌། ཕྱི་ལོ་ ༡༩༨༧ ལོར་བཀའ་དྲུང་ཡིག་ཚང་དུ་གནས་སྤོས་གནང་སྟེ་དྲུང་གཞོན་ལས་གནས་ཐོག་སྦིར་སློབ་གྲར་ལྟ་རྟོག་དང་འབྲེལ་མཐུད་ལས་དོན་རྐང་ལེན་ཞུས། ཕྱི་ལོ་ ༡༩༨༨ ལོར་ཤེས་རིག་ལས་ཁུངས་སུ་གནས་སྤོས་དང༌། ལོ་ དེར་མ་སུ་རི་བོད་ཁྱིམ་དྲུང་ཆེར་བསྐོ་གཞག་གནང་།
ཕྱི་ལོ་ ༡༩༩༣ ལོར་དྲུང་ཡིག་ཆེན་མོར་གནས་སྤར་གྱིས་ཆེས་མཐོའི་ཁྲིམས་ཞིབ་ཁང་གི་དྲུང་ཆེར་བསྐོ་བཞག་གནང༌། ཕྱི་ལོ་ ༡༩༩༧ ལོར་སྤྱི་ཁྱབ་ཁྲིམས་དྲུང་གི་ལས་འཁུར་དམ་བཅའ་ཕུལ།
ཕྱི་ལོ་ ༢༠༠༢ ཕྱི་ཟླ་ ༣ ཚེས་ ༢༠ ཉིན་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་མཛད་ཁུར་དམ་འབུལ་བཞེས་ཤིང་། ཕྱི་ལོ་ ༢༠༠༤ ཟླ་ ༡༠ ཚེས་ ༡༤ ཉིན་ཁྲིམས་ཞིབ་པ་ཆེ་བའི་མཛད་ཁུར་དམ་འབུལ་གྱིས། ༢༠༠༩ ལོའི་ཟླ་ ༡༠ ཚེས་ ༡༣ ཉིན་ལས་ཡུན་གཙང་སྟེ་བགྲེས་ཡོལ་དུ་ཕེབས།
གྲོང་རེ་ཚང་བློ་བཟང་མཁས་གྲུབ།
༄༅། ཕྱི་ལོ་ ༡༩༣༩ ལོར་ཁམས་བྲག་གཡབ་གྲོང་རེ་ཚང་དུ་འཁྲུངས། ཕྱི་ལོ་ ༡༩༥༩ ལོར་བཙན་བྱོལ་དུ་ཕེབས་པ་དང༌། ཕྱི་ལོ་ ༡༩༦༥ ཟླ་ ༤ ཚེས་ ༢༣ ཉིན་གཞུང་ཞབས་སུ་ཞུགས་ནས་ཆོས་དོན་ལྷན་ཁང་གི་ཡིག་འབྲི་དང༌། དངུལ་གཉེར། རྩིས་པ་བཅས་ཀྱི་ལས་འགན་བཞེས། ཕྱི་ལོ་ ༡༩༧༣ ཟླ་ ༡ ཚེས་ ༦ ཉིན་གནས་བདུན་པར་གནས་སྤར་གྱིས་ཆོས་དོན་དྲུང་གཞོན་དང༌། ཕྱི་ལོ་ ༡༩༧༣ ཟླ་ ༡༡ ཚེས་ ༦ ཉིན་དྲུང་ཆེ་ལས་རོགས་ཀྱི་གནས་རིམ་ཐོག་ཚོགས་དྲུང་གི་ལས་འགན་བཞེས། ཕྱི་ལོ་ ༡༩༧༥ ཟླ་ ༦ ཚེས་ ༢༡ ཉིན་ནས་གནས་སྐབས་དགོངས་ཞུ་གནང༌། ཕྱི་ལོ་ ༡༩༧༧ ཟླ་ ༣ ཚེས་ ༡༠ གནས་བདུན་པའི་ལས་གནས་ཐོག་ལས་བྱེད་བདག་གཉེར་ཁང་གི་ལས་འགན་བཞེས། ཕྱི་ལོ་ ༡༩༨༣ ཟླ་ ༡ ཚེས་ ༡༧ ནས་གནས་དྲུག་པར་གནས་སྤར་གནང་སྟེ་སྦིར་ནང་ཆེན་གཞིས་འགོའི་ཐུགས་འགན་བཞེས། ཕྱི་ལོ་ ༡༩༨༦ ཟླ་ ༩ ཚེས་ ༢༩ ནས་རྡ་ས་བདེ་དོན་དང་བོད་མིའི་མཉམ་ལས་བཟོ་འགོ་གཅིག་ལྕོགས་ཀྱི་ཐུགས་འགན་བཞེས། ཕྱི་ལོ་ ༡༩༩༡ ཟླ་ ༡༡ ཚེས་ ༡ ནས་གནས་རང་འཇགས་ཐོག་ཆོས་རིག་དྲུང་ཆེ་ལས་རོགས་དང༌། ཕྱི་ལོ་ ༡༩༩༢ ཟླ་ ༨ ཚེས་ ༡ དྲུང་ཆེ་ལས་འཕར་དང་རྗེས་སུ་དྲུང་ཆེའི་ལས་གནས་ཐོག་བསྐོ་གཞག་གནང༌། ཕྱི་ལོ་ ༡༩༩༣ ཟླ་ ༥ ཚེས་ ༣ ནས་ཆོས་རིག་དྲུང་ཆེའི་ལས་འགན་བཞེས་མུས་སྐབས་སྒྲིག་གསལ་ལྟར། ཕྱི་ལོ་ ༡༩༩༨ ཟླ་ ༧ ཚེས་ ༡ ནས་ལོ་གཉིས་བགྲེས་ཡོལ་འཕར་འགྱངས་གནང་སྟེ་མུ་མཐུད་མཛད་འགན་བཞེས། ཕྱི་ལོ་ ༢༠༠༠ ཟླ་ ༧ ཚེས་ ༡ ནས་བགྲེས་ཡོལ་བསྩལ།
ཕྱི་ལོ་ ༢༠༠༢ ཟླ་ ༡༠ ཚེས་ ༡ ཉིན་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་མཛད་ཁུར་དམ་འབུལ་གྱིས། ༢༠༠༥ ཟླ་ ༧ ཚེས་ ༡ ཉིན་དགུང་ནའི་བབ་ཀྱིས་བགྲེས་ཡོལ་དུ་ཕེབས།
ཨ་མྱེ་ཚང་ཐུབ་བསྟན་བཀྲ་ཤིས།
༄༅། ཕྱི་ལོ་ ༡༩༤༧ ལོར་བོད་མདོ་ཁམས་ཏྲེ་ཧོར་གླིང་ཚང་དར་དགོན་རེ་མགོ་ཨ་མྱེ་ཚང་དུ་སྐུ་འཁྲུངས། ཕྱི་ལོ་ ༡༩༥༧ ལོར་དུས་ཟིང་གི་རྐྱེན་པས་ཕ་ཡུལ་ནས་གྲྭ་རྒྱུན་དུ་ཕེབས་མཁན་ཁག་ཅིག་དང་ལྷན་དུ་ལྷ་སར་ཕེབས་ནས་ལོ་གཉིས་མིན་ཙམ་བཞུགས། ཕྱི་ལོ་ ༡༩༥༩ ལོར་བཙན་བྱོལ་དུ་ཕེབས་ནས་བོད་ཡིག་ཟུར་སྦྱོང་དང༌། བལ་ཡུལ་རྒྱལ་སའི་འཇོ་ལ་ཁེལ་བོད་མིའི་བཟོ་གཞིས་སློབ་གྲྭའི་ནང་སློབ་ཞུགས་གནང་ཞིང་། དེ་ནས་སེན་ཊི་ཛཱ་ཝེ་ཨར་དབྱིན་ཇིའི་སློབ་གྲྭར་གཞི་རིམ་སློབ་སྦྱོང་གི་གོ་སྐབས་ཐོབ་པ་དང༌། དེ་རྗེས་རྒྱ་གར་ནང་ཕེབས་ནས་ཨེ་ཀན་ཌ་སློབ་གྲྭར་ལོ་གཉིས་དང་།
ནྷེ་རུ་རྗེས་དྲན་ཐེབས་རྩའི་སློབ་གཉེར་ཁང་དུ་ལོ་གཅིག་བཅས་རྩིས་དྲུང་དང༌། འཛིན་སྐྱོང་སྐོར་བསླབ་པ་མཐར་སོན། དེ་རྗེས་བལ་ཡུལ་དུ་ཕྱིར་ལོག་གནང་སྟེ་སུད་སི་གཞུང་གི་རོགས་རམ་མཐུན་འགྱུར་འོག་ཚོང་དང༌། འཛིན་སྐྱོང་རིག་པར་ཟླ་གསུམ་གྱི་སྦྱོང་བརྡར་ཐེངས་གཉིས་གནང་རྗེས་སྤོག་ར་བཀྲ་ཤིས་གླིང་གི་མཉམ་འབྲེལ་འགན་འཛིན་དང༌། ལག་ཤེས་བཟོ་གྲྭའི་འགན་འཛིན་གཅིག་ལྕོགས་གནང་།
ཕྱི་ལོ་ ༡༩༧༣ བལ་ཡུལ་འཇོ་ལ་ཁེལ་བསམ་གླིང་གཞིས་ཆགས་ཀྱི་བཟོ་གཞིས་འགོ་འཛིན་ལས་རོགས་དང༌། ཟླ་ཤས་རྗེས་ཤར་ཁུམ་བདེ་ལེགས་གླིང་གི་བཟོ་གཞིས་འགོ་འཛིན་ལས་རོགས་སུ་བསྐོ་བཞག་གནང༌། ཕྱི་ལོ་ ༡༩༧༦ ཕྱི་ཟླ་ ༥ ཚེས་ ༢༥ ཉིན་གཞུང་ཞབས་ངོ་མར་བསྐོ་བཞག་གནང་སྟེ་གནས་བརྒྱད་པའི་ཐོག་ཤར་ཁུམ་བདེ་ལེགས་གླིང་བཟོ་གཞིས་ཀྱི་འགོ་འཛིན་ལས་ཚབ་དང༌། ཕྱི་ལོ་ ༡༩༧༨ ལོའི་ཟླ་ ༥ ཚེས་ ༡ ཉིན་གནས་བདུན་པར་གནས་སྤར་གནང་སྟེ་བཟོ་གཞིས་འགོ་འཛིན་དུ་བསྐོ་བཞག་གནང༌། ཕྱི་ལོ་ ༡༩༨༥ ལོར་རྒྱ་གར་སྡེ་ར་ལྡུན་ར་སྤུར་བུད་མེད་མཉམ་ལས་ལག་ཤེས་བཟོ་གྲྭའི་འགོ་འཛིན་དུ་བསྐོ་བཞག་གནང་།
ཕྱི་ལོ་ ༡༩༩༢ ཟླ་ ༨ ཚེས་ ༡ ཉིན་ཟུང་འབྲེལ་དྲུང་ཆེར་གནས་སྤར་དང༌། ཕྱི་ལོ་ ༡༩༩༣ ཟླ་ ༤ ཚེས་ ༢༡ ཉིན་བལ་ཡུལ་འཇོ་ལ་ཁེལ་བསམ་གླིང་བཟོ་གཞིས་འགན་འཛིན་དུ་བསྐོ་བཞག་གནང་།
ཕྱི་ལོ་ ༡༩༩༦ ལོའི་ཟླ་ ༤ ཚེས་ ༡༥ ཉིན་དྲུང་ཆེ་ལས་འཕར་དུ་གནས་སྤར་དང་འབྲེལ་རྒྱ་གར་ལྷོ་ཕྱོགས་མའེ་སོར་ལུགས་ཟུང་བསམ་གླིང་ས་གནས་འགོ་འཛིན་དུ་བསྐོ་བཞག་གནང་སྟེ་མཛད་འཁུར་བཞེས། ཕྱི་ལོ་ ༡༩༩༨ ཟླ་ ༡ ཚེས་ ༢༡ ཉིན་གནས་རང་འཇགས་ཐོག་དཔལ་འབྱོར་ལས་ཁུངས་ཀྱི་དྲུང་ཆེར་གནས་སྤོས་བསྐོ་བཞག་དང༌། ཕྱི་ལོ་ ༡༩༩༩ ཟླ་ ༡ ཚེས་ ༡༦ ཉིན་དྲུང་ཡིག་ཆེན་མོར་གནས་སྤར་ཐོག་དཔལ་འབྱོར་དྲུང་ཆེའི་མཛད་འཁུར་མུ་མཐུད་བཞེས། ཕྱི་ལོ་ ༢༠༠༢ ཕྱི་ཟླ་ ༤ ཚེས་ ༩ ཉིན་ནས་ཕྱི་ལོ་ ༢༠༠༤ ཟླ་ ༩ ཚེས་ ༡༥ བར་བོད་གཞུང་ཆོས་རིག་ལས་ཁུངས་ཀྱི་དྲུང་ཡིག་ཆེན་མོའི་མཛད་ཁུར་བཞེས།
ཕྱི་ལོ་ ༢༠༠༤ ཕྱི་ཟླ་ ༡༠ ཚེས་ ༡༤ ཉིན་ཁྲིམས་ཞིབ་པ་ཆེ་བའི་མཛད་ཁུར་དམ་འབུལ་གྱིས། ༢༠༠༩ ལོའི་ཟླ་ ༧ ཚེས་ ༢༦ ཉིན་བགྲེས་ཡོལ་སྔ་སྣུར་ཞུས།
རྒན་ཆེན་པ་ངག་དབང་འཕེལ་རྒྱལ།
༄༅། ཕྱི་ལོ་ ༡༩༥༢ ལོར་བོད་མངའ་རིས་རུ་ཐོག་རྫོང་རྭ་སྤང་དུ་འཁྲུངས་པ་དང༌། ཕྱི་ལོ་ ༡༩༦༠ ལོར་ལ་དྭགས་སུ་བཙན་བྱོལ་དུ་ཕེབས། ཕྱི་ལོ་ ༡༩༦༣ ལོར་བཞུགས་སྒར་རྡ་རམ་ས་ལ་དང༌། ཀང་ར་གསོག་སློབ་བརྒྱུད་མ་སུ་རི་གཏན་སློབ་ཏུ་འཛུལ་ཞུགས་གནང་ནས་ཕྱི་ལོ་ ༡༩༧༢ ལོར་འཛིན་རིམ་བཅུ་གཅིག་གི་བསླབ་པ་མཐར་སོན།
སློབ་གྲྭར་སློབ་སྦྱོང་གནང་རིང་ཁང་ཚན་རྒན་བདག་ལོ་བཞི་དང༌། སྤྱི་ཁྱབ་རྒན་བདག་ཨང་དང་པོའི་ལས་འགན་ལོ་གསུམ་བཞེས་ཞོར་དུ་ས་གནས་གཞོན་ནུའི་རིག་གཞུང་འབྲེལ་མཐུད་པའི་ལས་ཁུར་བཞེས་ཡོད། དེ་ནས་སློབ་གྲྭ་ཐོན་རྗེས་ལྡི་ལིར་ལོ་གཅིག་རིང་དྲུང་ཡིག་གི་སློབ་སྦྱོང་གནང༌ཡུན་རིང་ལྡི་ལི་ས་གནས་གཞོན་ནུའི་རྩིས་པ་དང་འབྲེལ་མཐུད་པའི་འགན་བཞེས། ཕྱི་ལོ་ ༡༩༧༤ ཟླ་ ༧ ཚེས་ ༡༦ ཉིན་སྲི་ཞུ་བའི་ཁོངས་སུ་འཛུལ་ཞུགས་གནང་སྟེ་དཔལ་འབྱོར་ལས་ཁུངས་ཀྱི་གཞོན་དྲུང་དང༌། ཕྱི་ལོ་ ༡༩༧༥ ལོར་ནང་སྲིད་ཁྱབ་ཁོངས་སྒང་ཏོག་དོན་གཅོད་ཁང་གི་དྲུང་ལས་སུ་བསྐོ་གཞག་གནང༌། དུས་ཡུན་དེའི་རིང་ལས་ཞོར་དུ་སློབ་སྦྱོང་མཇུག་སྐྱོང་གིས་ཅན་ངྷི་གྷར་ཡིག་སྦྲེལ་ལམ་ནས་བྷི་ཨེ་(BA)བསླབ་པ་མཐར་སོན། ཕྱི་ལོ་ ༡༩༨༣ ལོར་རྭ་སྦང་ལ་ཀུན་ཕན་གླིང་གཞིས་ཆགས་ཀྱི་ལས་དྲུང་ལོ་གཅིག་དང་དེ་རྗེས་གཞིས་འགོའི་ལས་ཚབ་ལོ་གཅིག་ལྷག་ཙམ་གནང༌། དེ་ནས་གཞིས་འགོ་དང༌། མཉམ་དྲུང༌། བཟོ་འགོ་བཅས་གཅིག་ལྕོགས་ཀྱི་ལས་ཁུར་བླངས། ཕྱི་ལོ་ ༡༩༩༣ ལོའི་ཟླ་ ༢ པའི་ནང་རྡོར་གླིང་གཏན་སློབ་ཀྱི་བོད་རིགས་སློབ་སྤྱིར་གནས་སྤོས་བསྐོ་གཞག་གནང་།
ཕྱི་ལོ་ ༡༩༩༧ ལོའི་ཟླ་ ༣ པའི་ནང་བོད་གཞུང་འཕྲོད་བསྟེན་ལས་ཁུངས་ཀྱི་ཟུང་འབྲེལ་དྲུང་ཆེར་བསྐོ་གཞག་གིས་འཛིན་སྐྱོང་གི་ལས་འགན་བཞེས་པ་དང༌། མི་རིང་བར་ཕྱི་དྲིལ་ལས་ཁུངས་སུ་གནས་སྤོས་གནང་སྟེ་འཛིན་སྐྱོང་ལས་ཁུར་གནང༌། ཕྱི་ལོ་ ༡༩༩༨ ཟླ་ ༡༡ ནང་ཨ་རིའི་སྐུ་ཚབ་དོན་གཅོད་ཁང་གི་དྲུང་ཆེར་བསྐོ་གཞག་གནང་སྟེ་ལས་ཁུར་བཞེས་ཡོད། ཕྱི་ལོ་ ༢༠༠༢ ཕྱི་ཟླ་ ༥ པའི་ནང་དྲུང་ཡིག་ཆེན་མོར་གནས་སྤར་གྱིས་ཆེས་མཐོའི་ཁྲིམས་ཞིབ་ཁང་གི་སྤྱི་ཁྱབ་ཁྲིམས་དྲུང་དུ་བསྐོ་གཞག་གནང་། ཕྱི་ལོ་ ༢༠༠༤ ཕྱི་ཟླ་ ༤ པའི་ནང་འཆར་འབུལ་ཕྱག་རྟགས་དགོངས་དོན་བཞིན་མ་སུ་རི་བོད་ཁྱིམ་དྲུང་ཆེར་བསྐོ་གཞག་གནང་།
ཕྱི་ལོ་ ༢༠༠༥ ཕྱི་ཟླ་ ༡༢ ཚེས་ ༡༦ ཉིན་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་ལས་ཁུར་དམ་འབུལ་བཞེས་པ་དང་། ཕྱི་ལོ་ ༢༠༠༩ ཕྱི་ཟླ་ ༡༠ ཚེས་ ༡༦ ཉིན་ཁྲིམས་ཞིབ་པ་ཆེ་བའི་ལས་ཁུར་དམ་འབུལ་གྱིས་མཛད་ཁུར་བཞེས། ཕྱི་ལོ་ ༢༠༡༣ ཟླ་ ༦ ཚེས་ ༣༠ ཉིན་དགུང་ནའི་བབ་ཀྱིས་བགྲེས་ཡོལ་དུ་ཕེབས།
ཆུ་སྟེང་ངག་དབང་ཐུབ་བསྟན།
༄༅། ཕྱི་ལོ་ ༡༩༤༨ ལོར་བོད་དབུས་གཙང་གཉའ་ལམ་ཚོང་འདུས་སུ་འཁྲུངས་པ་དང༌། རང་ལོ་བདུན་ལ་སོན་སྐབས་གཉའ་ལམ་དགའ་ལྡན་འཕེལ་རྒྱས་གླིང་དགོན་པར་ཆོས་ཞུགས་གནང༌། ཕྱི་ལོ་ ༡༩༦༠ ལོར་ཕ་མ་གཉིས་དང་ལྷན་དུ་བལ་ཡུལ་བརྒྱུད་སྐྱབས་བཅོལ་དུ་ཕེབས་ཏེ་སློབ་གྲྭར་ཞུགས། དེ་རྗེས་མ་སུ་རིར་ཨོ་ཀེན་ཌན་ཝན་ཅར་སློབ་གྲྭར་འཛུལ་ཞུགས་གནང༌སྟེ་སློབ་མཐར་ཕྱིན་རྗེས་སྦིར་བོད་ཚོགས་བཟོ་གཞིས་ལས་ཁང་དུ་ལས་དྲུང་གི་འགན་བཞེས།
ཕྱི་ལོ་ ༡༩༦༩ ལོར་ལྡི་ལིར་གཞུང་འབྲེལ་དམིགས་བསལ་ལས་བྱེད་སློབ་སྦྱོང་ནང་འཛུལ་ཞུགས་གནང་སྟེ་དུས་ཡུན་ལོ་གཅིག་རིང་ལས་བྱེད་ཀྱི་སྦྱོང་བརྡར་གནང༌། དེ་ནས་ནང་སྲིད་དང་བདེ་སྲུང་བཅས་སུ་ལས་དྲུང་གི་ཞབས་ཞུ་བསྒྲུབས།
ཕྱི་ལོ་ ༡༩༧༡ ལོར་ལ་དྭགས་སླེ་བསོད་ནམས་གླིང་གཞིས་ཆགས་གསར་འཛུགས་སྐབས་ས་གནས་འགོ་འཛིན་ལས་ཁུངས་ཀྱི་སྐད་དྲུང་དུ་བསྐོ་གཞག་བསྩལ་བ་ལྟར་ཕྱི་ལོ་ ༡༩༨༡ བར་ཞབས་ཞུ་བསྒྲུབས། དེ་ནས་བལ་ཡུལ་ར་སོ་རྒི་རི་དགེ་རྒྱས་གླིང་བོད་མིའི་གཞིས་ཆགས་ཀྱི་འགོ་འཛིན་གྱི་ལས་ཁུར་བཞེས་ཏེ་ཕྱི་ལོ་ ༡༩༨༤ ལོར་བལ་ཡུལ་སྐུ་ཚབ་དོན་གཅོད་ཁང་གི་རྒན་དྲུང་དུ་གནས་སྤོ་བསྩལ། དེ་ནས་གནས་རིམ་རིམ་འཕར་གྱིས་དྲུང་གཞོན་དང༌། ཟུང་དྲུང༌། དྲུང་ཆེའི་ལས་ཚབ་ཀྱི་ལས་ཁུར་དང་བཅས་ཕྱི་ལོ་ ༡༩༩༦ བར་མི་ལོ་ ༡༣ རིང་ཞབས་ཞུ་བསྒྲུབས། དེ་རྗེས་བལ་ཡུལ་སྤོག་ར་བཀྲ་ཤིས་དཔལ་འཁྱིལ་བཟོ་གཞིས་ལས་ཁང་གི་འགོ་འཛིན་དུ་གནས་སྤོ་གནང༌། ༡༩༩༧ ལོར་བལ་ཡུལ་འཇོ་ཁེལ་བསམ་གྲུབ་གླིང་བཟོ་གཞིས་ཀྱི་འགན་འཛིན་དུ་བསྐོ་གཞག་བྱུང་སྟེ་ལོ་གསུམ་རིང་ལས་ཁུར་བླངས། ཕྱི་ལོ་ ༢༠༠༠ ལོར་དྲུང་འཕར་དུ་གནས་སྤར་གྱིས་དབུས་སྤྱི་ཁྱབ་རྩིས་ཞིབ་ལས་ཁང་དུ་གནས་སྤོས་གནང་།
ཕྱི་ལོ་ ༢༠༠༡ ལོར་སྡེ་ར་ལྡུན་བྱང་ཕྱོགས་བོད་མིའི་ས་གནས་ཁྲིམས་ཞིབ་ཁང་ཐོག་མར་ཟུར་འཛུགས་གནང་སྐབས་ས་གནས་ཁྲིམས་ཞིབ་པར་བསྐོ་གཞག་གནང་དོན་བཞིན་ལོ་ལྔའི་རིང་མཛད་ཁུར་བཞེས་ཤིང་། ཕྱི་ལོ་ ༢༠༠༦ ཟླ་ ༩ ཚེས་ ༧ ནས་སླར་ཡང་ས་གནས་ཁྲིམས་ཞིབ་པར་ཆོད་གན་ཐོག་མུ་མཐུད་ལོ་གཅིག་རིང་བསྐོ་གཞག་བསྩལ་བ་བཞིན་མཛད་ཁུར་བཞེས།
ཕྱི་ལོ་ ༢༠༠༩ ཟླ་ ༡༠ ཚེས་ ༡༦ ཉིན་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་ལས་ཁུར་དམ་འབུལ་གྱིས་མཛད་ཁུར་བཞེས།
ན་མེ་བླ་ཁང་ཚེ་རིང་དོན་གྲུབ།
༄༅། སྟོད་ཤེལ་དཀར་རྫོང་ཁོངས་གྱེ་ཚང་ཡུལ་པའི་འགོ་དཔོན་ཕ་གྱེ་གྲོང་ཚེ་རིང་ནོར་བུ་ལགས་དང༌། མ་ན་མེ་བླ་ཁང་ཕུར་བུ་སྒྲོལ་མ་ལགས་གཉིས་ཀྱི་རིགས་མྱུག་ཏུ་ཕྱི་ལོ་ ༡༩༥༢ ཟླ་ ༡༠ ཚེས་ ༢ ཉིན་གྱེ་ཚང་གྲོང་པའི་ཁྱིམ་དུ་འཁྲུངས་ཤིང༌། རང་ལོ་ ༧ སོན་སྐབས་བོད་ཀྱི་རིག་གཞུང་དང༌། ཡིག་རྩིས་ལ་སློབ་གཉེར་གནང་
ཕྱི་ལོ་ ༡༩༥༩ ལོར་རྒྱ་གར་ལ་བཙན་བྱོལ་དུ་འབྱོར་མ་ཐག་རྒྱ་གར་ནང་ཕྱི་ནང་གཉིས་ཀྱི་སློབ་སྦྱོང་གནང་རྒྱུའི་གོ་སྐབས་ཐོབ་འདུག་པ་དང༌། དེ་ནས་ལས་བྱེད་ཀྱི་སློབ་ཐོན་རྗེས་ཕྱི་ལོ་ ༡༩༧༣ ནས་གཞིས་ཆགས་དང་མཉམ་འབྲེལ་འདྲ་མིན་ཁག་ཏུ་ཕྱག་ལས་རྒྱ་ཆེ་གནང་ཡོད། དེ་ཡང་མཉམ་འབྲེལ་དངུལ་གཉེར་དང༌། རུམ་འཐག་བཟོ་གྲྭའི་འགན་འཛིན། མཉམ་འབྲེལ་དྲུང་ཆེ། ས་གནས་འགོ་འཛིན། མཉམ་འབྲེལ་ཚོགས་གཙོ། ས་གནས་གཞོན་ནུའི་དྲུང་ཆེ་དང་ཚོགས་གཙོ། ས་གནས་འོས་བསྡུའི་འགན་འཛིན། ས་གནས་འཕགས་བོད་མཛའ་འབྲེལ་གྱི་དྲུང་ཆེ། སྦིར་དང་ལ་དྭགས་ས་ཁུལ་ས་གནས་འཆར་འགོད་ལས་འཛིན་པ། ལྡི་ལི་དོན་གཅོད་ཁང་དུ་རྩིས་འབྲེལ་ལས་དོན། དཔལ་འབྱོར་ལས་ཁུངས་སུ་རྩིས་འབྲེལ་ལས་དོན་དང་གནས་འབྲེལ་པ། ཆེས་མཐོའི་ཁྲིམས་ཞིབ་ཁང་དུ་ཟུང་འབྲེལ་དྲུང་ཆེ་དང༌། དྲུང་ཆེ་ལས་འཕར་གྱི་གནས་རིམ་ཐོག་ཁྲིམས་ཡིག་ཁག་གསུམ་གྱི་རྩོམ་སྒྲིག་ཚོགས་མི་དང་ཁྲིམས་འབྲེལ་འཛིན་སྐྱོང་དང་བཅས་པའི་ལས་འགན་བཞེས་མྱོང་ཡོད་པ་མ་ཟད། བཀའ་དྲུང་ཡིག་ཚང་དུ་བཀའ་ཤག་སྐབས་བཅུ་གཉིས་པའི་བཀའ་བློན་ཁྲི་པ་མཆོག་གི་དབུས་བཀའ་ཤག་ལྷན་ཚོགས་སུ་ཚོགས་དྲུང་གི་མཐུན་འགྱུར་ཞུ་རྒྱུ་དང༌། རྒྱུན་དུ་བཀའ་དྲུང་ལས་འཕར་གྱི་ལས་འགན། བཀའ་དྲུང་མ་བཞུགས་པའི་སྐབས་སུ་བཀའ་དྲུང་ལས་ཚབ་སོགས་ཀྱི་ལས་འགན་བཞེས་ཡོད། དེ་ཡང་ལོ་ཡུན་གཅིག་ཙམ་རིང་བཀའ་དྲུང་ལས་ཚབ་ཀྱི་ལས་འགན་སྤྱི་དང༌། བྱེ་བྲག་བཀའ་ཤག་སྐབས་བཅུ་གཅིག་པའི་སྐབས་དུས་ཐུང་བོད་གཞུང་གི་སྤྱི་ཁྱབ་ཁྲིམས་རྩོད་པར་བསྐོ་གཞག་གནང་ཡོད། ཕྱི་ལོ་ ༢༠༠༦ ཟླ་ ༡ ཚེས་ ༢༦ ཉིན་དྲུང་ཡིག་ཆེན་མོར་གནས་སྤར་དང་སྦྲགས་ཕྱི་ལོ་ ༢༠༠༦ ཟླ་ ༢ ཚེས་ ༡༦ ནས་ཆོས་རིག་ལས་ཁུངས་ཀྱི་དྲུང་ཆེར་ལས་འགན་བསྐོ་གཞག་གནང་བ་ལྟར་མཛད་འགན་བཞེས། ཕྱི་ལོ་ ༢༠༠༨ ཟླ་ ༥ ཚེས་ ༡༢ ཉིན་ཚོགས་དྲུང་དུ་གནས་སྤོ་བསྐོ་གཞག་བྱུང་ཡང་དུས་ཚོད་ཀྱི་རྐྱེན་པས་ལས་བཅར་ཞུ་མ་དགོས་པ་བགྲེས་ཡོལ་སྔ་སྣུར་ཞུས།
ཕྱི་ལོ་ ༢༠༡༠ ཕྱི་ཟླ་ ༣ ཚེས་ ༢༤ ཉིན་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་ལས་ཁུར་དམ་འབུལ་གྱིས་མཛད་ཁུར་བཞེས་མུས་སུ་ཡོད།
ཆོས་ཁྲི་སྟེང་པ་ངག་དབང་ཆོས་གྲགས།
༄༅། །ཆོས་ཁྲི་སྟེང་པ་ངག་དབང་ཆོས་གྲགས་མཆོག་ནི་ཕྱི་ལོ་ ༡༩༥༥ ལོར་ལྷོ་མདོ་མཁར་ཆོས་ཁྲི་སྟེང་པའི་མི་ཚང་དུ་ཕ་པདྨ་དབང་རྒྱལ་ལགས་དང་མ་ཚེ་ རིང་དབྱངས་ལགས་གཉིས་ཀྱི་བུར་འཁྲུངས། ཕྱི་ལོ་ ༡༩༥༩ ལོར་བོད་ནས་འབྲུག་བརྒྱུད་འབུམ་སྡེ་ལ་དང་། ཕྱི་ལོ་ ༡༩༦༢ ལོར་འབུམ་སྡེ་ལ་ནས་ལྡི་ལི་བརྒྱུད་ཨོ་རི་སར་འབྱོར། ཨོ་རི་ས་ནས་མ་སུ་རི་སློབ་གྲྭར་གནས་སྤོས་ཀྱིས་ཕྱི་ལོ་ ༡༩༧༣ ལོར་འཛིན་རིམ་ ༡༡ ཐོན། དེ་རྗེས་ཅན་ལྡི་སྒར་ནས་མཐོ་སློབ་ཐོན། ཕྱི་ལོ་ ༡༩༧༥ ལོར་བཙན་བྱོལ་གཞུང་གི་སྲི་ཞུ་བའི་ཁོངས་སུ་འཛུལ་ཞུགས་ཀྱིས་ཐོག་མར་ཨོ་རི་སར་ ཕྱི་ལོ་ ༡༩༧༩ བར་གཞིས་ལས་སྐད་དྲུང་དང་། ཕྱི་ལོ་ ༡༩༧༩ ནས་ཕྱི་ལོ་ ༡༩༨༩ བར་བོད་གཞུང་ནང་སྲིད་ལས་ཁུངས་སུ་ལས་དོན་སྣེ་མང་འགན་འཁུར་གནང་། ཕྱི་ལོ་ ༡༩༨༩ ནས་ ༡༩༩༢ བར་ཀུ་ལུ་ས་གནས་འགོ་འཛིན་ལས་འཁུར་ཞུས་ཏེ་ལས་ཡུལ་འདིའི་རིང་གནས་སྡོད་མི་མང་ གི་འཕྲལ་སེལ་སྡོད་ཁང་ཉམས་གསོ། མིང་མང་ཉམ་ཐག་ལ་དམིགས་བསལ་བལྟ་རྟོགས། དཔལ་རབ་གླིང་གཞིས་ཆགས་གསར་སྐྲུན་སོགས་གནང་། ཕྱི་ལོ་ ༡༩༩༢ ནས་ཕྱི་ལོ་ ༡༩༩༤ བར་བོད་གཞུང་ལས་བྱེད་བདག་གཉེར་ཁང་གི་འགན་འཛིན་གྱི་ལས་ཡུན་རིང་གངས་སྐྱིད་ ཀྱི་ཁོར་ཡུག་གཙང་བཟོ་དང་ལས་ཤག་གྲངས་ ༧༥ ཉམས་གསོ་གསར་བཟོ་གནང་། ཕྱི་ལོ་ ༡༩༩༤ ནས་ ༡༩༩༥ བར་ཨ་རིར་ལོ་གཅིག་རིང་སྲིད་དོན་དང་། འཛིན་སྐྱོང་གི་སློབ་སྦྱོང་དུ་བསྐྱོད།
ཕྱི་ལོ་ ༡༩༩༥ ནས་ཕྱི་ལོ་ ༡༩༩༨ བར་ལ་དྭགས་ལྷོ་བྱང་གཞིས་སྤྱིའི་ལས་ཁུར་རིང་བསོད་ནམས་གླིང་བརྒྱ་ཤོག་བཅུ་ གཅིག་གི་མི་མང་ལ་ས་འོག་ནས་འཐུང་ཆུ་འཐེན་འདྲེན། མིང་མང་གི་སྡོད་ཁང་ཉམས་གསོ། གཞིས་ཆགས་ཀྱི་ས་ཁྱོན་རྣམས་ཀྱི་གཞུང་འབྲེལ་ས་ཁྲ་བཟོ་འདོན། གཞིས་ཆགས་ལས་ཁུངས་ཀྱི་ཁང་མིག་དགུ་ཅན་གསར་སྐྲུན། ལ་དྭགས་བྱང་ཐང་ས་ཁུལ་ལ་ཉི་འོད་ཀྱི་གློག་གྲངས་ ༤༣༦ གསར་འཛུགས། ཕྱི་ལོ་ ༡༩༩༨ ནས་ ༢༠༠༠ བར་ལྷོ་སྤྱིའི་ལས་འཁུར་རིང་ལྷོ་གཞིས་ཁག་ལྔའི་གནས་འཁོད་མི་མང་གི་འཕྲལ་ཕུགས་དཀའ་སེལ་སླད་གཞིས་ཆགས་སོ་སོར་འོས་འཚམ་གྱིས་འཆར་གཞི་གསར་པ་ཀ་ཎ་ཊ་ཀ་མངའ་སྡེའི་བསོད་ནམས་གཙུག་ལག་སློབ་གཉེར་ཁང་བརྒྱུད་བཟོ་འདོན་ཁྱབ་ཁོངས་གཞིས་ཆགས་ཁག་ལྔའི་མངའ་གཞུང་དང་འབྲེལ་བའི་དཀའ་ངལ་ཉམས་ཞིབ་ཀྱིས་སྙན་སེང་ཞུས་པས་བྱས་འབྲས་སུ་མངའ་གཞུང་འཁྲལ་བསྡུ་བློན་ཆེན་དབུ་བཞུགས་ཀྱིས་འབྲེལ་ཡོད་མངའ་སྡེའི་ཚན་པ་བཅུ་དྲུག་གི་དྲུང་ཆེ་དང་འགན་འཛིན་བོད་མི་གནས་སྡོད་རྫོང་གསུམ་གྱི་རྫོང་དཔོན་རྣམ་པ། ལྷོ་སྤྱི་དང་ས་གནས་འགོ་འཛིན་ཁག་ལྔ་བཅས་ལྷན་འཛོམས་ཀྱིས་དཀའ་སེལ་ཐབས་ལམ་ཞུས།
ཕྱི་ ལོ་ ༢༠༠༠ ནས་ཕྱི་ལོ་ ༢༠༠༢ བར་བོད་གཞུང་ཟློས་འགར་གྱི་སྤྱི་ཁྱབ་འགན་འཛིན། དུས་ཡུན་འདིའི་རིང་རྒྱལ་ཁབ་ཁག་ལྔ་ལ་རིག་གཞུང་འཁྲབ་སྟོན་དང། རྒྱ་གར་གྲོང་སྡེ་ཆེ་ཁག་དང་། བོད་མིའི་གནས་སྡོད་གཞིས་སྒར་བཅས་ལ་རིག་གཞུང་འཁྲབ་སྟོན་ཞུས། ཕྱི་ལོ་ ༢༠༠༢ ནས་ཕྱི་ལོ་ ༢༠༠༣ བར་ནང་སྲིད་ལས་ཁུངས་ཀྱི་དྲུང་འཕར། ཕྱི་ལོ་ ༢༠༠༣ ནས་ཕྱི་ལོ་ ༢༠༠༤ བར་ཚོགས་དྲུང་ལས་འཕར། ཕྱི་ལོ་ ༢༠༠༤ ལོར་དྲུང་ཡིག་ཆེན་མོར་གནས་སྤར་གྱིས། ༢༠༠༥ བར་བོད་གཞུང་བདེ་སྲུང་ལས་ཁུངས་ཀྱི་འཛིན་སྐྱོང་དྲུང་ཆེ།
ཕྱི་ལོ་ ༢༠༠༥ ནས་ ༢༠༡༠ བར་ཆེས་མཐོའི་ཁྲིམས་ཞིབ་ཁང་དུ་སྤྱི་ཁྱབ་ཁྲིམས་དྲུང་། སྐབས་དེར་ཆེས་མཐོའི་ཁྲིམས་ཞིབ་ཁང་གི་ཁ་གཏད་དུ་སིམ་ལ་མངའ་གཞུང་ཁྲིམས་ཁང་ལ་ཁ་ མཆུ་ཞུ་གཏུག་ཡོད་པ་དེ་བཞིན་རྒྱལ་ཁ་ཐོབ། ཕྱི་ལོ་ ༢༠༡༠།༡༢ ནས་ ༢༠༡༣།༩ བར་ཆོས་རིག་ལས་ཁུངས་ཀྱི་དྲུང་ཆེའི་འགན་ཁུར་ཞུ་མུས་ཐོག་ཁྲིམས་ཞིབ་པ་གཞན་དུ་འདེམས་ཐོན་བྱུང་།
ཕྱི་ལོ་ ༢༠༡༣ ཕྱི་ཟླ་ ༡༠ ཚེས་ ༣ ཉིན་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་ལས་ཁུར་དམ་འབུལ་གྱིས་མཛད་ཁུར་བཞེས་མུས་སུ་ཡོད།
ན) ཆེས་མཐོའི་ཁྲིམས་ཞིབ་ཁང་གི་བཤེར་དཔང་ལྷན་ཚོགས་དང༌། གཟུ་དཔང༌།
༡) ཆེས་མཐོའི་ཁྲིམས་ཞིབ་ཁང་དུ་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་ཀྱི་ཁྲིམས་ཞིབ་ལས་དོན་ལ་མཐུན་འགྱུར་ཆེད་ཚོགས་མི་གསུམ་ལས་མི་མང་བའི་བཤེར་དཔང་ལྷན་ཚོགས་ཤིག་དགོས་གལ་བྱུང་ན་འཛུགས་ཆོག་པ་དེའི་ཚོགས་མི་རྣམས་ནི་བཀའ་ཤག་ལ་གོ་བསྡུར་དང་འབྲེལ་ཁྲིམས་ཞིབ་པ་ཆེ་བས་བསྐོ་གཞག་བྱ་རྒྱུ།
༢) བཤེར་དཔང་རྣམས་ཀྱི་ལས་འགན་ནི། ཆེས་མཐོའི་ཁྲིམས་ཞིབ་ཁང་གི་མདུན་དུ་ལྷགས་པའི་གྱོད་གཞི་ཁག་ལ་ཁྲིམས་ཞིབ་དྲང་བདེན་འབྱུང་ཐབས་སུ་ཁྲིམས་ཞིབ་པར་གང་ཅིའི་མཐུན་འགྱུར་བསྒྲུབ་རྒྱུའི་འགན་ཁུར་བླངས་ཏེ་གྱོད་གཞི་ཉན་ཞིབ་ལ་བཅར་རྒྱུ་དང༌། གྱོད་གཞི་དེ་དང་འབྲེལ་ཡོད་ཡིག་ཆར་ཉམས་ཞིབ་བྱ་རྒྱུ། གྱོད་གཞི་ཐག་གཅོད་མ་བྱས་གོང་བཤེར་དཔང་ལྷན་ཚོགས་ཐོག་ནས་སམ། བཤེར་དཔང་སོ་སོའི་མཐོང་ཚུལ་ལམ། བསམ་ཚུལ་ཇི་ཡོད་རྒྱུ་མཚན་དང་སྦྲགས་གསལ་འདོན་བྱ་རྒྱུ། གྱོད་གཞི་ཐག་གཅོད་བྱེད་ཕྱོགས་ལ་ཁྲིམས་ཞིབ་པས་གོ་བསྡུར་བྱས་ཚེ་དེར་ཞུགས་རྒྱུ། ཆེས་མཐོའི་ཁྲིམས་ཞིབ་ཁང་གི་ཁྲིམས་ཀྱི་ལས་དོན་བྱེད་སྒོ་གང་ཅིར་ཁྲིམས་ལུགས་ཚགས་ཚུད་དང་ཡར་རྒྱས་འབྱུང་ཐབས་ཀྱི་རྒྱུས་སྟོན་བྱ་རྒྱུ། རྒྱུན་དུ་བཤེར་དཔང་རེ་རེས་ཆེས་མཐོའི་ཁྲིམས་ཞིབ་ཁང་གི་འོས་བབས་ལས་བགོས་ལས་འགན་ཁག་འཁྱེར་རྒྱུ།
༣) གྱོད་གཞི་གལ་ཆེའི་རིགས་ཀྱི་ཁྲིམས་ཞིབ་ལ་དགོས་གལ་ནམ་བྱུང་མཚམས་བཤེར་དཔང་གྲངས་ཇི་ཡོད་ཐོག ཁ་མཆུ་གང་དེར་འབྲེལ་བ་དང་ཕྱོགས་ཞེན་མེད་ཅིང༌། སྤྱིར་བཏང་གྱོད་གཞིའི་དོན་གནད་ཐོག་ཉམས་མྱོང་ཡོད་པའི་གཟུ་དཔང་གྲངས་དགུ་ལས་མ་བརྒལ་བ་ཁྲིམས་ཞིབ་པ་ཆེ་བས་ཐད་ཀར་སྐབས་མཚམས་སོ་སོར་བསྐོ་གཞག་བྱེད་ཆོག་པ་ཡིན།
༤) གྱོད་གཞི་གང་གི་ཆེད་དུ་བསྐོས་པའི་གཟུ་དཔང་རྣམས་གྱོད་གཞི་དེའི་ཉན་ཞིབ་དང་ཞིབ་གཅོད་སྐབས་སུ་བཅར་ནས་གྱོད་གཞིའི་ཐག་གཅོད་དྲང་བདེན་འབྱུང་ཐབས་ལ་སྨན་སླད་དངོས་གནས་ཀྱི་ཐོག་མཐོང་ཚུལ་ལམ་བསམ་ཚུལ་ཇི་ཡོད་ཐག་གཅོད་མ་བྱས་གོང་གཟུ་དཔང་རྣམས་བསམ་ཚུལ་གཅིག་མཐུན་ཡོད་ན་དང༌། དེ་མིན་ཁུངས་སོ་སོར་བྱས་ཏེ་གསལ་འདོན་བྱེད་དགོས།
པ) ཆེས་མཐོའི་ཁྲིམས་ཞིབ་ཁང་གི་བཤེར་དཔང་དང༌། གཟུ་དཔང་གི་ལས་ཡུན།
༡) བཤེར་དཔང་ལྷན་ཚོགས་ཀྱི་ཚོགས་མིའི་ལས་རྒྱུན་ལོ་གསུམ་ལས་མི་མང་བ་ཡིན། འོན་ཀྱང་མུ་མཐུད་བསྐྱར་དུ་བསྐོ་གཞག་བྱ་རྒྱུར་དགག་ཆ་མེད།
༢) བཤེར་དཔང་སུ་རུང་ཞིག་ནས་ཚབས་ཆེའི་ངན་སྤྱོད་སྤེལ་བའམ། རང་ཉིད་ཀྱི་ལས་འགན་མི་ཐེག་པ་བཅས་གང་རུང་ར་འཕྲོད་པའི་ཐོག་ནས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བས་བཤེར་དཔང་གང་དེའི་ལས་གནས་འཕོ་འགྱུར་བྱ་དགོས་སམ། དོ་བདག་རང་ཉིད་ནས་དགོངས་ཞུ་བྱས་འཁྲོལ་བཅས་གང་རུང་མ་བྱུང་ཕྱིན་ཞབས་ཡུན་མ་གཙང་བར་ལས་གནས་རྒྱུན་འཛིན་ཆོག་རྒྱུ།
༣) གྱོད་གཞི་གང་གི་ཆེད་དུ་བསྐོ་འཛུགས་བྱས་པའི་གཟུ་དཔང་རྣམས་གྱོད་གཞི་དེའི་མཐའ་མའི་བཅད་ཁྲ་མ་བཏང་བར་རམ་ཆེས་མཐོའི་ཁྲིམས་ཁང་གི་ཁྲིམས་ཞིབ་པ་ཆེ་བས་གཟུ་དཔང་ཕྱིར་སློག་བྱེད་འཐུས་ཀྱི་བཀའ་མ་བཏང་བར་ལས་ཁུར་རྒྱུན་འཛིན་བྱ་རྒྱུ།
ཕ) ཆེས་མཐོའི་ཁྲིམས་ཞིབ་ཁང་གི་བཤེར་དཔང་གི་ཐོབ་ཐང་།
༡) བཤེར་དཔང་སོ་སོའི་ལས་རྒྱུན་རིང་ལས་ཤག་དང༌། སྨན་བཅོས་མཐུན་རྐྱེན་གྱིས་མཚོན་ཐོབ་ཐང་གཞན་རྣམས་ཟུར་དུ་གཏན་འབེབས་མ་བྱས་ཕྱིན་ལས་བྱེད་དྲུང་ཡིག་ཆེན་མོ་ཞབས་གཡར་བྱས་པའི་ཐོབ་ཐང་ཇི་ཡོད་ལྟར་འཐོབ་རྒྱུ།
༢) ཆེས་མཐོའི་ཁྲིམས་ཞིབ་ཁང་གི་བཤེར་དཔང་སོ་སོའི་གདན་ཐོབ་ཆེས་མཐོའི་ཁྲིམས་ཞིབ་ཁང་གི་དྲུང་ཆེ་དང་འདྲ་བ་ཡིན་ཡང་འཆར་འཕར་གཞུང་འབྲེལ་མཛད་སྒོ་ཁག་ལ་བོད་མི་མང་སྤྱི་འཐུས་རྣམ་པའི་གྲལ་མཚམས་སུ་སྡོད་རྒྱུ།
གསུམ། ཁྲིམས་ཞིབ་ཁང་འོག་མ།
ཆེས་མཐོའི་ཁྲིམས་ཞིབ་ཁང་གི་གཤམ་འོག་ཏུ་ས་གནས་ཁྲིམས་ཞིབ་ཁང་དང༌། སྐོར་སྐྱོད་ཁྲིམས་ཞིབ་ཁང༌བཅས་ཁྲིམས་ཞིབ་ཁང་རིམ་པ་གཉིས་ཡོད།
ཀ) ས་གནས་ཁྲིམས་ཞིབ་ཁང་།
༡) ས་གནས་ཁྲིམས་ཞིབ་ཁང་གསར་འཛུགས་བྱ་ཡུལ་ས་དམིགས་དེ་དག་རེ་རེར་ས་གནས་ཁྲིམས་ཞིབ་ཁང་རེ་འཛུགས་དགོས་སམ། ས་གནས་གཅིག་ལས་མང་བའི་ཚོ་ཁག་རེར་ས་གནས་ཁྲིམས་ཞིབ་ཁང་གཅིག་རེས་འཐུས་པ་བྱ་རྒྱུ། ཡང་ན་ས་གནས་གཅིག་གི་ཁྱབ་ཚད་ལ་སྣོན་འཕྲི་བྱ་རྒྱུ། ས་གནས་ཁྲིམས་ཞིབ་ཁང་གཏན་འཇགས་སམ་འཕྲལ་སེལ་འཛུགས་མ་དགོས་པ་བཅས་གང་རུང་ས་གནས་གང་དེའི་ལས་འབོར་ཆེ་ཆུང་དང༌། སྟབས་བདེ་ལོད། དགོས་མཁོ་ཆེ་ཆུང་ལ་བལྟོས་ཏེ་ཆེས་མཐོའི་ཁྲིམས་ཞིབ་ཁང་ནས་སྐབས་བསྟུན་གྱིས་ཇི་དགོས་ཐག་གཅོད་བྱེད་ཆོག་པ་ཡིན།
༢) ས་གནས་གཞན་དག་ཅིག་གི་ས་གནས་ཁྲིམས་ཞིབ་ཁང་དུ་ཁྲིམས་ཞིབ་པ་ཞིག་དགོས་གལ་ཁ་ཚ་དགོས་གཏུགས་ཆགས་ཚེ་ཆེས་མཐོའི་ཁྲིམས་ཞིབ་ཁང་ནས་ས་གནས་སམ། ས་གནས་ཚོ་ཁག་ཅིག་གི་ཁྲིམས་ཞིབ་པ་ཞིག་ས་གནས་གཞན་པ་དེར་ལས་ཁུར་ཞུ་རྒྱུར་འཕྲལ་སེལ་བསྐོ་གཞག་གམ། བསྐོ་མངགས་བྱེད་ཆོག་པ་ཡིན།
༣) ས་གནས་ཁྲིམས་ཞིབ་ཁང་སོ་སོར་གྱོད་གཞིའི་གཞི་རྒྱར་བསྟུན་ནས་དགོས་གལ་ཆེ་ཆགས་སྐབས་དུས་ཚོད་ངེས་ཅན་རིང་ཁྲིམས་སམ། སྤྱི་ཚོགས། གྱོད་གཞི་བཅས་གང་རུང་གི་འགྲོ་ལུགས་ཐོག་ཤེས་མྱོང་ཅན་གྱི་བཤེར་དཔང་གྲངས་མང་ཚད་གསུམ་ལས་མ་བརྒལ་བ་ཞིག་ཆེས་མཐོའི་ཁྲིམས་ཞིབ་ཁང་ནས་སྐབས་བསྟུན་བསྐོ་གཞག་ཆོག་རྒྱུ།
༤) ས་གནས་ཁྲིམས་ཞིབ་ཁང་སོ་སོར་གྱོད་གཞི་གལ་ཆེའི་རིགས་ཀྱི་ཁྲིམས་ཞིབ་ལ་དགོས་གལ་མཆིས་མཚམས་ས་གནས་སམ། ས་གནས་ཚོ་ཁག་གང་དེའི་ནང་གཏན་སྡོད་བྱེད་མི་བྱུང་ན་དང༌། དེ་མིན་གང་འོས་ཀྱི་ཁོངས་ནས་ཁ་མཆུ་གང་དེར་འབྲེལ་བ་དང་ཕྱོགས་ཞེན་མེད་ཅིང་སྤྱིར་བཏང་གྱོད་གཞིའི་དོན་གནད་ཐོག་ཉམས་མྱོང་ཡོད་པའི་གཟུ་དཔང་གྲངས་མང་མཐར་དགུ་བར་ཆེས་མཐོའི་ཁྲིམས་ཞིབ་ཁང་ནས་གྱོད་གཞི་གང་དེར་འཕྲལ་སེལ་དགོས་མཁོའི་དུས་ཡུན་རིང་བསྐོ་འཛུགས་ཆོག་པ་ཡིན།
ཁ) ས་གནས་ཁྲིམས་ཞིབ་ཁང་གི་ཁྲིམས་ཁོངས་ཁྱབ་ཚད།
༡) བཙན་བྱོལ་བོད་མིའི་བཅའ་ཁྲིམས་དང༌། ཁྲིམས་ཡིག ཆབ་སྲིད་དབང་འཛིན་གྱི་བཀའ། སྒྲིག་གཞི་བཅས་གང་རུང་གི་ཚིག་དོན་འགྲེལ་བརྗོད་བྱེད་ཕྱོགས་དང་འབྲེལ་བའི་རྩོད་གླེང༌།
༢) བཙན་བྱོལ་བོད་མིའི་བཅའ་ཁྲིམས་དགོངས་དོན་བོད་ཀྱི་ཡུལ་མིའི་གཞི་རྩའི་ཐོབ་ཐང་དང༌། ལས་འགན་ལ་གནོད་འགལ་དང་འབྲེལ་བའི་རྩོད་གླེང༌།
༣) བོད་མིའི་སྒྲིག་འཛུགས་མ་ལག་གི་ལས་བྱེད་པའི་ཁེ་ཕན་རྗེས་འབྲེལ་གྱི་རྩོད་གླེང༌།
༤) བོད་མིའི་སྒྲིག་འཛུགས་མ་ལག་གང་རུང་དང༌། དེ་དག་གི་ལས་བྱེད་པ་ཆེ་ཕྲའི་གཞུང་འབྲེལ་ལས་དོན་བྱེད་ཕྱོགས་དང་འབྲེལ་བའི་རྩོད་གླེང༌།
༥) བོད་མིའི་སྒྲིག་འཛུགས་མ་ལག་གང་རུང་ནས་གོ་སྒྲིག་བྱས་པའི་སྡོད་སྒར་ཁག་གི་ས་ཁང་སྐོར་གྱི་རྩོད་གླེང༌།
༦) བོད་མི་སྒེར་ཕན་ཚུན་དབར་གྱི་རྩོད་གླེང༌།
༧) བོད་མི་སྤྱི་སྒེར་དབར་གྱི་རྩོད་གླེང༌།
༨) བོད་མིའི་སྤྱི་ཚོགས་ཀྱི་བདེ་འཇགས་དང་འབྲེལ་བའི་རྩོད་གླེང༌།
༩) གཞན་ཡང་བོད་མིའི་ཁྲིམས་སྒྲིག་ཁག་ནང་གསལ་ཁ་མེད་པ་དང༌། བཙན་བྱོལ་དུ་གནས་ཡུལ་རྒྱལ་ཁབ་གང་དེའི་ཁྲིམས་དབང་ཐོག་ནས་ཁས་ལེན་ཡོད་པའམ་དགག་ཆ་མེད་པའི་རིགས།
ག) ས་གནས་ཁྲིམས་ཞིབ་པ།
༡) ཆེས་མཐོའི་ཁྲིམས་ཞིབ་ཁང་ནས་སྐྱེ་བོ་སུ་འོས་ས་གནས་ཁྲིམས་ཞིབ་ཁང་གི་ཁྲིམས་ཞིབ་པར་གཏན་འཇགས་སམ། འཕྲལ་སེལ་གང་རུང་ཐོག་བསྐོ་གཞག་ཆོག་པ་ཡིན།
༢) ས་གནས་ཁྲིམས་ཞིབ་ཁང་རེ་རེར་ཁྲིམས་ཞིབ་པ་གཅིག་རེ་དགོས་པ་ཡིན།
༣) ཆེས་མཐོའི་ཁྲིམས་ཞིབ་ཁང་ནས་ས་གནས་སོ་སོའི་འགོ་འཛིན་དང༌། གཞན་ཡང་ལས་བྱེད་པ་བཅས་སུ་འོས་ལ་ཁུངས་སོ་སོའི་ལས་འགན་ཇི་ཡོད་ཐོག་དུས་ཚོད་ངེས་ཅན་རིང་ས་གནས་ཁྲིམས་ཞིབ་པའི་འགན་དབང་གཅིག་ལྕོགས་སུ་ཐད་ཀར་བསྐུར་བའམ། ཐད་བསྐོ། ཡང་ན་གཉིས་མོས་ཆོད་གན་བཅས་གང་རུང་གི་ཐོག་ནས་ཁྲིམས་ཞིབ་ཁང་འོག་མའི་ཁྲིམས་ཞིབ་པ་བསྐོ་གཞག་ཆོག་པ་ཡིན།
༤) ས་གནས་ཁྲིམས་ཞིབ་པའི་ཁོངས་ནས་ས་གནས་སོ་སོའི་འགོ་འཛིན་དང༌། དེ་མིན་ལས་བྱེད་པ་ཁག་བཅས་ལ་ས་གནས་ཁྲིམས་ཞིབ་པའི་འགན་དབང་བསྐུར་བ་རྣམས་ཆེས་མཐོའི་ཁྲིམས་ཞིབ་ཁང་ནས་ཕྱིར་འཐེན་ནམ་འཕོ་འགྱུར་གཏོང་དགོས་མ་བྱུང་ཕྱིན་ཁུངས་སོ་སོའི་འཛིན་སྐྱོང་གི་ལས་འགན་འཕོ་འགྱུར་མ་བྱུང་བར་ས་གནས་དེའི་ཁྲིམས་ཞིབ་པའི་ལས་འགན་འཁུར་དགོས་པ་དང༌། དེ་བྱིངས་ཟུར་འཛུགས་བྱས་པའི་ས་གནས་ཁྲིམས་ཞིབ་པར་བསྐོ་གཞག་བྱས་པའི་སྐྱེ་བོ་སུ་རུང་ནས་ཚབས་ཆེའི་ངན་སྤྱོད་སྤེལ་བའམ། རང་ཉིད་ཀྱི་ལས་འགན་མི་ཐེག་པ་བཅས་གང་རུང་ར་འཕྲོད་པའི་ཐོག་ནས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་ལྷན་ཚོགས་སུ་གོ་བསྡུར་དང་འབྲེལ་ཁྲིམས་ཞིབ་པ་ཆེ་བས་ས་གནས་ཁྲིམས་ཞིབ་པ་གང་དེའི་ལས་གནས་འཕོ་འགྱུར་བྱ་དགོས་སམ། དོ་བདག་ནས་དགོངས་ཞུ་བྱས་འཁྲོལ་བཅས་གང་རུང་མ་བྱུང་ཕྱིན་གཏན་འཇགས་དང༌། འཕྲལ་སེལ་ཇི་ཡིན་གྱི་ཞབས་ཡུན་མ་གཙང་བར་ལས་གནས་རྒྱུན་འཛིན་ཆོག་རྒྱུ། འོན་ཀྱང་ཁྲིམས་ཞིབ་ཁང་གཞན་དུ་གནས་འཕོ་དགོས་གལ་བྱུང་སྐབས་ཆེས་མཐོའི་ཁྲིམས་ཞིབ་ཁང་ནས་གནས་འཕོ་གཏོང་ཆོག
༥) སྐྱེ་བོ་གང་ཞིག་ས་གནས་ཁྲིམས་ཞིབ་པར་བསྐོ་འཛུགས་བྱེད་པ་ལ་བོད་ཀྱི་ཡུལ་མི་ཡིན་པ་དང་། རང་ལོ་ ༣༠ ཧྲིལ་པོ་ལོན་དགོས།
༦) ཟུར་འཛུགས་བྱས་པའི་ས་གནས་ཁྲིམས་ཞིབ་པའི་གནས་རིམ་ལས་བྱེད་འདེམས་བསྐོའི་སྒྲིག་གཞི་ནང་གསལ་དྲུང་ཆེ་ལས་འཕར་གྱི་གནས་རིམ་ཅན་ཡིན།
༧) ས་གནས་ཁྲིམས་ཞིབ་པ་རྣམས་ཀྱི་གདན་ཐོབ། ས་གནས་འཐུས་མིའི་ཚོགས་འདུའི་ཚོགས་གཙོ་དང༌། ས་གནས་འགོ་འཛིན་གྱི་གོང་དུ་སྡོད་རྒྱུ།
༨) ས་གནས་བཤེར་དཔང་གི་གདན་ཐོབ་ལས་བྱེད་དྲུང་གཞོན་དང་འདྲ་བ་ཡིན།
ང) ས་གནས་ཁྲིམས་ཞིབ་ཁང་གི་ད་ལྟའི་གནས་སྟངས།
ཕྱི་ལོ་ ༢༠༠༡ ཟླ་ ༡༡ ཚེས་ ༡༩ ཉིན་སྡེ་ར་ལྡུན་བདེ་སྐྱིད་གླིང་དུ་བྱང་ཕྱོགས་བོད་མིའི་ས་གནས་ཁྲིམས་ཞིབ་ཁང་ཟུར་དུ་བཙུགས་གནང་བ་དེའི་ཁྱབ་ཁོངས་སུ་ལྡི་ལི་དང༌། ཡུ་པི ཨུ་ཏར་ཁན། ཧི་མ་ཅལ། ཅན་དྷི་སྒར་སོགས་མངའ་ཁུལ་གྱི་བོད་མིའི་ས་གནས་འགོ་འཛིན་ ༡༨ ཀྱི་ཁྱབ་ཁོངས་དང་། ཁ་འཐོར་བཅས་རྒྱ་གར་བྱང་ཕྱོགས་ཁུལ་དུ་གནས་འཁོད་བོད་མི་རྣམས་ཡོད།
ཕྱི་ལོ་ ༢༠༠༣ ཟླ་ ༥ ཚེས་ ༡༡ ཉིན་སྦེལ་ཀོབ་ལུགས་བསམ་གཞིས་ཆགས་སུ་ལྷོ་ཕྱོགས་བོད་མིའི་ས་གནས་ཁྲིམས་ཞིབ་ཁང་ཟུར་འཛུགས་གནང་བ་དེའི་ཁྱབ་ཁོངས་སུ་ཀར་ན་ཀྲ་ཀ་དང༌། ཏན་མེལ་ན་རྡུ། གོ་ཝ མ་ཧ་ར་ཤི་ཀྲ་སོགས་མངའ་ཁུལ་གྱི་བོད་མིའི་ས་གནས་འགོ་འཛིན་ ༧ གྱི་ཁྱབ་ཁོངས་དང་། ཁ་འཐོར་བཅས་རྒྱ་གར་ལྷོ་ཕྱོགས་ཁུལ་དུ་གནས་འཁོད་བོད་མི་རྣམས་ཡོད།
ཕྱི་ལོ་ ༢༠༡༢ ཟླ་ ༨ ཚེས་ ༡༣ ཉིན་ལྕོག་ལམ་སར་བསོད་ནམས་གླིང་གཞིས་ཆགས་སུ་ལ་དྭགས་བོད་མིའི་ས་གནས་ཁྲིམས་ཞིབ་ཁང་ཟུར་འཛུགས་གནང་བ་དེའི་ཁྱབ་ཁོངས་སུ་ཇ་མུ་ཀ་ཤི་སྨིར་མངའ་ཁུལ་དུ་གནས་སྡོད་བོད་མི་ཁ་འཐོར་དང་། ལ་སྤྱིའི་ཁྱབ་ཁོངས་བོད་མིའི་སྡོད་གནས་ཁག་ཡོད།
ཕྱི་ལོ་ ༢༠༡༢ ཟླ་ ༨ ཚེས་ ༡༣ ཉིན་འབྲས་ལྗོངས་ལྷོ་ཕྱོགས་ར་ཝང་ལ་ཀུན་ཕན་གླིང་གཞིས་ཆགས་སུ་ཤར་ཕྱོགས་བོད་མིའི་ས་གནས་ཁྲིམས་ཞིབ་ཁང་ཟུར་འཛུགས་གནང་བ་དེའི་ཁྱབ་ཁོངས་སུ་ཆ་ཏི་སི་སྒར་དང་། ཨོ་རི་ས། ནུབ་བྷང་གྷལ། འབྲས་ལྗོངས། ཨ་རུ་ན་ཅལ། མེ་གྷ་ལ་ཡ། ན་གྷ་ལནྚ་སོགས་མངའ་ཁུལ་གྱི་བོད་མིའི་ས་གནས་འགོ་འཛིན་ ༡༢ ཀྱི་ཁྱབ་ཁོངས་དང་། ཁ་འཐོར་བཅས་རྒྱ་གར་ཤར་ཕྱོགས་ཁུལ་དུ་གནས་འཁོད་བོད་མི་རྣམས་ཡོད།
འཕྲོས་བལ་ཡུལ་ཁུལ་དུ་གཅིག་ལྕོགས་ས་གནས་ཁྲིམས་ཞིབ་ཁང་ ༤ དང་ སུད་སིར་ ༡ བཅས་ཡོད་པ་དེ་དག་གི་ཁྲིམས་ཞིབ་པའི་འགན་དབང་གནས་སྐབས་རིང་ས་གནས་འགོ་འཛིན་དང་སྐུ་ཚབ་དོན་གཅོད་ལ་མུ་མཐུད་གཅིག་ལྕོགས་སུ་བསྐུར་ཏེ་གཅིག་ལྕོགས་ས་གནས་ཁྲིམས་ཞིབ་ཁང་གི་ལས་དོན་སྒྲུབ་བཞིན་ཡོད།
ཏ) སྐོར་སྐྱོད་ཁྲིམས་ཞིབ་ཁང་།
༡) བཙན་བྱོལ་བོད་མིའི་གནས་ཡུལ་ས་གནས་ཁག་གི་གྱོད་གཞིར་ཁྲིམས་ཞིབ་ཀྱི་ལས་དོན་སྒྲུབ་མཁན་གཏན་འཇགས་སམ། འཕྲལ་སེལ་གྱི་ས་གནས་ཁྲིམས་ཞིབ་ཁང་ཁག་དང༌། དེ་ལས་རིམ་པ་མཐོ་བའི་སྐོར་སྐྱོད་ཁྲིམས་ཞིབ་ཁང་ཁག དེ་དག་གི་ཁྲིམས་ཞིབ་པ་བཅས་ཆེས་མཐོའི་ཁྲིམས་ཞིབ་ཁང་ནས་སྐབས་མཚམས་དགོས་གལ་དང་བསྟུན་ཏེ་བསྐོ་འཛུགས་བྱེད་ཆོག་པ་ཡིན།
༢) སྐོར་སྐྱོད་ཁྲིམས་ཞིབ་ཁང་གསར་འཛུགས་བྱ་ཡུལ་ས་ཁུལ་དེ་དག་རེ་རེར་སྐོར་སྐྱོད་ཁྲིམས་ཞིབ་ཁང་རེ་འཛུགས་དགོས་སམ། ས་ཁུལ་གཅིག་ལས་མང་བའི་ཚོ་ཁག་ལ་སྐོར་སྐྱོད་ཁྲིམས་ཞིབ་ཁང་གཅིག་གིས་འཐུས་པ་བྱ་རྒྱུ། ཡང་ན་ས་ཁུལ་གཅིག་གི་ཁྱབ་ཚད་ལ་སྣོན་འཕྲི་བྱ་རྒྱུ། སྐོར་སྐྱོད་ཁྲིམས་ཞིབ་ཁང་གཏན་འཇགས་སམ་འཕྲལ་སེལ་འཛུགས་མ་དགོས་པ་བཅས་གང་རུང་ས་ཁུལ་གང་དེའི་ལས་འབོར་ཆེ་ཆུང་དང༌། སྟབས་བདེ་ལོད། དགོས་མཁོ་ཡོད་མེད་ལ་བལྟོས་ཏེ་ཆེས་མཐོའི་ཁྲིམས་ཞིབ་ཁང་ནས་སྐབས་བསྟུན་གྱིས་ཇི་དགོས་ཐག་གཅོད་བྱེད་ཆོག་པ་ཡིན།
༣) སྐོར་སྐྱོད་ཁྲིམས་ཞིབ་པ་སོ་སོར་གྱོད་གཞིའི་གཞི་རྒྱར་བསྟུན་ནས་དགོས་གལ་ཆེ་ཆགས་མཚམས་དུས་ཚོད་ངེས་ཅན་རིང་ཁྲིམས་སམ། སྤྱི་ཚོགས། གྱོད་གཞི་བཅས་གང་རུང་གི་འགྲོ་ལུགས་ཐོག་ཤེས་མྱོང་ཅན་བཤེར་དཔང་གྲངས་མང་ཚད་གསུམ་ལས་མ་བརྒལ་བ་ཞིག་ཆེས་མཐོའི་ཁྲིམས་ཞིབ་ཁང་ནས་སྐབས་བསྟུན་བསྐོ་གཞག་ཆོག་རྒྱུ།
༤) སྐོར་སྐྱོད་ཁྲིམས་ཞིབ་ཁང་སོ་སོར་གྱོད་གཞི་གལ་ཆེའི་རིགས་ཀྱི་ཁྲིམས་ཞིབ་ལ་དགོས་གལ་མཆིས་མཚམས་ས་གནས་སམ། ས་གནས་ཚོ་ཁག་གང་དེའི་ནང་གཏན་སྡོད་བྱེད་མི་བྱུང་ན་དང༌། དེ་མིན་གང་འོས་ཀྱི་ཁོངས་ནས་ཁ་མཆུ་གང་དེར་འབྲེལ་བ་དང་ཕྱོགས་ཞེན་མེད་ཅིང་སྤྱིར་བཏང་གྱོད་གཞིའི་དོན་གནད་ཐོག་ཉམས་མྱོང་ཡོད་པའི་གཟུ་དཔང་གྲངས་མང་མཐར་དགུ་བར་ཆེས་མཐོའི་ཁྲིམས་ཞིབ་ཁང་ནས་གྱོད་གཞི་གང་དེར་འཕྲལ་སེལ་དགོས་མཁོའི་དུས་ཡུན་རིང་བསྐོ་གཞག་ཆོག་པ་ཡིན།
ཐ) སྐོར་སྐྱོད་ཁྲིམས་ཞིབ་ཁང་གི་ཁྲིམས་ཁོངས་ཁྱབ་ཚད།
༡) བཙན་བྱོལ་བོད་མིའི་བཅའ་ཁྲིམས་དང༌། ཁྲིམས་ཡིག ཆབ་སྲིད་དབང་འཛིན་གྱི་བཀའ། སྒྲིག་གཞི་བཅས་གང་རུང་གི་ཚིག་དོན་འགྲེལ་བརྗོད་བྱེད་ཕྱོགས་དང་འབྲེལ་བའི་རྩོད་གླེང༌།
༢) བཙན་བྱོལ་བོད་མིའི་བཅའ་ཁྲིམས་དགོངས་དོན་བོད་ཀྱི་ཡུལ་མིའི་གཞི་རྩའི་ཐོབ་ཐང་དང༌། ལས་འགན་ལ་གནོད་འགལ་དང་འབྲེལ་བའི་རྩོད་གླེང༌།
༣) བོད་མིའི་སྒྲིག་འཛུགས་མ་ལག་གི་ལས་བྱེད་པའི་ཁེ་ཕན་རྗེས་འབྲེལ་གྱི་རྩོད་གླེང༌།
༤) བོད་མིའི་སྒྲིག་འཛུགས་མ་ལག་གང་རུང་དང༌། དེ་དག་གི་ལས་བྱེད་པ་ཆེ་ཕྲའི་གཞུང་འབྲེལ་ལས་དོན་བྱེད་ཕྱོགས་དང་འབྲེལ་བའི་རྩོད་གླེང༌།
༥) སྐོར་སྐྱོད་ཁྲིམས་ཞིབ་ཁང་ལ་ཡོད་པའི་གོང་ཞུའི་ཁྲིམས་ཁོངས་ཁྱབ་ཚད། བོད་མིའི་ས་གནས་ཁྲིམས་ཞིབ་ཁང་གང་རུང་ཞིག་ནས་མཐའ་མའི་ཐག་གཅོད་ཀྱི་བཅད་ཁྲ་བཏང་བར། དོ་བདག་གྱོད་ཡས་གོང་ཞུ་བྱ་འདོད་ཡོད་ལ་ཁྲིམས་ལུགས་གཞིར་བཟུང་གོང་ཞུ་བྱ་རྒྱུའི་ཆ་རྐྱེན་ལྡན་རིགས་ཀྱི་གོང་ཞུ་ཁག
༦) སྐོར་སྐྱོད་ཁྲིམས་ཞིབ་ཁང་དུ་དམིགས་བསལ་བདེ་སྙན། ཁྲིམས་ཡིག་ཁག་གི་ནང་ཟུར་དུ་གསལ་བའི་དམིགས་བསལ་བདེ་སྙན་ཞུ་ཆོག་པ་ཁག
ད) སྐོར་སྐྱོད་ཁྲིམས་ཞིབ་པ།
༡) ཆེས་མཐོའི་ཁྲིམས་ཞིབ་ཁང་ནས་སྐྱེ་བོ་སུ་འོས་སྐོར་སྐྱོད་ཁྲིམས་ཞིབ་ཁང་གི་ཁྲིམས་ཞིབ་པར་གཏན་འཇགས་སམ། འཕྲལ་སེལ་གང་རུང་ཐོག་བསྐོ་གཞག་ཆོག་པ་ཡིན།
༢) སྐོར་སྐྱོད་ཁྲིམས་ཞིབ་ཁང་རེ་རེར་སྐོར་སྐྱོད་ཁྲིམས་ཞིབ་པ་ཉུང་མཐར་གཅིག་རེ་དགོས་པ་ཡིན།
༣) ཆེས་མཐོའི་ཁྲིམས་ཞིབ་ཁང་ནས་ལས་བྱེད་འདེམས་ལྷན་ཁྱབ་ཁོངས་ལས་བྱེད་པ་ཡིན་མུས་ཤིག་ཟུར་འཛུགས་བྱས་པའི་ས་གནས་ཁྲིམས་ཞིབ་ཁང་དང༌། སྐོར་སྐྱོད་ཁྲིམས་ཞིབ་ཁང་གི་ཁྲིམས་ཞིབ་པར་འབྲེལ་ཡོད་ལ་གོ་བསྡུར་དང་འབྲེལ་བསྐོ་གཞག་བྱེད་ཆོག་པ་ཡིན།
༤) སྐོར་སྐྱོད་ཁྲིམས་ཞིབ་པར་བསྐོ་གཞག་བྱས་པའི་སྐྱེ་བོ་སུ་རུང་ནས་ཚབས་ཆེའི་ངན་སྤྱོད་སྤེལ་བའམ། རང་ཉིད་ཀྱི་ལས་འགན་མི་ཐེག་པ་བཅས་གང་རུང་ར་འཕྲོད་པའི་ཐོག་ནས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་ལྷན་ཚོགས་སུ་གོ་བསྡུར་དང་འབྲེལ་ཁྲིམས་ཞིབ་པ་ཆེ་བས་སྐོར་སྐྱོད་ཁྲིམས་ཞིབ་པ་གང་དེའི་ལས་གནས་འཕོ་འགྱུར་བྱ་དགོས་སམ། དོ་བདག་ནས་དགོངས་ཞུ་བྱས་འཁྲོལ་བཅས་གང་རུང་མ་བྱུང་ཕྱིན་གཏན་འཇགས་དང༌། འཕྲལ་སེལ་གྱི་ཞབས་ཡུན་མ་གཙང་བར་ལས་གནས་རྒྱུན་འཛིན་ཆོག་རྒྱུ། འོན་ཀྱང་ས་གནས་གཞན་དུ་གནས་འཕོ་དགོས་གལ་ནམ་བྱུང་སྐབས་ཆེས་མཐོའི་ཁྲིམས་ཞིབ་ཁང་ནས་གནས་འཕོ་གཏོང་རྒྱུ།
༥) སྐྱེ་བོ་གང་ཞིག་སྐོར་སྐྱོད་ཁྲིམས་ཞིབ་པར་བསྐོ་འཛུགས་བྱེད་པ་ལ་བོད་ཀྱི་ཡུལ་མི་ཡིན་པ་དང་། རང་ལོ་ ༣༠ ཧྲིལ་པོ་ལོན་དགོས།
༦) སྐོར་སྐྱོད་ཁྲིམས་ཞིབ་པའི་གནས་རིམ་ལས་བྱེད་འདེམས་བསྐོའི་སྒྲིག་གཞི་ནང་གསལ་དྲུང་ཡིག་ཆེན་མོའི་གནས་རིམ་ཅན་ཡིན།
༧) ཟུར་འཛུགས་བྱས་པའི་ས་གནས་ཁྲིམས་ཞིབ་པ་དང༌། སྐོར་བསྐྱོད་ཁྲིམས་ཞིབ་པ་རྣམས་ཀྱི་ཟུར་ཕོགས་དང༌། ལས་ཐོན་ཕོགས། ཐོབ་ཐང་གཞན། བླང་དོར་ཞུ་སྒོ་བཅས་ལས་བྱེད་བླང་དོར་སྒྲིག་གཞི་ལྟར་ཡིན་ཀྱང་། ས་གནས་ཁྲིམས་ཞིབ་པའི་གནས་རིམ་ཐོག་ཟུང་དྲུང་གི་གནས་རིམ་ཅན་དང་། སྐོར་བསྐྱོད་ཁྲིམས་ཞིབ་པའི་གནས་རིམ་ཐོག་དྲུང་འཕར་གནས་རིམ་ཅན་བསྐོ་གཞག་བྱུང་རིགས་ལ་ལས་རྒྱུན་རིང་གནས་རིམ་གོང་མའི་ཕོགས་དང་ཐོབ་ཐང་གཞན་ཞུ་ལེན་ཆོག་རྒྱུ།
༨) སྐོར་སྐྱོད་ཁྲིམས་ཞིབ་པ་རྣམས་ཀྱི་གདན་ཐོབ་ས་གནས་ཁྲིམས་ཞིབ་པའི་གོང་དུ་སྡོད་རྒྱུ
༩) སྐོར་སྐྱོད་བཤེར་དཔང་གི་གདན་ཐོབ་ལས་བྱེད་ཟུང་འབྲེལ་དྲུང་ཆེ་དང་འདྲ་བ་ཡིན།
བཞི། ཁྲིམས་ཞིབ་ཁང་གི་འཛིན་སྐྱོང༌།
ཆེས་མཐོའི་ཁྲིམས་ཞིབ་ཁང་དང༌། ཁྲིམས་ཞིབ་ཁང་འོག་མ་ཁག་ལ་འགན་འཛིན་སྡེ་ཚན་དང་ལས་བྱའི་སྡེ་ཚན་བཅས་ཀྱི་ས་མིག་ཇི་དགོས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ལྷན་ཚོགས་སུ་གོ་བསྡུར་གྱིས་དགོས་གལ་ལ་གཞིགས་པའི་སྐབས་བསྟུན་གཏན་འབེབས་ཐག་གཅོད་བྱ་རྒྱུ།
ཀ) ཆེས་མཐོའི་ཁྲིམས་ཞིབ་ཁང་གི་ཁྲིམས་དྲུང་།
༡) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་ལྷན་ཚོགས་སུ་ཁྲིམས་དྲུང་གི་མི་འགྲོའི་སྐོར་བཀའ་བསྡུར་དང་འབྲེལ་བོད་མིའི་སྒྲིག་འཛུགས་ཀྱི་ལས་བྱེད་པ་སྤྱིའི་སྒྲིག་སྲོལ་ལྟར་གནས་སྤོ་དང༌། ཞབས་གཡར། གནས་སྤར་གང་རུང་གི་ཐོག་ནས་བསྐོ་གཞག་བྱ་རྒྱུ། ཡང་ན་ཆེས་མཐོའི་ཁྲིམས་ཞིབ་ཁང་ནས་ཐད་བསྐོའམ། གཉིས་མོས་ཆོད་གན་གང་རུང་གི་ལམ་ནས་ཁྲིམས་དྲུང་བསྐོ་གཞག་བྱེད་ཕྱོགས་གཏན་འབེབས་ཀྱིས་ཁྲིམས་ཞིབ་པ་ཆེ་བས་བཀའ་ཤག་ལ་སྙན་སེང་ཞུ་རྒྱུ།
༢) གནས་སྤོ་བྱ་རྒྱུར་ངེས་ཚེ་ལས་བྱེད་པ་དྲུང་ཆེ་ཞིག་གནས་སྤོའི་སྒྲིག་གསལ་ལྟར་ཁྲིམས་དྲུང་དུ་གནས་སྤོ་བྱ་རྒྱུ།
༣) གནས་སྤར་བྱ་རྒྱུར་ངེས་ཚེ་ལས་བྱེད་པ་དྲུང་ཆེ་ལས་འཕར་གནས་སྤར་འོས་ཆོས་ཚང་བ་ཞིག་སྒྲིག་གསལ་ལྟར་ལས་བྱེད་འདེམས་ལྷན་དུ་གནས་སྤར་རྒྱབ་གཉེར་ཞུ་རྒྱུ་དང༌། གནས་སྤར་བྱུང་འཕྲལ་ཁྲིམས་དྲུང་ལ་བསྐོ་གཞག་བྱ་རྒྱུ།
༤) ཞབས་གཡར་བྱ་རྒྱུར་ངེས་ཚེ་ལས་བྱེད་པ་ཡིན་མུས་ཤིག་ཡིན་ན་སྒྲིག་གསལ་ལྟར་དང༌། དེ་མིན་ཁྲིམས་ཞིབ་ཁང་ནས་ཐད་ཀར་ཞབས་གཡར་གྱིས་ཁྲིམས་དྲུང་དུ་བསྐོ་གཞག་བྱ་རྒྱུ།
༥) ཐད་ཀར་བསྐོ་རྒྱུར་ངེས་ཚེ་བོད་ཀྱི་ཡུལ་མི་ཡིན་པ་དང་། རང་ལོ་སུམ་ཅུ་ཡན་ཡིན་པའི་ཐོག་སྐབས་མཚམས་དགོས་མཁོའི་འོས་ཆོས་ཁ་སྣོན་འགོད་འོས་བཀོད་དེ་ལྡེང་ངེས་ཀྱི་དུས་ཚོད་ངེས་ཅན་གཏན་འབེབས་དང་འབྲེལ་ཆེས་མཐོའི་ཁྲིམས་ཞིབ་ཁང་ནས་གསལ་བསྒྲགས་བྱ་རྒྱུ། འོས་ཆོས་ཚང་བའི་བོད་མིའི་སྒྲིག་འཛུགས་ཀྱི་ལས་བྱེད་པ་དང༌། བོད་མིའི་སྒྲིག་འཛུགས་ཀྱི་ལས་བྱེད་པ་མ་ཡིན་པའི་འཚང་སྙན་དུས་ཐོག་འབུལ་མཁན་ཇི་བྱུང་ལ་ངོ་འཕྲད་རྒྱུགས་ལེན་བྱ་རྒྱུ།
༦) ཆོད་གན་བསྐོ་རྒྱུར་ངེས་ཚེ་ལོ་དུས་རྒྱས་བཅད་གཉིས་མོས་ཆོད་གན་འོག་བསྐོ་གཞག་བྱ་དགོས་རིགས་གཏན་འབེབས་ལོ་རྒྱུས་འགེངས་ཤོག་ནང་ལོ་རྒྱུས་བསྐངས་ཏེ་ས་མིག་གང་གི་ཆེད་ཆོད་གན་བསྐོ་གཞག་བྱ་རྒྱུའམ། ཡང་ན་སྡེ་ཚན་དང་ས་མིག་མེད་པར་དམིགས་བསལ་ཆོད་གན་བསྐོ་གཞག་བྱ་དགོས་ཇི་ལྟར་ཡང་འོས་མིན་ཞིབ་འཇུག་ཐོག་འོས་ཚེ་མང་མཐའ་ལོ་བཞི་ལས་མ་བརྒལ་བའི་དུས་ཡུན་བར་ལས་འགན་དང༌། ཕོགས་རིམ། ཁེ་ཕན་གཞན་བཅས་ཁ་གསལ་བཀོད་པའི་གཉིས་མོས་ཆོད་གན་ཐོག་མིང་རྟགས་བཀོད་དེ་ཆོད་གན་བསྐོ་གཞག་བྱ་འཐུས།
༧) སྤྱི་ཁྱབ་ཁྲིམས་དྲུང་དུ་བསྐོ་གཞག་བྱས་པའི་སྐྱེ་བོ་དེས་རང་གི་ལས་ཁུར་མ་བླངས་གོང་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བའི་མདུན་དུ་ལས་ཁུར་དམ་བཅའམ། ཁས་ལེན་བྱེད་དགོས་པ་ཡིན།
ཁ) ཆེས་མཐོའི་ཁྲིམས་ཞིབ་ཁང་གི་ཁྲིམས་དྲུང་གི་འགན་དབང༌།
༡) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བའི་བཀོད་བྱུས་སྟངས་འཛིན་འོག་ཆེས་མཐོའི་ཁྲིམས་ཞིབ་ཁང་གི་འཛིན་སྐྱོང་ལས་དོན་མཐའ་དག་གི་འགན་ཁུར་ཞུ་རྒྱུ་སྨོས་མེད་ཐོག་ཁྲིམས་ཞིབ་པ་གཞན་གཉིས་ལའང་འགན་འཁུར་བྱ་རྒྱུ།
༢) ཁྲིམས་ཞིབ་ཁང་འོག་མ་ཁག་གིས་མཚོན་ཁྲིམས་འཛིན་སྡེ་ཚན་ཡོངས་ཀྱི་འཛིན་སྐྱོང་ལས་དོན་སྤྱི་ཡོངས་ལ་ལྟ་རྟོག་དང་ལམ་སྟོན།
༣) ཆེས་མཐོའི་ཁྲིམས་ཞིབ་ཁང་གི་ལས་དོན་གཞི་རྒྱ་དང་བསྟུན་ལས་བྱེད་པ་གཏན་འཇགས་དང༌། འཕྲལ་སེལ་གླ་པ་ཇི་དགོས་འཆར་སྒྲིག་དང༌། བཀོད་བྱུས་སྟངས་འཛིན།
༤) ཁྲིམས་ཞིབ་ཁང་ཁག་གི་ལོ་འཁོར་སྔོན་རྩིས་བཟོ་སྒྲིག་དང༌། དགོས་དངུལ་འདོན་སྤྲོད། རྩིས་ཁྲར་ཞིབ་འཇུག
༥) ཁྲིམས་ལུགས་གཞིར་བཟུང་གྱོད་གཞིའི་སྙན་ཞུ་རྩིས་ལེན་དང༌། ཁྲིམས་ཞིབ་པས་བཀོད་མངགས་སམ་བཀའ་འཁྲོལ་ལྟར་ཁྲིམས་ཞིབ་བྱ་རིམ་ཁག་གི་དུས་ཚོད་གཏན་འབེབས། བརྡ་ཁྱབ་གསལ་བསྒྲགས་བྱེད་སྒོ།
༦) ཁྲིམས་ཞིབ་སྐབས་ཚིག་ཐོ་རྒྱག་རྒྱུས་མཚོན་ཡིག་ཆ་བཟོ་འགོད། བདེ་འཇགས་བཀོད་སྒྲིག
༧) ཁྲིམས་ཞིབ་ཁང་གི་ཡིག་ཆ་དང༌། འཛིན་ཆས་ཡོ་བྱད་བདག་གཉེར་དང༌། ཚོགས་ཁང་དང་ལས་ཁུངས་མ་ལག་ལ་ལྟ་རྟོག་ཉམས་གསོ།
༨) གཞན་ཡང་ཁྲིམས་ཞིབ་ཁང་གི་འཆར་འཕར་ལས་དོན་ཁག་བསྒྲུབ་རྒྱུ་བཅས་སུ་ཁྲིམས་དྲུང་རང་ནས་ཐད་ཀར་རམ། ལྟ་རྟོག་བཀོད་བྱུས་འོག་ལས་དོན་བྱེ་བྲག་སོ་སོར་དམིགས་བཀར་ལས་བྱེད་པ་ཆེད་འཛུགས་དང༌། ལས་བགོས་གང་རུང་གི་ལམ་ནས་འཐུས་ཚང་བསྒྲུབ་དགོས་རྒྱུ།
ག) ཆེས་མཐོའི་ཁྲིམས་ཞིབ་ཁང་གི་ཁྲིམས་དྲུང་གི་ཐོབ་ཐང་དང༌། འཕོ་འགྱུར།
༡) ཁྲིམས་དྲུང་རང་ལོ་ ༦༠ ལོན་མཚམས་ལས་གནས་ནས་རྒས་ཡོལ་དུ་འགྲོ་དགོས་པ་དང༌། འོན་ཀྱང་དགོས་གལ་མཆིས་ཚེ་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་ལྷན་ཚོགས་སུ་གོ་བསྡུར་དང་འབྲེལ་ཁྲིམས་ཞིབ་པ་ཆེ་བས་རྒས་ཡོལ་ཕར་འགྱང་གཏོང་རྒྱུ།
༢) ཆེས་མཐོའི་ཁྲིམས་ཞིབ་ཁང་ནས་མོས་མཐུན་བྱུང་ན་མ་གཏོགས་ཁྲིམས་དྲུང་གནས་སྤོ་མི་ཆོག
༣) ཁྲིམས་དྲུང་ནས་ཚབས་ཆེའི་ངན་སྤྱོད་སྤེལ་བའམ། རང་ཉིད་ཀྱི་ལས་འགན་མི་ཐེག་པ་བཅས་གང་རུང་ར་འཕྲོད་པའི་ཐོག་ནས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་ལྷན་ཚོགས་སུ་གོ་བསྡུར་དང་འབྲེལ་ཁྲིམས་ཞིབ་པ་ཆེ་བས་ཁྲིམས་དྲུང་གང་དེའི་ལས་གནས་འཕོ་འགྱུར་བྱ་དགོས་སམ། དོ་བདག་རང་ཉིད་ནས་དགོངས་ཞུ་བྱས་འཁྲོལ་བཅས་གང་རུང་མ་བྱུང་ཕྱིན། གཏན་འཇགས་སམ། འཕྲལ་སེལ་ཇི་ཡིན་གྱི་ཞབས་ཡུན་མ་གཙང་བར་ལས་གནས་རྒྱུན་འཛིན་ཆོག་རྒྱུ།
༤) ཁྲིམས་དྲུང་གི་གནས་རིམ་བཀའ་དྲུང་དང༌། ཚོགས་དྲུང་གཉིས་དང་འདྲ་མཉམ་ཡིན་པ་དང༌། བཞུགས་གྲལ་སྐབས་ཁུངས་སོ་སོའི་ཞབས་ལོའི་རྒན་རིམ་ལྟར་སྡོད་དགོས་པ་ཡིན།
༥) ཁྲིམས་དྲུང་རང་ངོས་ནས་གནས་འཕོ་ཞུས་ཚེ་སྒྲིག་གསལ་འགྲོ་ལུགས་ལྟར་ཚབ་གསར་བསྐོ་གཞག་བྱུང་མཚམས་གནས་སྤོ་གཏོང་ཆོག་རྒྱུ། འོན་ཀྱང་ཐད་བསྐོ་བྱས་པའི་ཁྲིམས་དྲུང་ཞིག་ཡིན་ཚེ་གནས་སྤོ་བྱ་ཡུལ་ཁྲིམས་ཞིབ་ཁང་གི་འབྲེལ་ཡོད་སྡེ་ཚན་གཞན་ཞིག་ལ་ཡིན་དགོས་སྟབས་ས་མིག་ཡོད་མེད་ལ་བལྟོས་ཏེ་གནས་སྤོ་བྱེད་མིན་སྟངས་འཛིན་ཆེས་མཐོའི་ཁྲིམས་ཞིབ་ཁང་ནས་བྱ་རྒྱུ།
༦) ཐད་བསྐོས་ཁྲིམས་དྲུང་ནས་ཚབས་ཆེའི་ངན་སྤྱོད་སྤེལ་བའམ། རང་ཉིད་ཀྱི་ལས་འགན་མི་ཐེག་པ་བཅས་གང་རུང་ར་འཕྲོད་པའི་སྙན་ཐོ་ཁྲིམས་ཞིབ་པ་ཆེ་བས་ཁྲིམས་ཞིབ་ལྷན་ཚོགས་སུ་ཕུལ་འབྱོར་ལ་བཀའ་བསྡུར་དང་འབྲེལ་མང་མོས་བྱུང་ན་ལག་བསྟར་བྱ་རྒྱུ།
ང་) ཆེས་མཐོའི་ཁྲིམས་ཞིབ་ཁང་གི་ཁྲིམས་དྲུང་རིམ་བྱུང་
ཅ) ཁྲིམས་ཞིབ་ཁང་གི་ལས་བྱེད་པ་གཞན་བསྐོ་གཞག་དང་། འཕོ་འགྱུར།
༡) ཆེས་མཐོའི་ཁྲིམས་ཞིབ་ཁང་དང་ཁྲིམས་ཞིབ་ཁང་འོག་མ་ཁག་བཅས་ཀྱི་ལས་བྱེད་པ་སྤྱི་ཁྱབ་ཁྲིམས་དྲུང་གི་རྒྱབ་གཉེར་ལྟར་ཁྲིམས་ཞིབ་པ་ཆེ་བས་བཀའ་ཤག་ལ་གོ་བསྡུར་གྱིས་ལས་བྱེད་པ་སྤྱིའི་སྒྲིག་སྲོལ་ལྟར་གནས་སྤོ་དང༌། ཞབས་གཡར། གནས་སྤར་གང་རུང་གི་ཐོག་ནས་བསྐོ་གཞག་བྱ་རྒྱུ། ཡང་ན་ཆེས་མཐོའི་ཁྲིམས་ཞིབ་ཁང་ནས་ཐད་བསྐོའམ། གཉིས་མོས་ཆོད་གན་གྱི་ལམ་ནས་བསྐོ་གཞག་བྱ་རྒྱུ
༢) ཁྲིམས་ཞིབ་ཁང་གི་ལས་བྱེད་བསྐོ་གཞག་དང༌། ཕོགས་རིམ། རྒན་རིམ། གནས་སྤར་འོས་ཆོས། གནས་སྤོ་བཅས་ཁྲིམས་ཡིག་འདིར་ཟུར་དུ་གསལ་ཡོད་རིགས་ཕུད། དེ་མིན་ལས་བྱེད་པའི་བླང་དོར་དང་ཐོབ་ཐང་གི་སྒྲིག་གཞི་དང་ལས་བྱེད་འདེམས་བསྐོ་ལྷན་ཁང་གི་སྒྲིག་གཞི་ལྟར་ཡིན།
༣) གནས་སྤོ་དང༌། གནས་སྤར་གང་རུང་ཞིག་ཡིན་ན་གནས་རིམ་ཐད་སྐབས་དེའི་འབྲེལ་ཆགས་ཀྱི་གནས་རིམ་ལ་གོ་དགོས་པ་དང༌། ཐད་བསྐོ་ཡིན་ན་འོས་ཆོས་ཐད་ས་མིག་དགོས་མཁོ་གཞིར་བཟུང་སྐབས་མཚམས་གཏན་འབེབས་བྱ་རྒྱུ། ཐད་བསྐོ་བྱ་རྒྱུ་དེ་ལས་བྱའི་སྡེ་ཚན་ཁོངས་ཤིག་ཡིན་ན་འདེམས་རྒྱུགས་ཚོགས་ཆུང་འཛུགས་རྒྱུ་དང༌། འཚང་སྙན་ཆེད་གསལ་བསྒྲགས་བཅས་མ་བྱས་ནའང་ཆོག་པ་ཡིན།
༤) ཆོད་གན་བསྐོ་གཞག་བྱ་རྒྱུ་ཡིན་ན། ལོ་དུས་རྒྱས་བཅད་གཉིས་མོས་ཆོད་གན་འོག་བསྐོ་གཞག་བྱ་དགོས་རིགས་གཏན་འབེབས་ལོ་རྒྱུས་འགེངས་ཤོག་ནང་ལོ་རྒྱུས་བསྐངས་ཏེ་ས་མིག་གང་གི་ཆེད་ཆོད་གན་བསྐོ་གཞག་བྱ་རྒྱུའམ། ཡང་ན་སྡེ་ཚན་དང་ས་མིག་མེད་པར་དམིགས་བསལ་ཆོད་གན་བསྐོ་གཞག་བྱ་དགོས་ཇི་ལྟར་ཡང་འོས་མིན་ཞིབ་འཇུག་ཐོག་འོས་ཚེ་མང་མཐའ་ལོ་བཞི་ལས་མ་བརྒལ་བའི་དུས་ཡུན་བར་ལས་འགན་དང༌། ཕོགས་རིམ། ཁེ་ཕན་གཞན་བཅས་ཁ་གསལ་བཀོད་པའི་གཉིས་མོས་ཆོད་གན་ཐོག་མིང་རྟགས་བཀོད་དེ་ཆོད་གན་བསྐོ་གཞག་བྱ་འཐུས།
༥) ཞབས་གཡར་ཐོག་ནས་བསྐོ་གཞག་བྱས་པའི་ལས་བྱེད་པ་རྣམས་ལ་ཞབས་གཡར་ཆོད་དོན་ནང་གསལ་ལྟར་ཐོབ་ཐང་རྣམས་འཐོབ་རྒྱུ།
༦) ཁྲིམས་ཞིབ་ཁང་གི་ལས་བྱེད་པ་རྣམས་ལ་རྒས་ཡོལ་གྱིས་མཚོན་མཐུན་རྐྱེན་ཐོབ་ཐང་དང༌། ཉམས་ལེན་ཞུ་བྱ་རྣམས་ལས་བྱེད་པ་སྤྱིའི་བླང་དོར་སྒྲིག་གཞིའི་ཁྱབ་ཁོངས་སུ་གཏོགས་ཤིང༌། སྤྱིར་བཏང་སྡེ་ཚན་གྱི་ལས་བྱེད་པ་ལྟར་སྤྱི་མཚུངས་ཡིན།
༧) ཁྲིམས་ཞིབ་ཁང་གི་ལས་བྱེད་པ་རྣམས་ཀྱི་ཕོགས་རིམ་ཆེས་མཐོའི་ཁྲིམས་ཞིབ་ཁང་ནས་གཏན་འབེབས་ཀྱིས་ལོ་འཁོར་སྔོན་རྩིས་སུ་འགོད་འབུལ་གྱིས་ཆོག་མཆན་ཐོན་པ་གཞིར་བཟུང་འཐོབ་རྒྱུ།
༨) ཁྲིམས་ཞིབ་ཁང་དུ་ཐད་བསྐོ་བྱས་པའི་ལས་བྱེད་པ་རྣམས་ཁྲིམས་ཞིབ་ཁང་གི་ཁོངས་གཏོགས་དང་འབྲེལ་ཡོད་སྡེ་ཚན་ཞིག་ལ་མ་གཏོགས་གནས་སྤོ་མི་བྱ་རྒྱུ།
༩) སྤྱིར་བཏང་སྡེ་ཚན་གྱི་ལས་བྱེད་པ་ཁྲིམས་ཞིབ་ཁང་དུ་བཀོད་སྒྲིག་བྱས་པ་རྣམས་སྡེ་ཚན་གང་གི་ཁོངས་སུ་སྡོད་ཞུགས་བྱ་རྒྱུའི་དོ་བདག་གི་འདོད་མོས་ལྟར་ཆོག་རྒྱུ། སྤྱིའི་སྡེ་ཚན་ཁོངས་སུ་སྡོད་རྒྱུའི་འདོད་མོས་བྱས་པ་ཡིན་ན་གནས་སྤར་དང༌། གནས་སྤོ་བྱེད་ཕྱོགས་ལས་བྱེད་པ་སྤྱིའི་སྒྲིག་གཞི་ལྟར་འགྲོ་རྒྱུ། འོན་ཀྱང་གནས་སྤོ་མ་བྱས་གོང་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བར་གོ་བསྡུར་གྱིས་མོས་མཐུན་ཡོད་དགོས་པ་ཡིན།
༡༠) ཐད་བསྐོས་ལས་བྱེད་སུ་རུང་ནས་ཚབས་ཆེའི་ངན་སྤྱོད་སྤེལ་བའམ། རང་ཉིད་ཀྱི་ལས་འགན་མི་ཐེག་པ་བཅས་གང་རུང་ར་འཕྲོད་པའི་སྙན་ཐོ་ཁྲིམས་དྲུང་ནས་ཁྲིམས་ཞིབ་པ་ཆེ་བར་ཕུལ་འབྱོར་ལ་ཁྲིམས་ཞིབ་པ་ཆེ་བས་རྟོག་ཞིབ་ཀྱིས་འོས་འཚམས་ལ་གནས་ཕབ་བམ་གནས་དབྱུང་བཀོད་ཁྱབ་གཏོང་རྒྱུ།
འོན་ཀྱང་ས་གནས་ཁྲིམས་ཞིབ་པ་དང་། སྐོར་སྐྱོད་ཁྲིམས་ཞིབ་པ་གནས་དབྱུང་གཏོང་དགོས་ཚེ། ཁྲིམས་དྲུང་གི་སྙན་ཐོ་ཁྲིམས་ཞིབ་པ་ཆེ་བ་བརྒྱུད་ཁྲིམས་ཞིབ་ལྷན་ཚོགས་སུ་ཕུལ་ཏེ་བཀའ་བསྡུར་དང་འབྲེལ་མང་མོས་བྱུང་ན་ལག་བསྟར་བྱ་རྒྱུ།
ཆ) ཁྲིམས་ཞིབ་ཁང་གི་ཐད་བསྐོས་ལས་བྱེད་པ་འདེམས་བསྐོ།
༡) འགན་འཛིན་སྡེ་ཚན་དང༌། ལས་བྱའི་སྡེ་ཚན་གཉིས་ཀའི་ས་མིག་ཐོག་ལས་བྱེད་པ་དགོས་མཁོ་ཇི་བྱུང་བོད་མིའི་སྒྲིག་འཛུགས་ཁོངས་ཀྱི་ལས་བྱེད་པ་ཇི་ཐོན་བསྐོ་གཞག་བྱ་རྒྱུ་གཙོ་འདོན་བྱ་དགོས་རྒྱུ།
༢) བོད་མིའི་སྒྲིག་འཛུགས་ཀྱི་ལས་བྱེད་པ་མ་ཐོབ་པའི་གནས་སྟངས་བྱུང་སྐབས་སུ་ཐད་བསྐོ་དང༌། ཞབས་གཡར། ཆོད་གན་བཅས་ཀྱི་ཐོག་ནས་ལས་བྱེད་པ་བསྐོ་གཞག་བྱ་འཐུས་ཀྱང༌། ས་གནས་ཁྲིམས་ཞིབ་པ་དང་། སྐོར་བསྐྱོད་ཁྲིམས་ཞིབ་པའི་ས་མིག་ཐོག་དྲུང་ཆེ་དང༌། དྲུང་ཆེ་ལས་འཕར་ཐད་བསྐོ་མི་ཆོག དེ་བྱིངས་ས་མིག་རྩ་འབོར་གྱི་བརྒྱ་ཆ་ལྔ་བཅུ་ལས་མི་བརྒལ་བ་ཐད་བསྐོ་དང༌། ཞབས་གཡར། ཆོད་གན་བཅས་གང་རུང་གིས་བསྐོ་གཞག་བྱེད་ཆོག་རྒྱུའང༌། ས་མིག་རྩ་འབོར་གྱི་བརྒྱ་ཆ་ལྔ་བཅུ་ལས་མ་ཉུང་བ་གནས་སྤར་གྱིས་བསྐོ་གཞག་བྱ་རྒྱུ།
༣) སྤྱི་ཁྱབ་ཁྲིམས་དྲུང་དང༌། ཁྲིམས་ཞིབ་ཁང་འོག་མ་ཁག་གི་ཁྲིམས་ཞིབ་པ། ལས་བྱེད་པ་གཞན་དག་བཅས་ཐད་བསྐོ་བྱེད་སྐབས་ངོ་འཕྲད་རྒྱུགས་སྤྲོད་ལེན་མཁན་ཚོགས་མི་དང༌། བྲིས་རྒྱུགས་ཀྱི་འགན་ཁུར་ལེན་མཁན་ཚོགས་མིའི་ཡོང་ཁུངས་ལས་བྱེད་འདེམས་ལྷན་དང་གཞན་ཡང་མཁས་མྱོང་ཅན་གྱི་ཕྱི་ནང་མི་སྣ་སུ་འོས་ཀྱི་ཚོགས་མི་གསུམ་ནས་ལྔ་བར་གནས་རིམ་དང༌། ལས་རིགས་ལ་བསྟུན་ཏེ་སྐབས་མཚམས་ཆེས་མཐོའི་ཁྲིམས་ཞིབ་ཁང་ནས་ཚོགས་མི་བསྐོ་གཞག་དང༌། ལས་དོན་གོ་སྒྲིག་བྱ་རྒྱུ།
༤) ངོ་འཕྲད་རྒྱུགས་སྤྲོད་བྱེད་ཕྱོགས་བོད་མིའི་སྒྲིག་འཛུགས་ཀྱི་ལས་བྱེད་འདེམས་སྒྲུག་གི་རྒྱུགས་ལེན་སྒྲིག་གཞི་ལྟར་བྱ་རྒྱུ། འོན་ཀྱང་འོས་ཆོས་ཐད། ཁྲིམས་ཞིབ་པ་ལྷན་ཚོགས་ནས་དགོས་མཁོའི་སྣོན་འཕྲི་གནང་ན་འཐུས་རྒྱུ།
ཇ) ས་གནས་ཁྲིམས་ཞིབ་ཁང་གི་ཁྲིམས་དྲུང༌།
༡) ས་གནས་ཁྲིམས་ཞིབ་ཁང་སོ་སོར་དྲུང་གཞོན་གནས་རིམ་གྱི་ཁྲིམས་དྲུང་གཅིག་རེ་དགོས་པ་ཆེས་མཐོའི་ཁྲིམས་ཞིབ་ཁང་ནས་བསྐོ་འཛུགས་བྱ་རྒྱུ།
༢) ས་གནས་སོ་སོའི་འགོ་འཛིན་དང༌། ལས་བྱེད་པ་ཁག་ལ་ཁྲིམས་ལུགས་ལྟར་ས་གནས་ཁྲིམས་ཞིབ་པའི་ལས་འགན་བསྐུར་བ་ཁག་ལ་ཁྲིམས་ཞིབ་པའི་ལས་འགན་འཁུར་མཁན་ས་གནས་འགོ་འཛིན་ཡིན་ན་འགོ་འཛིན་ལས་ཁུངས་ཀྱི་ལས་དྲུང་ངམ། ལས་བྱེད་པ་སུ་འོས་དང༌། ཁྲིམས་ཞིབ་པ་དེ་ལས་དོན་གཞན་གྱི་ལས་བྱེད་པ་ཞིག་ཡིན་ན་རྣམ་ཀུན་སོ་སོའི་ལས་ཡུལ་ལས་ཁུངས་དེའི་ཁོངས་ལས་བྱེད་པ་སུ་འོས་ཤིག་བཅས་ནས་ས་གནས་ཁྲིམས་དྲུང་གི་ལས་འགན་ཡང་གཅིག་ལྕོགས་བྱ་རྒྱུར་ཁྲིམས་ཞིབ་པ་དེས་སྐབས་མཚམས་སོ་སོར་བསྐོ་གཞག་བྱེད་དགོས་པ་ཡིན།
༣) ས་གནས་ཁྲིམས་དྲུང་དང༌། ལས་བྱེད་པ་གཞན་སུ་རུང་ལ་བོད་མིའི་སྒྲིག་འཛུགས་སམ། མང་ཚོགས་ཐོག་ནས་ཕོགས་ཐོབ་ཡོད་བཞིན་པ་ཞིག་མིན་ཕྱིན་ཕོགས་ཐོབ་དང༌། ཐོབ་ཐང་གཞན་བཅས་གནས་རིམ་གཞིར་བཟུང་འཐོབ་རྒྱུ།
༤) ས་གནས་ཁྲིམས་དྲུང་དང༌། ལས་བྱེད་པ་གཞན་ལ་བོད་མིའི་སྒྲིག་འཛུགས་སམ། མང་ཚོགས་ཐོག་ནས་ཕོགས་ཐོབ་ཡོད་མུས་ཤིག་ཡིན་ན། གུན་གསབ་ཚད་གཞི་ཆེས་མཐོའི་ཁྲིམས་ཞིབ་ཁང་ནས་གཏན་འབེབས་ཀྱིས་ལོ་འཁོར་སྔོན་རྩིས་སུ་འགོད་འབུལ་གྱིས་ཆོག་མཆན་ཐོན་པ་གཞིར་བཟུང་འཐོབ་རྒྱུ།
༥) ས་གནས་ཁྲིམས་ཞིབ་ཁང་དུ་བསྐོ་གཞག་བྱས་པའི་ཁྲིམས་དྲུང་སྐྱེ་བོ་སོ་སོས་ལས་ཁུར་དུ་མ་ཞུགས་གོང་ས་གནས་ཁྲིམས་ཞིབ་པ་དེའི་མདུན་དུ་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའམ། ཁས་ལེན་བྱེད་དགོས་པ་ཡིན།
༦) ས་གནས་ཁྲིམས་དྲུང་གི་གདན་ཐོབ་བོད་མིའི་སྒྲིག་འཛུགས་ཀྱི་ལས་བྱེད་པ་དྲུང་གཞོན་དང་འདྲ་བ་ཡིན།
ཉ) སྐོར་སྐྱོད་ཁྲིམས་ཞིབ་ཁང་གི་ཁྲིམས་དྲུང༌།
༡) སྐོར་སྐྱོད་ཁྲིམས་ཞིབ་ཁང་སོ་སོར་ཟུང་དྲུང་གནས་རིམ་གྱི་ཁྲིམས་དྲུང་གཅིག་རེ་དགོས་པ་ཆེས་མཐོའི་ཁྲིམས་ཞིབ་ཁང་ནས་བསྐོ་འཛུགས་བྱ་རྒྱུ།
༢) སྐོར་སྐྱོད་ཁྲིམས་དྲུང་གི་ཕོགས་ཐོབ་དང༌། ཐོབ་ཐང་གཞན་བཅས་གནས་རིམ་གཞིར་བཟུང་འཐོབ་རྒྱུ།
༣) སྐོར་སྐྱོད་ཁྲིམས་ཞིབ་ཁང་དུ་བསྐོ་གཞག་བྱས་པའི་ཁྲིམས་དྲུང་སྐྱེ་བོ་སོ་སོས་ལས་ཁུར་དུ་མ་ཞུགས་གོང་སྐོར་སྐྱོད་ཁྲིམས་ཞིབ་ཁང་གི་ཁྲིམས་ཞིབ་པ་དེའི་མདུན་དུ་ཁྲིམས་ལུགས་གཏན་འབེབས་བྱས་པའི་ཚིག་གཞི་ལྟར་ལས་ཁུར་དམ་བཅའམ། ཁས་ལེན་བྱེད་དགོས་པ་ཡིན།
༤) སྐོར་སྐྱོད་ཁྲིམས་དྲུང་གི་གདན་ཐོབ་བོད་མིའི་སྒྲིག་འཛུགས་ཀྱི་ལས་བྱེད་པ་ཟུང་འབྲེལ་དྲུང་ཆེ་དང་འདྲ་བ་ཡིན།
ལྔ། ཁྲིམས་འཛིན་ཡར་རྒྱས།
ཀ) ཁྲིམས་འཛིན་ཚོགས་འདུ།
༡) ཆེས་མཐོའི་ཁྲིམས་ཞིབ་ཁང་གིས་ས་གནས་དང༌། དུས་ཚེས་བཀོད་སྒྲིག་བྱས་ཏེ་ལོ་གསུམ་རེའི་མཚམས་སམ། དགོས་གལ་ནམ་བྱུང་བོད་མིའི་ཁྲིམས་ཞིབ་ཁང་གི་ཁྲིམས་ཞིབ་པ་རྣམས་དང༌། བཤེར་དཔང་བཅས་ཀྱི་ཚོགས་འདུ་སྐོང་འཚོགས་བྱ་རྒྱུ་དང༌། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བས་ཚོགས་འདུ་དེའི་གཙོ་སྐྱོང་བྱ་རྒྱུ།
༢) དགོས་གལ་མཆིས་ཚེ་ཆེས་མཐོའི་ཁྲིམས་ཞིབ་ཁང་ནས་བཀོད་སྒྲིག་བྱས་པའི་ས་གནས་དང༌། དུས་ཚོད་ཐོག་དམིགས་བསལ་ཚོགས་འདུ་ཡང་སྐོང་འཚོགས་བྱེད་ཆོག་པ་ཡིན།
ཁ) ཁྲིམས་འཛིན་ཚོགས་འདུའི་བྱེད་སྒོ།
༡) ཁྲིམས་ཞིབ་ཁང་ཁག་གི་སྤྱི་ཡོངས་ལས་དོན་གྱི་གནས་སྟངས་ལ་རྟོག་ཞིབ་བྱ་རྒྱུ།
༢) ས་ཁུལ་འདྲ་མིན་ཁག་ལ་ས་གནས་ཁྲིམས་ཞིབ་ཁང་དང༌། སྐོར་སྐྱོད་ཁྲིམས་ཞིབ་ཁང་དགོས་མཁོ་ཆེ་ཆུང་ལ་བསྟུན་ནས་ཁྲིམས་ཞིབ་ཁང་རྒྱས་བསྡུས་བྱེད་འོས་ཀྱི་འཆར་འདོན།
༣) ཁྲིམས་ཞིབ་ཁང་གི་ཁྲིམས་འཛིན་ལས་དོན་གཅིག་གྱུར་དང༌། འཕྲལ་སྒྲུབ་ཐུབ་པའི་དགེ་ཕན་གྱི་ཆེད་དུ་བསམ་འཆར་འདོན་རྒྱུ་བཅས་བྱེད་དགོས།
༥) ཁྲིམས་ལུགས་གཞིར་བཟུང་ཆེས་མཐོའི་ཁྲིམས་ཞིབ་ཁང་ནས་ཁྲིམས་ཞིབ་ཁང་ཁག་གི་འཕྲལ་ཕུགས་ཉམས་ལེན་བྱེད་སྒོའི་ཆེད་དུ་བཟོ་འདོན་བྱས་པའི་ཁྲིམས་ཡིག་ཁག་ལག་བསྟར་དང༌། དེའི་ཕན་གནོད་བཅས་ལ་ཉམས་ཞིབ་བྱ་རྒྱུ།
༥) ཁྲིམས་ཡིག་འགྲོ་ལུགས་དེ་དག་ལག་ལེན་བསྟར་བདེ་ཡོང་ཐབས་དང༌། འཛིན་སྐྱོང་ཚགས་ཚུད་ཡོང་བ། ཞུ་གཏུག་ལ་དྲང་བདེན་གྱི་ཐག་གཅོད་ཡོང་བ། དགོས་ངེས་མ་ཡིན་པའི་འགྲོ་གྲོན་འཕར་གཏོང་མི་འབྱུང་བ། ལས་དོན་ཕར་འགྱང་རིགས་མི་ཡོང་བ་བཅས་ཀྱི་ཆེད་དུ་ཁྲིམས་ཡིག་འགྲོ་ལུགས་དེ་དག་ལ་སྒྱུར་བཅོས་བྱ་འོས་གང་མཐོང་བ་རྣམས་ཆེས་མཐོའི་ཁྲིམས་ཞིབ་ཁང་ལ་འབུལ་རྒྱུ།
༦) ཆེས་མཐོའི་ཁྲིམས་ཞིབ་ཁང་ནས་ཁྲིམས་ཡིག་ཁག་དང་བསྟུན་པའི་ཐོག་ནས་ཁྲིམས་འཛིན་ཚོགས་འདུའི་དགོངས་འཆར་དེ་དོན་ཕྱག་བཞེས་སམ་ལེགས་བཅོས། ཡང་ན་དགག་ཆ་བཅས་ཇི་འོས་བྱེད་ཆོག་རྒྱུ།
ག) ཁྲིམས་འཛིན་ཡར་རྒྱས་ཁང༌།
བོད་མིའི་སྒྲིག་འཛུགས་ཀྱི་ཁྲིམས་འཛིན་སྡེ་ཚན་ནང་ཁྲིམས་ཞིབ་ཁང་ཁག་གི་ཁྲིམས་ལས་འཛིན་སྐྱོང་ཡར་རྒྱས་གོང་སྤེལ་དང༌། ལེགས་ཆ་ཕྱོགས་བསྡུའི་ཆེད་ཁྲིམས་འཛིན་ཡར་རྒྱས་ཁང་ཞིག་འཛུགས་ཆོག་པ་ཡིན།
ང) ཁྲིམས་འཛིན་ཡར་རྒྱས་ཁང་གི་བྱེད་སྒོ།
༡ བོད་མིའི་ཁྲིམས་ཞིབ་ཁང་གི་ལས་དོན་བྱེད་ཕྱོགས་ཐོག་ཉམས་ཞིབ་བྱ་རྒྱུ་དང༌། དེ་བཞིན་ཉམས་ཞིབ་དེ་རིགས་ལ་མང་ཚོགས་དང༌། སྒེར་པ། ཚོགས་སྡེ་ཁག་བཅས་གང་རུང་ནས་ཕྱར་གྲུ་མཉམ་འདེགས་ཡོང་བའི་སྐུལ་འདེད་དང༌། འབྲེལ་མཐུད་བྱ་རྒྱུ།
༢ བོད་མིའི་ཁྲིམས་ཞིབ་ཁང་ཁག་གི་འཛིན་སྐྱོང་དང༌། བཀོད་སྒྲིག་ཡར་རྒྱས་ཆེད་འཆར་བཀོད་ཀྱིས་བོད་མིའི་སྒྲིག་འཛུགས་ཀྱི་ཁྲིམས་འཛིན་ཚོགས་འདུར་དགོངས་བཞེས་ཆེད་འབུལ་རྒྱུ།
༣ ཁྲིམས་ཞིབ་པ་དང༌། བཤེར་དཔང༌། ཁྲིམས་དྲུང་བཅས་ཐེ་བའི་བོད་མིའི་སྒྲིག་འཛུགས་ཀྱི་ཁྲིམས་འཛིན་སྡེ་ཚན་ཁོངས་ཀྱི་མི་འགྲོ་ལས་བྱེད་པ་ཡོངས་ནས་མུ་མཐུད་ཀྱི་སློབ་སྦྱོང་དང༌། སྐབས་སྐབས་ཀྱི་སྦྱོང་བརྡར་བཅས་བྱ་རྒྱུའི་ལས་འཆར་གསར་བཟོ་དང༌། ཡར་རྒྱས། སྐུལ་མ། གོ་སྒྲིག་བཅས་བྱ་རྒྱུ།
༤ དོན་ཚན་འདིའི་ནང་འཁོད་པའི་བྱེད་སྒོ་ཁག་གཞན་དག་བྱ་རྒྱུར་གནོད་སྐྱོན་འགྲོ་གཞི་མེད་ན་བོད་མིའི་སྒྲིག་འཛུགས་ཀྱི་ཁྲིམས་འཛིན་ཚོགས་འདུའམ། དེའི་ཚོགས་ཆུང་ཁག་ནང་ལས་བྱེད་པ་མི་འགྲོ་དང༌། ཉམས་ཞིབ། འཆར་འགོད་བཅས་ཀྱི་མཐུན་འགྱུར་རོགས་རམ་བྱ་རྒྱུ།
ཅ) ཁྲིམས་འཛིན་ཡར་རྒྱས་ཁང་གི་འགན་འཛིན་གྱི་ལས་འགན།
༡) ཁྲིམས་འཛིན་ཡར་རྒྱས་འགན་འཛིན་ལྷན་ཚོགས་ནས་ཐག་གཅོད་དང༌། ལམ་སྟོན་གང་བྱས་པ་ལྟར་ལག་བསྟར་བྱ་རྒྱུ།
༢) ཁྲིམས་འཛིན་ཡར་རྒྱས་ཁང་གི་ལས་བྱེད་པ་རྣམས་ལ་ལྟ་རྟོག་བཀོད་བྱུས་བྱ་རྒྱུ།
༣) གཞན་ཡང་ལེའུ་འདིར་གསལ་བའི་ཁྲིམས་འཛིན་ཡར་རྒྱས་ཁང་གི་བྱེད་སྒོ་ཁག་ཚགས་ཚུད་ཡར་རྒྱས་འབྱུང་ཐབས་བྱ་རྒྱུ།
ཆ) ཁྲིམས་འཛིན་ཡར་རྒྱས་འགན་འཛིན་ལྷན་ཚོགས་ཀྱི་གྲུབ་ཆ།
ཁྲིམས་འཛིན་ཡར་རྒྱས་ཁང་དེའི་ལས་དོན་བྱེད་སྒོར་ལྟ་རྟོག་བཀོད་ཇུས་བྱེད་པོའི་ཚོགས་མི་གྲངས་དགུ་ཡོད་པའི་འགན་འཛིན་ལྷན་ཚོགས་ཤིག་དགོས་པ་དེའི་གྲུབ་ཆ་ནི།
༡) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བའི་ལས་རྒྱུན་རིང་གང་དེས་འགན་འཛིན་ལྷན་ཚོགས་ཀྱི་ཚོགས་གཙོ་དང༌། ཁྲིམས་ཞིབ་པ་གཞན་གཉིས་ནས་ལས་རྒྱུན་རིང་ལྷན་ཚོགས་དེའི་ཚོགས་གཞོན་གྱི་འགན་འཁུར་བྱ་རྒྱུ།
༢) བཤེར་དཔང་དང༌། ས་གནས་ཁྲིམས་ཞིབ་པ། སྐོར་སྐྱོད་ཁྲིམས་ཞིབ་པ་བཅས་ཀྱི་ཁོངས་ནས་ལས་དོན་ལ་ཞུགས་བཞིན་པ་མི་གྲངས་བཞི་ཁྲིམས་འཛིན་ཚོགས་འདུ་ནས་འགན་འཛིན་ལྷན་ཚོགས་ཀྱི་ཚོགས་མིར་འོས་འདེམས་བྱ་རྒྱུ།
༣) ཁྲིམས་འཛིན་ཡར་རྒྱས་ཁང་གི་འགན་འཛིན་དེ་ཁྲིམས་འཛིན་ཡར་རྒྱས་འགན་ལྷན་གྱི་ཚོགས་མི་ཡིན་མུས་ཤིག་ལ་བསྐོ་གཞག་བྱུང་བའམ། ཆེས་མཐོའི་ཁྲིམས་ཞིབ་ཁང་དུ་བཤེར་དཔང་བསྐོ་གཞག་བྱས་མེད་པ་བཅས་གང་རུང་བྱུང་ཚེ་ཚོགས་མི་གྲངས་བཞིའི་ཐོག་འཕར་སྣོན་གཅིག་འོས་འདེམས་བྱ་རྒྱུ།
༤) ཁྲིམས་འཛིན་ཚོགས་འདུ་མེད་པའི་སྐབས་ཤིག་ཏུ་འོས་འདེམས་བྱེད་དགོས་པ་བྱུང་ན་ཚོགས་མི་རྣམས་ནས་ཡིག་ཟམ་བརྒྱུད་གསང་བའི་འོས་འདེམས་བྱས་ན་ཆོག་རྒྱུ།
༥) ཁྲིམས་འཛིན་ཡར་རྒྱས་ཁང་གི་འགན་འཛིན་གང་དེས་ལས་ཁུར་ཞུ་རྒྱུན་རིང་ལྷན་ཚོགས་དེའི་ཚོགས་མི་བྱ་རྒྱུ།
༦) ཆེས་མཐོའི་ཁྲིམས་ཞིབ་ཁང་དུ་བཤེར་དཔང་ཡོད་ཚེ་དེའི་ཁོངས་ནས་གཅིག་ཁྲིམས་ཞིབ་པ་ཆེ་བས་ཚོགས་མིར་བསྐོ་གཞག་བྱ་རྒྱུ།
༧) ཆེས་མཐོའི་ཁྲིམས་ཞིབ་ཁང་གི་ཁྲིམས་དྲུང་གང་དེས་ལས་ཁུར་ཞུ་རྒྱུན་རིང་ལྷན་ཚོགས་དེའི་ཚོགས་མི་བྱ་རྒྱུ།
ཇ) ཁྲིམས་འཛིན་ཡར་རྒྱས་འགན་ལྷན་གྱི་ཚོགས་མིའི་ཡུན་ཚད།
༡) ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས། ཁྲིམས་དྲུང་བཅས་ནས་སོ་སོའི་ལས་རྒྱུན་གང་དེའི་རིང་ཁྲིམས་འཛིན་ཡར་རྒྱས་འགན་འཛིན་ལྷན་ཚོགས་ཀྱི་གཏན་འཇགས་ཚོགས་མིའི་འགན་ཁུར་ལེན་དགོས་པ་ཡིན།
༢) འོས་འདེམས་བྱས་པ་དང༌། བསྐོ་གཞག་བྱས་པའི་ཚོགས་མི་རེ་རེའི་ཡུན་ཚད་ལོ་བཞི་རེ་ཡིན། ཚོགས་མིའི་ཁོངས་ནས་རང་ཉིད་ཀྱི་ལས་གནས་འཕོ་འགྱུར་སོང་བའམ། འདས་གྲོངས་གྱུར་བ། ལས་འགན་ཞུ་མ་ཐུབ་པ། རྒས་ཡོལ། རྩ་དགོངས་ཞུས་རིགས་བཅས་ཀྱི་ས་སྟོང་དུ་ཚབ་གསར་འོས་འདེམས་སམ་བསྐོ་གཞག་བྱས་པ་གང་དེས་ཚོགས་མི་རྙིང་པའི་ལས་རྒྱུན་ཞུ་བསྡད་ཇི་ཡོད་རིང་ལས་ཁུར་བྱ་རྒྱུ།
༣) ཚོགས་མི་རྙིང་པ་ཞིག་སླར་འོས་ཐོན་ནམ། བསྐོ་གཞག་བྱུང་ན་མུ་མཐུད་ལས་ཁུར་བྱ་རྒྱུར་དགག་ཆ་མེད།
༤) ལྷན་ཚོགས་ཀྱི་ཚོགས་མི་རྣམས་ལ་གུན་གསོ་ཁ་སྣོན་མི་དགོས་པ་ཡིན། འོན་ཀྱང་གཞུང་འབྲེལ་ལས་དོན་ཐོག་དགོས་ངེས་དང༌། དངོས་ཡོད་ཀྱི་འགྲོ་གྲོན་རྣམས་ཞུ་སྤྲོད་ཆོག་རྒྱུ།
ཉ) ཁྲིམས་འཛིན་ཡར་རྒྱས་འགན་ལྷན་འཚོགས་སྟངས།
༡) ཟླ་དྲུག་གམ། དགོས་གལ་ནམ་བྱུང་ལྷན་ཚོགས་བྱ་རྒྱུའི་ཐོག ཚོགས་གཙོ་ཚོགས་གཞོན་ནམ། ཚོགས་མི་གསུམ་ནས་ལྷན་ཚོགས་འཕར་མ་འཚོགས་དགོས་པའི་དགོས་འདུན་བྱུང་ན་སྐབས་བསྟུན་སྐོང་འཚོགས་བྱེད་ཆོག་རྒྱུ།
༢) ཚོགས་མི་རེར་འོས་ཤོག་གཅིག་རེའི་ཐོབ་ཐང་ཡོད།
༣) ཚོགས་མིའི་ཉུང་ཚད་གསུམ་ཆ་གཉིས་ཡིན།
༤) ལས་དོན་རྣམས་ཚོགས་མི་ངོ་ཡོད་ཀྱིས་འོས་འཕེན་བྱས་པའི་མང་མོས་དཀྱུས་མའི་ཐོག་ནས་ཐག་གཅོད་བྱ་རྒྱུ།
ཏ) ཁྲིམས་འཛིན་ཡར་རྒྱས་འགན་ལྷན་གྱི་ལས་འགན།
འགན་འཛིན་ལྷན་ཚོགས་ཀྱིས་ཐད་ཀར་རམ། ཁྲིམས་འཛིན་ཡར་རྒྱས་ཁང་ལ་བཀོད་ཇུས་བཅས་གང་རུང་གི་ལམ་ནས།
༡) ཁྲིམས་འཛིན་ཡར་རྒྱས་ཁང་གི་ལས་དོན་བྱེད་སྒོ་དང༌། དགོས་དམིགས་རྣམས་དངོས་སུ་ལག་ལེན་འཁེལ་ཐབས་སུ་སྲིད་ཇུས་དག་གཏན་འབེབས་དང༌། ལས་འཆར་ཁག་བཀོད་སྒྲིག་བྱ་རྒྱུ།
༢) བོད་མིའི་ཁྲིམས་ཞིབ་ཁང་ཁག་གི་འཛིན་སྐྱོང་ལ་ཡར་རྒྱས་དང༌། མི་འགྲོ་ལས་བྱེད་པར་སྦྱོང་བརྡར་མཐུན་རྐྱེན་བཀོད་སྒྲིག་བྱེད་ཕྱོགས་བཅས་ཀྱི་ཆེད་ལེགས་ཆའི་བསམ་འཆར་བཟོ་འདོན་བྱ་རྒྱུ།
༣) ཁྲིམས་འཛིན་ཡར་རྒྱས་ཁང་ནས་ལས་དོན་ཇི་བྱས་ཀྱི་ལོ་རེའི་ལས་བསྡོམས་དང༌། ཁྲིམས་འཛིན་ཚོགས་འདུའི་དགོངས་བཞེས་ཆེད་འགན་འཛིན་ལྷན་ཚོགས་ནས་བསམ་ཚུལ་འདོན་འབུལ་བྱ་འོས་ཇི་ཡོད་བཅས་ཁྲིམས་འཛིན་ཚོགས་འདུ་འཚོགས་རྒྱུའི་ཟླ་གཅིག་གོང་ཚུད་ནས་ཚོགས་མི་སོ་སོར་འབུལ་རྒྱུ།
༤) བོད་མིའི་སྒྲིག་འཛུགས་ཀྱི་མ་ལག་ཁག་དང༌། ཚོགས་པ་ཁག། གཞན་ཡང་འབྲེལ་ཆགས་ཁག་བཅས་སུ་རུང་གི་ལས་དོན་ནམ། ལས་འཆར་དག་གི་ནང་བོད་མིའི་ཁྲིམས་ལས་འཛིན་སྐྱོང་དང་འབྲེལ་ཆགས་ཀྱི་ལས་དོན་ནམ། ལས་འཆར་ཇི་ཡོད་ཡར་རྒྱས་ཆེད་ཁྲིམས་འཛིན་ཡར་རྒྱས་ཁང་གི་བསམ་འཆར་ཇི་ཡོད་ཁུངས་སོ་སོར་གཏོང་རྒྱུ།
༥) བོད་མིའི་ཁྲིམས་ཞིབ་ཁང་གི་འཛིན་སྐྱོང་ཐོག་འོས་ཤིང་འཚམས་པའི་ལམ་ལུགས་ཀྱི་འགྲོ་སྟངས་ཁག་དང༌། རང་འགུལ་ཅན་གྱི་འཕྲུལ་རིགས་བེད་སྤྱོད་བྱེད་ཕྱོགས་བཅས་ལ་ཞིབ་འཇུག་དང༌། གཏན་འབེབས་བྱ་རྒྱུ། ཞིབ་འཇུག་དང༌། གཏན་འབེབས་གང་བྱས་པའི་གྲུབ་འབྲས་རྣམས་ལས་བསྡོམས་ནང་འཁོད་པ་བྱེད་དགོས།
༦) ཁྲིམས་ཞིབ་ཁང་གི་ལས་དོན་བྱེད་ཕྱོགས་ལ་དམིགས་བསལ་ཉམས་ཞིབ་བྱ་རྒྱུ་གལ་ཆེ་ཡིན་པར་ངོས་འཛིན་གྱི་ཐོག་ནས་སྤྱི་སྒེར་གྱི་ངོ་ཚབ་ཚོགས་སྡེ་ཁག་ལ་དེ་དོན་ཉམས་ཞིབ་དོ་ཁུར་བྱེད་དགོས་པའི་འབོད་སྐུལ་བྱ་རྒྱུ།
ཐ) ཁྲིམས་འཛིན་ཡར་རྒྱས་འགན་ལྷན་གྱི་དབང་ཚད།
༡) ཁྲིམས་འཛིན་ཡར་རྒྱས་ཁང་གི་འགན་འཛིན་བསྐོ་གཞག་དང༌། འཕོ་འགྱུར། ལས་འགན་གཏན་འབེབས་བཅས་བྱ་རྒྱུའི་དབང་ཚད་ཡོད།
༢) ལེའུ་འདིའི་ནང་འཁོད་པའི་ཁྲིམས་འཛིན་ཡར་རྒྱས་ཁང་གི་བྱེད་སྒོའི་ལས་དོན་གང་ཞིག་ལ་དགོས་གལ་ཆགས་པའི་གནས་ཚུལ་ཅི་རིགས་བོད་མིའི་སྒྲིག་འཛུགས་མ་ལག་གང་རུང་ལ་ཁྲིམས་འཛིན་ཡར་རྒྱས་འགན་འཛིན་ལྷན་ཚོགས་ཐོག་ནས་དྲི་བ་བྱེད་ཆོག་པ་དང༌། ཁྲིམས་ཐོག་ནས་དམིགས་བསལ་གྱིས་བཀག་པ་ཞིག་མིན་ན་སྒྲིག་འཛུགས་མ་ལག་གང་རུང་དེ་དག་གིས་དེར་མཐུན་འགྱུར་བྱེད་དགོས་པ་ཡིན། དྲི་བ་བྱས་འབྲས་ཀྱི་གནས་ཚུལ་རྣམས་ཁྲིམས་འཛིན་ཡར་རྒྱས་ཁང་གི་ལས་དོན་ཆེད་སྤྲོད་དགོས་པ་ཡིན།
༣) ཉམས་ཞིབ་བྱ་རྒྱུའི་ལས་འཆར་དང༌། ལས་འཆར་གཞན་གང་རུང་སྤྱི་སྒེར་གྱི་ངོ་ཚབ་བམ། མི་སྣའི་མཉམ་མོས་མཐུན་ཆོད་གན་འཇོག་རྒྱུ་དང༌། འཆར་དངུལ་འདོན་སྤྲོད། དེ་ལྟར་བྱ་རྒྱུའི་འགན་དབང་ཁྲིམས་འཛིན་ཡར་རྒྱས་ཁང་གི་འགན་འཛིན་ལ་བསྐུར་བ་བཅས་གང་རུང་བྱ་རྒྱུའི་དབང་ཚད་ཡོད།
ད) ཁྲིམས་འཛིན་ཡར་རྒྱས་ཁང་གི་ལས་བྱེད་པ་དང༌། ཕོགས་ཐོབ་མཐུན་རྐྱེན།
༡) ཁྲིམས་འཛིན་ཡར་རྒྱས་ཁང་གི་འགན་འཛིན་དང༌། ལས་བྱེད་པ་གཞན་བཅས་ཟུར་དུ་བསྐོ་གཞག་བྱེད་སྐབས་ཁྲིམས་དྲུང་དང༌། ལས་བྱེད་པ་གཞན་བསྐོ་གཞག་དང༌། ཐོབ་ཐང་བཅས་ལ་གཞི་བཞག་ནས་ཁྲིམས་འཛིན་ཡར་རྒྱས་འགན་འཛིན་ལྷན་ཚོགས་ནས་བྱེད་ཕྱོགས་ཞིབ་གསལ་གཏན་འབེབས་བྱེད་ཆོག་པ་ཡིན།
༢) འགན་འཛིན་དང༌། ལས་བྱེད་པ་ཟུར་འཛུགས་མ་བྱས་བར་ཆེས་མཐོའི་ཁྲིམས་ཞིབ་ཁང་གི་བཤེར་དཔང་སུ་རུང་ཞིག་དང༌། བཤེར་དཔང་མེད་ཚེ་ཆེས་མཐོའི་ཁྲིམས་ཞིབ་ཁང་གི་ཁོངས་ནས་གཞན་སུ་འོས་ཤིག་བཅས་ནས་ཁྲིམས་འཛིན་ཡར་རྒྱས་ཁང་གི་འགན་འཛིན་གྱི་ལས་འགན་གཅིག་ལྕོགས་བྱ་རྒྱུར་ཁྲིམས་འཛིན་ཡར་རྒྱས་འགན་ལྷན་ནས་བསྐོ་གཞག་བྱ་རྒྱུ་དང༌། ཆེས་མཐོའི་ཁྲིམས་ཞིབ་ཁང་གི་བཤེར་དཔང་གཞན་དང༌། འཛིན་སྐྱོང་ལས་བྱེད་པ་བཅས་ནས་ཀྱང་ཁྲིམས་འཛིན་ཡར་རྒྱས་ཁང་གི་ལས་དོན་ལ་ཕྱར་གྲུ་མཉམ་འདེགས་བྱ་རྒྱུ། འོན་ཀྱང་ཆེད་ལས་པ་དང་གཞན་ཡང་ལས་བྱེད་པ་འཕར་མ་དགོས་རིགས་གླ་བསྟེན་ཆོག་རྒྱུ།
༣) ཁྲིམས་འཛིན་ཡར་རྒྱས་ཁང་གི་འགན་འཛིན་དང༌། ལས་བྱེད་པ་གཞན་བཅས་བོད་མིའི་སྒྲིག་འཛུགས་ཀྱི་ཁྲིམས་འཛིན་སྡེ་ཚན་གྱི་ལས་བྱེད་པ་ཡིན།
དྲུག བྱེད་སྒོའི་རྩ་འཛིན།
ཀ) སྐད་ཡིག་དང་། ཆས་གོས།
༡) བོད་མིའི་ཁྲིམས་ཞིབ་ཁང་གི་སྐད་ཡིག་ནི་བོད་སྐད་དང༌། བོད་ཡིག་ཡིན།
༢) དཔང་རྟགས་ཀྱིས་མཚོན་ཐོག་མ་ཉིད་ནས་སྐད་ཡིག་གཞན་ནང་ཡོད་པ་ཕུད། དེ་མིན་ཡིག་ཆ་ཁག་བོད་ཡིག་ནང་དགོས་པ་ཡིན།
༣) ཁྲིམས་ཞིབ་ཁང་གི་རྩ་འཛིན་ཁྲིམས་ཡིག་དང༌། འགྲོ་ལུགས། སྒྲིག་གཞི་བཅས་སྐད་ཡིག་གཞན་ཐོག་གཞུང་འབྲེལ་ཕབ་སྒྱུར་བྱས་པའི་ཚིག་དོན་འགྲེལ་བརྗོད་བྱེད་ཕྱོགས་ལ་རྩོད་གླེང་བྱུང་ཚེ་བོད་ཡིག་ཐོག་བྲིས་པའི་ཡིག་གཞིར་རྩ་འཛིན་བྱ་རྒྱུ།
༤) ཁྲིམས་དུས་ཚུགས་སྐབས་ཁྲིམས་ཞིབ་ཁང་ནང་ཁྲིམས་ཞིབ་པ་དང༌། བཤེར་དཔང༌། ཁྲིམས་དྲུང༌། ཁྲིམས་རྩོད་པ་བཅས་ནས་རང་ལུགས་བོད་ཆས་གྱོན་དགོས་རྒྱུ།
ཁ) གྱོད་ཡ་ཉམ་ཐག་ལ་མཐུན་རྐྱེན།
༡) ཁྲིམས་ཞིབ་ཁང་སོ་སོས་སྐབས་མཚམས་བརྟག་ཞིབ་དང་འབྲེལ་མཐུན་རྐྱེན་མེད་ངེས་དངོས་འབྲེལ་ཉམ་ཐག་ལ་ངོས་ལེན་བྱས་པའི་གྱོད་ཡ་གང་ཞིག་ལ་གྱོད་གཞི་གཏུག་བཤེར་དྲང་བདེན་ཡོང་བའི་མཐུན་རྐྱེན་དུ་ཁྲིམས་རྩོད་པས་མཚོན་མཐུན་རྐྱེན་རོགས་རམ་དགོས་ངེས་སྦྱོར་སྤྲོད་དགོས་པའི་འབྲེལ་ཡོད་ཁྲིམས་ཞིབ་པ་དེས་ཁྲིམས་དྲུང་ལ་བཀའ་ཁྱབ་གཏོང་རྒྱུ།
༢) བོད་མིའི་སྒྲིག་འཛུགས་ཀྱི་འཛིན་སྐྱོང་སྡེ་ཚན་ཁོངས་ནས་ཉམ་ཐག་གྱོད་ཡར་རོགས་རམ་བྱེད་པོའི་ལྷན་ཚོགས་སམ། སྡེ་ཚན་ཟུར་འཛུགས་མ་བྱས་བར་ཁྲིམས་ཞིབ་ཁང་སོ་སོའི་ལོ་འཁོར་སྔོན་རྩིས་དགོས་དངུལ་ཁོངས་སུ་ཁྲིམས་རྩོད་ཞུ་གཏུག་སྐབས་མཐུན་རྐྱེན་མེད་རིགས་ལ་ཁྲིམས་རྩོད་པས་མཚོན་མཐུན་རྐྱེན་སྦྱོར་སྤྲོད་ཆེད་དགོས་དངུལ་ཟུར་འཇོག་བྱེད་དགོས་རྒྱུ།
ག) བཙན་བྱོལ་བོད་མིའི་ཁྲིམས་དང་ལམ་ལུགས་ཀྱི་ཁྲིམས་རྩོད་པ།
ཁ་མཆུ་ཞུ་གཏུག་སྐབས་ཁྲིམས་ལུགས་གཏན་འབེབས་གཞིར་བཟུང་རྩ་བའི་དོ་བདག་རང་ངོས་ནས་ཞུ་རྩོད་ཀྱི་ཐོབ་ཐང་སྨོས་མེད་ཐོག་ཁྲིམས་རྩོད་པ་བསྟེན་ཚེ་བཙན་བྱོལ་བོད་མིའི་ཁྲིམས་དང་ལམ་ལུགས་ཀྱི་ཁྲིམས་རྩོད་པ་དེ་ཚད་ལྡན་མཐོ་སློབ་བམ། སྦྱོང་བརྡར་བྱ་ཡུལ་ཞིག་ཏུ་བོད་མིའི་ཁྲིམས་ལུགས་ལ་སྦྱངས་འབྲས་ཐོན་པའམ། བོད་མིའི་ཁྲིམས་ཞིབ་ཁང་གང་རུང་ནང་ཡུན་བསྟུད་ལས་དོན་བྱས་པའི་ཉམས་མྱོང་གིས་བཙན་བྱོལ་བོད་མིའི་ཁྲིམས་དང་ལམ་ལུགས་ཀྱི་ཁྲིམས་རྩོད་པའི་འོས་སུ་ཞུགས་འཕེར་ཡིན་པར་གོང་རིམ་ནས་ངོས་སྦྱོར་ཡོད་པ་བཅས་གང་རུང་ཞིག་ལ། འགན་དབང་ལྡན་པའི་འབྲེལ་ཡོད་ནས་དགོས་ངེས་བྱ་རིམ་བརྒྱུད་བཙན་བྱོལ་བོད་མིའི་ཁྲིམས་དང་ལམ་ལུགས་ཀྱི་ཁྲིམས་རྩོད་པར་གཞུང་འབྲེལ་གྱིས་ངོས་འཛིན་བྱས་པའི་ལག་ཁྱེར་ཡོད་པ་ཞིག་དགོས་པ་ཡིན།
ང) གཏུག་བཤེར་བྱ་རིམ།
༡) ཁྲིམས་ཞིབ་ཁང་སོ་སོར་གྱོད་གཞི་ཁག་ཐོག་མའི་གཏུག་བཤེར་བྱ་ཡུལ་ཁྲིམས་ཁོངས་རྣམ་དབྱེ་དང༌། ས་གནས། ཁྲིམས་ཞིབ་ཁང་ནས་སྐད་ཡིག་བེད་སྤྱོད་བྱེད་ཕྱོགས། གྱོད་ཡས་ཁ་མཆུའི་གླ་ཡོན་སྒྲུབ་འབུལ་དང་ཆག་ཡང༌།
༢) གྱོད་ཡ་དོ་བདག་ཕན་ཚུན་དང༌། དེ་དག་གི་ངོ་ཚབ་ཁྲིམས་རྩོད་པ། གྱོད་གཞི་ཞུ་སྦྱོར་བྱེད་སྟངས། ཞུ་རྩའི་གནད་དོན་འགོད་ཕྱོགས།
༣) གྱོད་གཞི་ཉན་ཞིབ་བྱེད་ཕྱོགས་དང༌། བརྡ་ལན་སྐྱེལ་གཏོང༌། གྱོད་ཡ་ཕན་ཚུན་ལ་འདྲི་རྩད་བརྟག་ཞིབ། གྱོད་གཞིའི་རྒྱུ་རྐྱེན་ངོས་བཟུང་གཏན་འབེབས། ལམ་སེང་ཐག་གཅོད་དམ་ཁྲིམས་ཞིབ་ཕར་འགྱང༌། དཔང་རྟགས་འདོན་ཕྱོགས།
༤) ཁྲིམས་ཞིབ་ཁང་ནས་ཁ་མཆུ་ཐག་གཅོད་མ་བྱས་གོང་དོ་བདག་ཕན་ཚུན་ནས་ཁ་མཆུ་ཕྱིར་འཐེན་ནམ། ཁ་མཆུ་ཐག་གཅོད་བྱས་ཟིན་རྗེས་སུ་ཁྲིམས་ཞིབ་ཁང་དེ་ནས་བསྐྱར་ཞིབ། ཡང་ན་ཁྲིམས་ཞིབ་ཁང་ཞིག་ནས་ཐག་གཅོད་བྱས་རྗེས་གྱོད་ཡ་ནད་མི་ཐེག་པ་ཞིག་གིས་ཁྲིམས་ཞིབ་ཁང་གོང་མར་གོང་ཞུ་བྱ་ཕྱོགས་བཅས་ཀྱི་སྐོར་བཙན་བྱོལ་བོད་མིའི་སྤྱི་མང་གཏུག་བཤེར་འགྲོ་ལུགས་ཁྲིམས་ཡིག་དང༌། དཔང་རྟགས་ཁྲིམས་ཡིག་བཅས་ཞིབ་ཆའི་འགྲོ་ལུགས་རྩ་འཛིན་ཡིག་ཆ་ཁག་གཉིས་སོ་སོར་ཟུར་དུ་ཡོད་པ་ལྟར་ལག་བསྟར་བྱེད་དགོས།
ཅ) ཆེས་མཐོའི་ཁྲིམས་ཞིབ་ཁང་དང་ཁྲིམས་ཞིབ་ཁང་འོག་མ་ཁག་ལ་ཞུ་གཏུག་གི་གཞི་རྩའི་ཆ་རྐྱེན།
གཏུག་བཤེར་བྱེད་པོ་གྱོད་ཡ་དོ་བདག་རྣམས་བོད་ཀྱི་ཡུལ་མི་ཡིན་པ་དང༌། བཙན་བྱོལ་བོད་མིའི་ཁྲིམས་ཞིབ་ཁང་གི་ཁྲིམས་ལུགས་སྒྲིག་གཞི་ཁག་གཞིར་བཟུང་གྱོད་གཞི་གཏུག་བཤེར་དང༌། ཁྲིམས་ཞིབ་ཐག་གཅོད་བྱ་རྒྱུར་གྱོད་ཡ་སོ་སོས་མོས་མཐུན་སྲུང་བརྩི་ཞུ་རྒྱུའི་མོས་མཐུན་ཆོད་ཡིག་ཐོག སྤྱི་མང་དག་ཐེར་བའི་མིང་རྟགས་དང་། ལས་དམ་འཁོད་ཡོད་པ་ཞིག་དང་། ལག་བསྟར་དམ་ཡིག་བཅས་ཞུ་རྩ་དང་། ཞུ་ལན་མཉམ་ངེས་འབུལ་དགོས་པ་ཡིན།
ཆ) ཁྲིམས་ཡིག་གསར་བཟོ་དང་བསྐྱར་བཅོས་ཀྱི་དབང་ཚད།
ཁྲིམས་ཞིབ་ཁང་གི་རྩ་འཛིན་ཁྲིམས་ཡིག་དང༌། འགྲོ་ལུགས། སྒྲིག་གཞི་ཁག་བཅས་དགོས་གལ་ནམ་བྱུང་མཚམས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་དང༌། ཁྲིམས་ཞིབ་པ་གཞན་གཉིས་བཅས་སྤྱི་མོས་ཀྱིས་གསར་བཟོ་དང༌། བསྐྱར་བཅོས་ཇི་དགོས་གཏན་འབེབས་ལྟར་རྩ་འཛིན་ལག་བསྟར་བྱ་རྒྱུ།


c: text/html

text:
འཁྲུངས་སྐར་དུས་ཆེན་གསུང་བཤད།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕྱི་ལུགས་དགུང་གྲངས་ ༨༡ ལ་ཕེབས་པའི་ ༸སྐུའི་འཁྲུངས་སྐར་སྲུང་བརྩི་ཞུ་བའི་མཛད་སྒོའི་ཐོག་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་ནི་བོད་ཁ་བ་གངས་ཅན་ལྗོངས་ཀྱི་སྐྱེ་འགྲོ་རྣམས་ཀྱི་ལྷ་སྐལ་རྒྱལ་ཀུན་སྙིང་རྗེའི་རང་གཟུགས་འཕགས་མཆོག་སྤྱན་རས་གཟིགས་དབང་མི་ཡི་རྣམ་པར་རོལ་པ། ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག བོད་མི་ཡོངས་ཀྱི་མགོན་སྐྱབས། བླ་ན་མེད་པའི་དབུ་ཁྲིད། སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་སྔོན་གྱི་ཐུགས་བསྐྱེད་སྨོན་ལམ་དང་། …..རྒྱས་པ་འདིར་གཟིགས་རོགས་གནང་།
༄༅། །སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕྱི་ལུགས་དགུང་གྲངས་ ༨༠ ཐམ་པར་ཕེབས་པའི་ ༸སྐུའི་འཁྲུངས་སྐར་སྲུང་བརྩི་ཞུ་བའི་མཛད་སྒོའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
དེ་རིང་བོད་རྒྱལ་ལོ་ ༢༡༤༢ རབ་བྱུང་བཅུ་བདུན་པའི་ཤིང་ལུག་ལོའི་ཟླ་ ༥ ཚེས་ ༢༠ དང། ཕྱི་ལོ་ …..རྒྱས་པ་འདིར་གཟིགས་རོགས་གནང་།
༢༠༡༤ ལོའི་སྤྱི་ནོརྋགོང་ས་ྋསྐྱབས་མགོན་ཆེན་པོ་མཆོག་གི་འཁྲུངས་སྐར་དུས་ཆེན་ཐོག་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་འདིར་ལོ་ངོ་བརྒྱ་ཕྲག་མང་པོའི་བྱུང་རབས་དང་། རིག་གཞུང་། མངའ་དབང་ལྡན་པའི་བོད་མི་རིགས་ཀྱི་མངོན་འདོད་ལས། བོད་ཀྱི་ལྷ་སྐལ་འཕགས་མཆོག་སྤྱན་རས་གཟིགས་མིའི་རང་གཟུགས་སུ་བྱོན་པ། ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག …..རྒྱས་པ་འདིར་གཟིགས་རོགས་གནང་།
༢༠༡༣ ལོའི་སྤྱི་ནོརྋགོང་ས་ྋསྐྱབས་མགོན་ཆེན་པོ་མཆོག་གི་འཁྲུངས་སྐར་དུས་ཆེན་ཐོག་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་ནི་འཕགས་པ་སྤྱན་རས་གཟིགས་དབང་མིའི་གཟུགས་སུ་བྱོན་པ་ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན་དང། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག བོད་མི་ཡོངས་ཀྱི་མགོན་སྐྱབས་དང། བླ་ན་མ་མཆིས་པའི་དབུ་འཁྲིད་སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་གི་༸སྐུའི་འཁྲུངས་སྐར་གྱི་དུས་ཚེས་ཁྱད་པར་ཅན་ཡིན། མགོན་པོ་གང་ཉིད་སྐྱེ་འགྲོ་སྤྱི་དང། ཁྱད་པར་གང་ཉིད་ཀྱི་གདུལ་ཞིང་དུ་བདག་གིར་བཞེས་པའི་བོད་ཁ་བ་གངས་ཅན་ལྗོངས་ཀྱི་སྐྱེ་འགྲོ་རྣམས་ཀྱི་སླད་བོད་རབ་བྱུང་ …..རྒྱས་པ་འདིར་གཟིགས་རོགས་གནང་།
༢༠༡༢ལོའི་སྤྱི་ནོརྋགོང་ས་ྋསྐྱབས་མགོན་ཆེན་པོ་མཆོག་གི་འཁྲུངས་སྐར་དུས་ཆེན་ཐོག་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་འགྲོ་བ་ལྷ་དང་བཅས་པའི་མགོན་སྐྱབས་བླ་ན་མ་མཆིས་པ། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག འཇིག་རྟེན་ཞི་བདེའི་དེད་དཔོན་ཆེན་པོ། བོད་ཀྱི་ལྷ་སྐལ་སྤྱན་རས་གཟིགས་དབང་མིའི་གཟུགས་སུ་བྱོན་པ་ཁམས་གསུམ་ཆོས་ཀྱི་རྒྱལ་པོ། བོད་དང་བོད་མིའི་མགོན་སྐྱབས་དང་བླ་ན་མེད་པའི་དབུ་འཁྲིད། སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་གི་༸སྐུའི་འཁྲུངས་སྐར་གྱི་དུས་བཟང་འདིར་ཕེབས་པའི་སྐུ་མགྲོན་ཡོངས་ལ། གུས་ཀྱིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་དགའ་སེམས་འཁོལ་བའི་ངང་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན། …..རྒྱས་པ་འདིར་གཟིགས་རོགས་གནང་།
༢༠༡༡ ལོའི་སྤྱི་ནོརྋགོང་ས་ྋསྐྱབས་མགོན་ཆེན་པོ་མཆོག་གི་འཁྲུངས་སྐར་དུས་ཆེན་ཐོག་སྤྱི་འཐུས་ལྷན་ཚོགས་ཀྱི་གསུང་བཤད།
དེ་རིང་འགྲོ་བ་ལྷ་དང་བཅས་པའི་མགོན་སྐྱབས་བླ་ན་མ་མཆིས་པ་ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག འཇིག་རྟེན་ཞི་བདེའི་དེད་དཔོན་ཆེན་པོ། གཞིས་བྱེས་བོད་མི་ཡོངས་ཀྱི་བླ་ན་མ་མཆིས་པའི་དབུ་ཁྲིད་སྤྱི་ནོར་ྋགོང་ས་ྋསྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གི་ྋསྐུའི་འཁྲུངས་སྐར་དུས་ཆེན་གྱི་རྟེན་འབྱུང་མཛད་སྟོན་མཚར་དུ་དངར་བ་སྐྱོང་བཞིན་པའི་དུས་བཟང་འདིར་ཕེབས་པའི་སྐུ་མགྲོན་ཡོངས་ལ། གུས་ཀྱིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་ཡིད་སྤྲོའི་ངང་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན། མགོན་པོ་གང་ཉིད་བོད་རབ་བྱུང་ ༡༦ པའི་ཤིང་ཕག་ཟླ་ ༥ …..རྒྱས་པ་འདིར་གཟིགས་རོགས་གནང་།
བོད་རྒྱལ་ལོ་༢༡༣༧ཕྱི་ལོ་༢༠༡༠ཟླ་༧ཚེས་༦ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་ྋསྐུའི་འཁྲུངས་སྐར་དུས་ཆེན་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
དེ་རིང་འདི་གར་བོད་འབངས་ཡོངས་ཀྱི་མེ་ཏོག་གང་ལ་ཕོག་པའི་ལྷ་སྐལ། འཕགས་མཆོག་ཕྱག་ན་པདྨོའི་རྣམ་སྤྲུལ་སྡོམ་གསུམ་ངུར་སྨྲིག་འཛིན་པ། རང་རེའི་ཆོས་སྲིད་གཉིས་ཀྱི་བླ་ན་མ་མཆིས་པའི་དབུ་ཁྲིད། འཛམ་གླིང་ཞི་བདེའི་དེད་དཔོན་ཆེན་པོ་༸གོང་ས་ལྷ་མིའི་རྣམ་འདྲེན་༸སྐྱབས་མགོན་༸ རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་ཕྱི་ལུགས་ལྟར་དགུང་ གྲངས་༧༤ ལ་ཕེབས་པའི་༸སྐུའི་འཁྲུངས་སྐར་དུས་ཆེན་ཁྱད་འཕགས་ཀྱི་མཛད་སྒོ་ཚར་དུ་དངར་བ་ སྐྱོང་བཞིན་པའི་སྐབས་འདིར་༸མགོན་པོ་གང་ཉིད་དངོས་སུ་ཞབས་ཀྱི་པདྨོ་རྣམ་པར་ …..རྒྱས་པ་འདིར་གཟིགས་རོགས་གནང་།
བོད་རྒྱལ་ལོ་༢༡༣༧ཕྱི་ལོ་༢༠༠༩ཟླ་༧ཚེས་༦ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་ྋསྐུའི་འཁྲུངས་སྐར་དུས་ཆེན་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་འདིར་འགྲོ་བ་ལྷ་དང་བཅས་པའི་མགོན་སྐྱབས་བླ་ན་མ་མཆིས་པ་ས་སྟེང་རྒྱལ་ བསྟན་ཡོངས་རྫོགས་ཀྱི་མངའ་བདག གངས་ལྗོངས་སྐྱེ་འགྲོ་ཀུན་གྱི་མེ་ཏོག་གང་ལ་ཕོག་པའི་ལྷ་སྐལ། རང་རེའི་ཆོས་སྲིད་གཉིས་ཀྱི་བླ་ན་མེད་པའི་དབུ་ཁྲིད། བོད་མི་མང་སྤྱི་འཐུས་ཚོགས་གཙོ་མཆོག་ནས་སྤྱི་འཐུས་ཀྱི་གཏམ་བཤད་གནང་བཞིན་པ། འཇིག་རྟེན་ཞི་བདེའི་དེད་དཔོན། ༸གོང་ས་ལྷ་མིའི་རྣམ་འདྲེན་༸སྐྱབས་མགོན་༧རྒྱལ་བའི་དབང་པོ་ཐམས་ཅད་མཁྱེན་ཅིང་ …..རྒྱས་པ་འདིར་གཟིགས་རོགས་གནང་།
བོད་རྒྱལ་ལོ་ ༢༡༣༥ ཕྱི་ལོ་ ༢༠༠༨ སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་སྐུའི་འཁྲུངས་སྐར་དུས་ཆེན་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་ཡོངས་ཁྱབ་གསུང་བཤད།
༄༅། །དེ་རིང་འདིར་འགྲོ་བ་ལྷ་དང་བཅས་པའི་མགོན་ྋསྐྱབས་བླ་ན་མ་མཆིས་པ་ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག གངས་ལྗོངས་སྐྱེ་འགྲོ་ཀུན་གྱི་མེ་ཏོག་གང་ལ་ཕོག་པའི་ལྷ་སྐལ། རང་རེའི་ཆོས་སྲིད་ལུགས་གཉིས་ཀྱི་དབུ་ཁྲིད། འཇིག་རྟེན་ཞི་བདེའི་དེད་དཔོན་ཆེན་པོ། ྋགོང་ས་ལྷ་མིའི་རྣམ་འདྲེན་ྋསྐྱབས་མགོན་ྋརྒྱལ་དབང་ཐམས་ཅད་མཁྱེན་ཅིང་གཟིགས་པ་ཆེན་པོ་སྐུ་ཡི་ཕྲེང་བ་བཅུ་བཞི་པ་མཆོག་གི་འཁྲུངས་སྐར་དུས་དྲན་མཛད་སྒོ་ཚར་དུ་དངར་བ་སྐྱོང་བཞིན་པའི་སྐབས་འདིར་ཕེབས་བཞུགས་གནང་བའི་སྐྱབས་གནས་དགེ་འདུན་གྱི་སྡེ་དང༌། ཡབ་གཞིས་སྐུ་འཁོར་རྣམ་པ། བཙན་བྱོལ་བོད་གཞུང་གི་མང་གཙོའི་ཀ་བ་གསུམ་གྱི་མཛད་གཙོ་ལས་ཟུར་རྣམ་པས་དབུས་གཞུང་ཞབས་ལས་ཟུར་རྣམ་པ། …..རྒྱས་པ་འདིར་གཟིགས་རོགས་གནང་།
སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་སྐུའི་འཁྲུངས་སྐར་དུས་ཆེན་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་ཡོངས་ཁྱབ་གསུང་བཤད།
༄༅། །དེ་རིང་འདིར་བོད་གངས་ཅན་ལྗོངས་ཀྱི་གཞིས་བྱེས་ལྷ་སྡེ་མི་སྡེ་ཡོངས་ཀྱིཧབླ་ན་མེད་པའི་དབུ་ཁྲིད། འཇིག་རྟེན་ཞི་བདེའི་དེད་དཔོན། འགྲོ་བ་ཡོངས་ཀྱི་མ་འདྲིས་པའི་མཛའ་བཤེས་ཆེན་པོ། རྒྱལ་བསྟན་ཡོངས་རྫོགས་ཀྱི་མངའ་བདག། ལྷར་བཅས་སྲིད་ཞིའི་གཙུག་རྒྱན་སྤྱི་ནོར་ྋགོང་ས་སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གི་སྐུའི་འཁྲུངས་སྐར་དུས་ཆེན་གྱི་རྟེན་འབྱུང་མཛད་སྟོན་མཚར་དུ་དངར་བ་སྐྱོང་བཞིན་པའི་དུས་བཟང་འདིར་སྐྱབས་གནས་དགེ་འདུན་གྱི་སྡེ་རྣམས་དང༌། དཔལ་ལྡན་ཆེས་མཐོའི་ཁྲིམས་ཞིབ་པ་ཆེན་མོས་དབུས་ཁྲིམས་ཞིབ་པ་ལས་ཟུར་རྣམ་པ། དཔལ་ལྡན་བཀའ་བློན་ཁྲི་པས་དབུས་བཀའ་བློན་ལས་ཟུར་རྣམ་པ། …..རྒྱས་པ་འདིར་གཟིགས་རོགས་གནང་།

robotstxt: allowed

filter: keep


text:
༢༠༡༣ ཟླ་ ༣ ཚེས་ ༥ རེས་གཟའ་མིག་དམར།
༄༅། །ཕྱི་ལོ་ ༢༠༡༣ ཟླ་ ༣ ཚེས་ ༤ རེས་གཟའ་ཟླ་བའི་ཕྱེད་ཡོལ་དུ་འཕགས་ཡུལ་ཀིརྟིའི་བྱེས་པ་གྲྭ་ཚང་གི་དབུ་བླ་བཀའ་ཟུར་ཀིརྟི་བློ་བཟང་བསྟན་འཛིན་རིན་པོ་ཆེ་མཆོག་གིས་སུད་སི་གྲོང་ཁྱེར་ཇི་ནི་ཝར་(Geneva) ཕྱོགས་ཕེབས་གནང་སྟེ་ཁུལ་དེར་རྟེན་གཞི་བྱས་པའི་འཛམ་གླིང་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཁང་གི་ལས་ཁུངས་སུ་བཅར་ནས་འཛམ་གླིང་མཉམ་འབྲེལ་རྒྱལ་ཚོགས་ཀྱི་ཆོས་དད་རང་དབང་སྲུང་སྐྱོབ་ཚོགས་ཆུང་གི་དམིགས་བསལ་སྐུ་ཚབ་ (UN Special Rapporteur on freedom of religion or belief) སྐུ་ཞབས་ཧེ་ནར་བྷེ་ལི་ཕིལ་ (Mr. Heiner Bielefeldt) མཆོག་དང་མཇལ་འཕྲད་གནང་ཡོད།
དེ་ཡང་རིན་པོ་ཆེ་མཆོག་གིས་ད་ཐེངས་ཁོང་རང་ཉིད་འཛམ་གླིང་མཉམ་འབྲེལ་རྒྱལ་ཚོགས་ཀྱི་འབྲེལ་ཡོད་ལས་ཁུངས་སུ་བཅར་རྒྱུའི་དགོས་འདུན་གཙོ་བོ་ནི། བོད་ནང་གི་གནས་སྟངས་སྤྱི་དང་ལྷག་པར་བོད་མི་ ༡༠༧ རང་སྲེག་བཏང་ཁོངས་ནས་མང་ཆེ་བ་འབྱུང་ས་རྔ་པ་ས་ཁུལ་གྱི་གནས་སྟངས་དང་འབྲེལ་བ་ཡོད་སྐོར་གསལ་བཤད་གནང་དོན།
མའོ་ཙེ་ཏུང་གི་འགོ་ཁྲིད་འོག་ཕྱི་ལོ་ ༡༩༣༦ ནས་ཕྱི་ལོ་ ༡༩༣༧ བར་དམར་དམག་རྒྱང་བསྐྱོད་ཆེན་མོའི་སྐབས་ནས་བཟུང་རྔ་པའི་ས་ཁུལ་དུ་གནས་སྡོད་བོད་མི་ཚོས་མི་རབས་གསུམ་རིང་རྒྱ་ནག་དམར་པོའི་འོག་དཀའ་སྡུག་ཧ་ཅང་མྱངས་ཡོད་པ་ནི། ཕྲན་གྱི་ཕ་མའི་སྐབས་དམར་དམག་རྒྱང་བསྐྱོད་རིང་དཀའ་སྡུག་ཧ་ཅང་མྱངས་པ་དང། ཕྲན་རང་ཉིད་ལ་མཚོན་ན་ཕྱི་ལོ་ ༡༩༥༩ ལོར་དུས་འགྱུར་བྱུང་མཚམས་དཀའ་ངལ་འཕྲད་པ་མ་ཟད། དེང་སྐབས་རྒྱལ་དར་དམར་པོའི་འོག་འཚར་ལོངས་བྱུང་བའི་བོད་མི་མི་རབས་གསུམ་པ་ཚོས་རྒྱ་དམར་བཙན་གནོན་འོག་དཀའ་སྡུག་ཧ་ཅང་མྱོང་བཞིན་ཡོད།
ཀིརྟི་དགོན་པ་ལྟ་བུར་མཚོན་ན་ཕྱི་ལོ་ ༢༠༠༨ ནས་བཙོན་ཁང་ལྟ་བུར་གྱུར་ཡོད། ཕྱི་ལོ་ ༢༠༡༡ ཕྱི་ཟླ་ ༤ ཟླ་མཇུག་ནས་བཟུང་ཀིརྟི་དགོན་པའི་དགེ་འདུན་པ་ཞལ་གྲངས་ ༣༠༠ དགོན་པ་ནས་བཙན་དབང་འོག་གནས་དབྱུང་བཏང་ཡོད་པ་མ་ཟད། ཕྱི་ལོ་ ༢༠༠༨ ལོའི་ཕྱི་ཟླ་ ༣ ཚེས་ ༡༦ ཉིན་རྔ་པའི་ཁུལ་དུ་མང་ཚོགས་ཀྱིས་རྒྱ་ནག་གཞུང་ལ་ཞི་བའི་གྱེན་ལངས་བྱས་རྐྱེན་དམག་མིས་མེ་མདའ་བརྒྱབ་སྟེ། བོད་མི་ ༢༨ དམར་གསོད་བཏང་ཡོད། དེ་ཁོངས་ནས་བོད་མི་ཆུང་ཤོས་ནི་འབྲིང་རིམ་སློབ་གྲྭར་སྐྱོད་བཞིན་པའི་བོད་མི་ལོ་ན་ ༡༦ སོན་པའི་བུད་མེད་ལྷུན་གྲུབ་མཚོ་ཆགས་ཡོད། ཅེས་གསུངས། སྐབས་དེར་བོད་ནང་དུ་བོད་མི་ཚོས་རང་ལུས་མེར་སྲེག་བཏང་བའི་ཛ་དྲག་གནས་སྟངས་ཐོག་སྐུ་ཞབས་ཧེ་ནར་བྷེ་ལི་ཕིལ་མཆོག་གིས་རིན་པོ་ཆེ་མཆོག་ལ་ཞུས་དོན། རང་ལུས་མེར་སྲེག་བཏང་བ་དེས་བོད་ནང་དུ་གནས་སྟངས་ཛ་དྲག་ཆེ་ལོས་ཇི་འདྲ་ཡིན་མིན་རྟོགས་ཐུབ།
དེར་བརྟེན་ངས་རྒྱ་ནག་གཞུང་གི་འབྲེལ་ཡོད་དཔོན་རིགས་ལ་ཡི་གེ་བྲིས་ཏེ་བོད་མི་ཚོས་རང་ལུས་མེར་སྲེག་བཏང་བའི་གནད་དོན་ཐོག་སེམས་འཚབ་ཡོད་སྐོར་བརྗོད་རྒྱུ་བྱུང། ཞེས་ཞུས་པ་མ་ཟད། ཁོང་གིས་ཕྱི་ལོ་ ༢༠༡༣ ཟླ་ ༣ ཚེས་ ༥ རེས་གཟའ་མིག་དམར་ཉིན་འཛམ་གླིང་མཉམ་འབྲེལ་རྒྱལ་ཚོགས་འགྲོ་བ་མིའི་ཐོབ་ཐང་ལྷན་ཁང་གི་ཚོགས་ཆེན་ཐེངས་ ༢༢ ཚོགས་སྐབས་བོད་མིས་རང་ལུས་མེར་སྲེག་བཏང་བའི་གནད་དོན་སྐོར་གསལ་བཤད་གནང་རྒྱུ་ཡིན་སྐོར་རིན་པོ་ཆེ་མཆོག་ལ་ཞུས་ཡོད། ཕྱོགས་མཚུངས་སྐབས་དེར་སྐུ་ཞབས་ཧེ་ནར་བྷེ་ལི་ཕིལ་མཆོག་གིས་རིན་པོ་ཆེ་མཆོག་ལ་བོད་མི་ཚོས་རང་ལུས་མེར་སྲེག་ལྟ་བུའི་ལས་འགུལ་སྤེལ་དགོས་པ་རྒྱུ་མཚན་གཙོ་བོ་ཇི་ཡིན་སྐོར་བཀའ་འདྲི་ཞུས་པར། རིན་པོ་ཆེ་མཆོག་གིས་གསལ་བཤད་གནང་དོན། རྒྱ་ནག་གཞུང་གི་སྲིད་བྱུས་འོག་བོད་མིའི་རིག་གཞུང་དང་། ཆོས། མི་རིགས་དང་བཅས་པ་རྩ་མེད་འགྲོ་རྒྱུའི་གནས་སྟངས་ཆགས་ཡོད། ད་ལྟའི་བོད་ནང་གི་ཛ་དྲག་གནས་སྟངས་ཀྱི་རྒྱུ་རྐྱེན་གཙོ་བོ་ནི་ལོ་ངོ་དྲུག་ཅུའི་རིང་རྒྱ་ནག་དམར་པོའི་སྲིད་གཞུང་གིས་བོད་མིའི་ཆོས་དང་རིག་གཞུང། སྐད་ཡིག ཁོར་ཡུག་སོགས་ལ་གཏོར་བཤིག་དང་དམ་བསྒྲགས་ཧ་ཅང་བྱས་པ་ལས་གནས་སྟངས་འདི་འདྲ་ཆགས་ཡོད། ཕྲན་གྱིས་ད་ལྟའི་ཆར་སེམས་འཚབ་ཆེ་ཤོས་ནི་རང་ལུས་མེར་སྲེག་གཏོང་མཁན་ཚོའི་ནང་མི་སྤུན་མཆེད་ཚོའི་བདེ་འཇགས་ཐོག་སེམས་འཁྲལ་ཧ་ཅང་ཡོང་བཞིན་འདུག དེར་བརྟེན་སྐུ་ཉིད་མཆོག་གིས་བོད་མི་དེ་དག་གི་བདེ་འཇགས་ཐོག་རོགས་རམ་གནང་རོགས། ཞེས་ཕྲན་གྱིས་འབོད་སྐུལ་ཞུ་རྒྱུ་ཡིན། ཞེས་གསུངས་ཡོད།
ཐེངས་འདིར་ཀིརྟི་རིན་པོ་ཆེ་མཆོག་གིས་ཡུ་རོབ་རྒྱལ་ཁབ་བྷེལ་ཇམ་དང་ཧོ་ལེན་ཌི། ཕ་རན་སི། ཇར་མ་ནི། ཨིང་ལན་ཌི་བཅས་སུ་ཕྱོགས་ཕེབས་གནང་རྒྱུ་ཡིན་འདུག་པ་བཅས།།


text:
དེང་སྐབས་རྒྱ་ནག་གཞུང་གིས་བོད་ཀྱི་ཤེས་ཡོན་ཅན་དང་། རྩོམ་པ་པོ་ཚོར་དམ་དྲག་བྱེད་གྱིན་ཡོད་པ་མ་ཟད། མང་པོ་ཞིག་འཛིན་བཟུང་བྱས་ཡོད་པ་རེད། ཕྱོགས་གཞན་ཞིག་ནས་བཤད་ན།བོད་མི་རིགས་ཀྱི་ཐོབ་ཐང་སུ་ཞིག་གིས་གླེང་བ་དང་རྩོད་ལེན་བྱས་པ་ཡིན་ན། རྒྱ་ནག་གཞུང་གིས་དེར་དམ་དྲག་བྱེད་བཞིན་ཡོད་པས། རྒྱ་ནག་གཞུང་གིས་བོད་ཀྱི་ཤེས་ཡོན་ཅན་དང་། རྩོམ་པ་པོ་ཚོར་དམ་དྲག་བྱེད་ཀྱིན་ཡོད་པ་འདི་ནི། བོད་ཀྱི་ཤེས་ཡོན་ཅན་དང་རྩོམ་པ་པོ་ཚོས་བོད་མི་རིགས་ཀྱི་ཐོབ་ཐང་ཡོངས་གྲགས་ངང་གླེང་འགོ་ཚུགས་ཡོད་པའི་མངོན་རྟགས་རེད།
དཔེར་ན། རྒྱ་ནག་དབང་འཛིན་པས་འཛིན་བཟུང་བཀག་ཉར་བྱས་ཡོད་པའི་གཞོན་སྐྱེས་རྩོམ་པ་པོ་ཐེའུ་རང་ངམ། བཀྲ་ཤིས་རབ་བརྟན་ལགས་ཀྱིས“ཁྲག་ཡིག”ཅེས་པའི་དེབ་དེའི་ནང་བཀོད་དོན། ༼ བླ་སྲོག་གི་ཕྱི་ནང་ཡོད་ཚད་ལ་ལྕག་ཚན་གྱིས་བྲབ་པའི་དམིགས་བསལ་བའི་ལོ་ཟླ་ཞིག་གི་ངོས་ནས་བཤད་ན། ཅིས་ཀྱང་མི་བཤད་ཐུ་མེད་དུ་གྱུར་བའི་སྐད་ཆ་འབའ་ཞིག་ཏུ་ངེས་པས་ན། ཁོ་བོ་ནས་ཀྱང་སྨྲ་སྒོ་རང་ས་ནས་བསྡམས་ཏེ་འདུག་པ་ལས་སྨྲ་བ་གྲོལ་ཏེ་སུ་ཞིག་བཅད་པ་ཡིན་ན་རིན་དོད་ཆེ་བར་འདོད་པའི་གདམ་ག་ཞིག་ལ་འཕྲེང་ཏེ། ད་གཟོད་རང་གི་ན་ཚོད་ལས་ཀྱང་གཉོམ་ལག་མ་རྒྱས་པའི་དེབ་ཆུང་འདི་ཆེད་དུ་སྟོང་ལོ་བརྒྱད་དགུ་གཉིས་ཀྱི་སོ་མཚམས་སུ་ཁྲག་གི་ཐིགས་པ་བཞིན་གཏར་བ་ལགས་སོ།༽ ཞེས་ངག་གི་སྨྲ་སྒོ་སུ་ཞིག་གིས་གཅོད་སྲིད་པའི་ཉེན་ཁ་སྔོན་རྟོགས་ཀྱིས་སྨྲ་སྒོ་གྲོལ་ནས་“ཁྲག་ཡིག”ཅེས་པའི་དེབ་དེ་བྲིས་འདུག དེབ་དེའི་ནང་༢༠༠༨ལོར་བོད་མི་མང་གིས་རྒྱ་ནག་གཞུང་ལ་ངོ་རྒོལ་ལས་འགུལ་སྤེལ་བའི་སྐོར་གྱི་གནས་ཚུལ་བཀོད་ཡོད། རྒྱ་ནག་གཞུང་གིས་ཁོང་གི་སྨྲ་སྒོ་དུས་གཏན་དུ་གཅོད་ཐུབ་མིན་མི་ཤེས་ནའང་། ཁོང ༢༠༠༩ལོའི་་ཟླ་བ་བདུན་པའི་ཚེས་༢༦ཉིན་འཛིན་བཟུང་གིས་ཟླ་གཅིག་རིང་བཀག་ཉར་རྗེས་གློད་གྲོལ་བཏང་ཡོད་ནའང། ད་ལོའི་སྤྱི་ཟླ་བཞི་པའི་ཚེས་༦ཉིན་བསྐྱར་དུ་འཛིན་བཟུང་བཀག་ཉར་བྱས་ཏེ། ནང་མིས་ཀྱང་ཁོང་གང་དུ་ཡོད་མེད་ཤེས་རྟོགས་མེད་པའི་གནས་སུ་གྱུར་ཡོད། ཡང་ད་ལོའི་ཟླ་བ་བཞི་བའི་ཚེས་༢༣་ཉིན་ཟི་ལིང་ཉེན་རྟོག་པས་རྒྱལ་ཁབ་ཁ་བྲལ་ལ་ངན་སྐུལ་གྱི་ཉེས་འཛུགས་བྱས་ནས་བཀག་ཉར་བྱས་ཡོད་པའི་རྩོམ་པ་པོ་གྲགས་ཅན་བཀྲ་རྒྱའམ་ཞོགས་དུང་ལགས་ཀྱིས། “གནམ་ས་གོ་འབྱེད་།”ཅེས་པའི་དེབ་དེའི་ནང་དུ།“རྩོམ་འདི་བཀྲམ་པའི་རྗེས་ལ། ནམ་ཞིག་མི་ཡུལ་གྱི་ཚ་དམྱལ་དང་གྲང་དམྱལ་དུ་སྡོད་ལོས་དགོས་སྙམ་སྟེ་འཇིགས་སྐྲག་ཆེ་མོད། ཁ་ཡི་རྐྱེན་ལས་མགོ་བོ་ཤོར་ནའང་ལམ་འདི་རང་གིས་བདམས་པ་ཡིན་ཕྱིར་རང་འགན་རང་གིས་འཁུར་རྒྱུ་ཡིན་ནོ།།”ཞེས་བཀོད་འདུག་པས་རྩོམ་པ་པོ་ཁོང་གིས་དེབ་དེ་སྤྱི་ཚོགས་སྟེང་བཀྲམ་རྗེས་ཁོང་ལ་མཇུག་འབྲས་ཡག་པོ་ཞིག་མི་ཡོང་བའང་ཤེས་ཡོད།


text:
བོད་ཡིག་དྲ་འབྲེལ།
མ་ཡུམ་རྩོམ་སྒྲིག་པ།
སློབ་སྟོན་པ། རྒྱལ་རོང་ཐུབ་བསྟན་ཆོས་སྒྲོན།
སྤྱི་ཁྱབ་རྩོམ་སྒྲིག་པ། མེ་འོད།
ལག་བསྟར་རྩོམ་སྒྲིག་པ། ཉི་མ་འཚོ། ཚེ་རིང་ཆོས་སྒྲོན།
རྩོམ་སྒྲིག་པ། འབྲོང་དར་རྒྱས། བྱ་སྨྱོན་པ།
འབྲེལ་མཐུད་པ། རྒྱལ་རོང་པདྨ།
སྤྱི་ཁྱབ་རྩོམ་སྒྲིག་པ། མེ་འོད།
ལག་བསྟར་རྩོམ་སྒྲིག་པ། ཉི་མ་འཚོ། ཚེ་རིང་ཆོས་སྒྲོན།
རྩོམ་སྒྲིག་པ། འབྲོང་དར་རྒྱས། བྱ་སྨྱོན་པ།
འབྲེལ་མཐུད་པ། རྒྱལ་རོང་པདྨ།
About Me
- མ་ཡུམ།
- མ་ཡུམ་ཞེས་པའི་དྲ་རྒྱ་འདི་ནི་བུད་མེད་རྐྱང་བའི་རྩོམ་པ་པོ་རྣམས་ཀྱི་ཆེད་དུ་ཡིན་པ་དང༌། གཙོ་བོ་བུད་མེད་རྣམས་ཀྱི་བསམ་བློ་བརྗེ་རེས་བྱེད་སའི་སྟེགས་བུ་ཞིག་དང༌། བུད་མེད་རྣམས་ཀྱི་འདས་པའི་བྱུང་བ་དང་ད་ལྟའི་གནས་བབ། མ་འོངས་པའི་ཕུགས་བསམ་བཅས་གསལ་སྟོན་བྱེད་སའི་རང་དབང་གི་སྟེགས་བུ་ཞིག་ཀྱང་ཡིན། དྲ་རྒྱ་འདི་བུད་མེད་རྒན་གཞོན་དང༌། བཙུན་མ། སློབ་ཕྲུག་ཡོངས་ལ་གཏན་དུ་དབང༌།
དམིགས་བསལ་ལེ་ཚན།
ཟིན་བྲིས་འདིའི་བདག་དབང་ཆ་ཚང་མ་ཡུམ་དྲ་རྒྱ་ལ་ཡོད།. Powered by Blogger.
རྩོམ་ཡིག་གསར་ཤོས་བཅུ།
༥/༨ ཨ་མའི་དུས་ཆེན་ལ།
བོད་ཀྱི་མ་ཡུམ་ཚོ་གཙོས་པའི་གནམ་འོག་གི་ཨ་མ་ཚང་མར་འཚམས་འདྲི་ཞུ་བ་དང་། ཨ་མ་ཚོའི་མཐའ་མེད་པའི་བྱམས་སེམས་དང་གཏིང་ཟབ་པའི་བརྩེ་བ་ཡིས་འགྲོ་བ་མིའི་རིགས་ཀྱི་རང་བྱུང་ཁམས་ལ་བདེ་སྐྱིད་རྫོགས་ལྡན་ཐོབ་པར་སྨོན་འདུན་ཞུ།
Tuesday, August 30, 2011
སྦེལ་ཀོབ་ནས་རྙེད་པའི་སྙན་ངག
གཟུངས་ཕྱུག་སྐྱིད།
རི་བོ་མེད་པའི་ཐང་ཆེན་དག་ཇི་འདྲའི་ཆེ་ནའང
ངའི་མིག་ཟུང་གི་ཆུ་རིས་དག་སྐམ་ཚར་བས་ཡིན་ནམ
ལྗང་མདོག་གི་རྨི་ལམ་ལ་ངལ་གསོ་ཞིག་རྙེད་མ་བྱུང
ལྗོན་ཤིང་གི་ཡལ་ག་དག་ན་ཆུ་ཐིགས་འོད་ཀྲིག་ཀྲིག་བྱེད་ནའང
ང་རང་མཛའ་བརྩེ་ཞེས་པའི་ཡིག་འབྲུ་ཞིག་བོར་སོང་བའི་སྔ་ནུབ་ཏུ་འགྲེང་བཞིན
རྒྱང་དུ་འཕུར་སོང་བའི་བྱེའུ་ཚོགས་ཀྱི་གཤོག་སྒྲ་ཡང་ཡང་དྲན
འཇམ་དབྱངས་སྐྱིད།
རྩོམ་པ་པོའི་གཏམ་ཐུང་ངུ༌། གྲོང་ཁྱེར་གྱི་ཕ་མ་ཚོས་རང་གི་བྱིས་པའི་ལུས་ཀྱི་སྟངས་སྟབས་དང་གདོང་གི་ཉམས་འགྱུར་པར་དུ་བླངས་ནས་དྲན་རྟེན་དུ་འཇོག་པ་རྒྱུན་པར་མཐོང༌། དེ་ནི་ལེགས་པོ་ཞིག་ཡིན་མོད་ཀྱི། སོ་སོའི་བྱིས་པའི་སེམས་ཁམས་ཀྱི་འགྱུར་བག་དང་མཚར་མཚར་གྱི་དྲི་བ། དྭངས་གཙང་གི་གཤིས་ཀ་བཅས་ཟིན་བྲིས་སུ་བཏབ་ན་དེ་བས་ཅི་མི་ལེགས་སམ།
Monday, August 29, 2011
ཁོ་
མོའི་ མིང་ ལ་ འཛམ་ ལྷ་ ཟེར་ ཞིང་ མོ་ ལོ་ བརྒྱད་ ཅུ་ གྱ་ ལྔ་ སླེབ་ འདུག་ ཕ་ ཡུལ་ ཁྱུང་ མཆུ་ རྫོང་ རྨེ་ བ་ ཡུལ་ ཤོག་
ནས་
རེད།ཕྱི་སྐོར་ ལོ་ ཉིས་ སྟོང་ བཅུའི་ དགུན་ དུས་ སུ་ ཁྱུང་ མྱུག་ ཚོགས་ པ་ ཞེས་ པའི་ གྲྭ་ རྐྱང་ ལྷག་ བསམ་ གྱིས་ ཕྱུག་ པ་ ཞིག་ཀློག་ གིས་ ས་ དེར་ བོད་ ཡིག་ རྨོངས་ སེལ་ གྱི་ འཛིན་ གྲྭ་ སྒྲུབ་ དུས་ ལོ་ ན་ ཆེས་ ཆེ་ བའི་ དབྱངས་ གསལ་ སྦྱོར་ སློབ་པར་ མཁན་ གྱི་ སློབ་ མ་ རེད།ཕལ་ ཆེར་ ཟླ་ བ་ གཅིག་ གི་ རིང་ ལ་ ཉི་ མ་ རེ་ རེ་ བཞིན་ སློབ་ སྦྱོང་ ལ་ མ་ ཆད་ ཡོང་ད་ སྟེ།དབྱངས་ གསར་ སོ་ བཞི་ འབྲི་ ཀློག་ གཉིས་ ཀ་ ཤེས་ པར་ གྱུར།ཁོ་ མོའི་ བཤད་ རྒྱུར།ང་ ནི་ སྐྱེས་ ནས་ ལ་ མ་ ཐུག་ གི་ བར་ དུ་ ཡི་ གེ་ སྦྱོང་ བའི་ གོ་ སྐབས་ རྙེད་ མ་ སོང་ །རྒྱས་པར་གཟིགས་འདོད་ན་འདི་ནོན།
Saturday, April 16, 2011
ཡུལ་ཤུལ་ལ་ས་ཡོམ་གྱི་གོད་ཆགས་བྱུང་ནས་ལོ་ངོ་གཅིག་འཁོར་བར།
འཇིག་རུང་གི་སྐྱ་རེངས་དེ་འདས་ནས། ལོ་ངོ་གཅིག་འདས་སོང་། ས་རྡུལ་དང་གྱང་རོ་ཁྲོད་ནས་བཞུད་ཟིན་པ་ཁྱེད་ཅག དངངས་སྐྲག་དང་ཕྱིར་མིག་གི་ཀློང་ནས་བཞུད་ཟིན་པ་ཁྱེད་ཅག གནམ་འོག་གི་ལན་ཆགས་ཡོད་ཚད་འཁུར་ནས། ད་བར་གང་ན་ཡོད།
ངོ་མདངས་ཤོར་བའི་ཕ་ཡུལ་དང་། ངུ་འབོད་ཆད་མ་མྱོང་བའི་ཤུལ་ལུས་ཚོའི་ཆེད་དུ། ཁྱེད་ཅག་གི་མིག་ཟུང་བཙུམ་མ་ཐུབ་དང་། རྣམ་ཤེས་བདེ་མ་ཐུབ་པ། ངས་སུ་ཞིག་ལ་དགོངས་དག་ཞུ་དགོས། བཞུད་ཟིན་པ་ཁྱེད་ཅག་ལ། མང་པོ་མང་པོ་ཞིག་ཆད་སོང་བ་ལྟ་བུའི་སེམས་ཚོར་ཞིག་གིས། དེ་རིང་། ཕ་ཡུལ་ལ་བལྟས་ནས་ངུ་བཞིན་ཡོད།
Thursday, April 7, 2011
ཕྱི་ལོ་༢༠༡༡ལོའི་ཟླ༤བའི་ཚེས༣ཉིན། མདོ་དབུས་ཁམས་གསུམ་གྱི་བུད་མེད་རྩོམ་རིག་པ་དང་བུད་མེད་ཀྱི་ལས་དབང་ལ་དོ་ཁུར་བྱེད་བཞིན་པའི་དགེ་སློབ་དག་གནའ་མཁར་ཟི་ལིང་དུ་མཉམ་འཛོམས་བྱུང་ནས་བུད་མེད་ཀྱི་གོ་གནས་སྐོར་བགློ་གླེང་བྱས་པ་དང་། བུད་མེད་རྩོམ་རིག་པ་དག་ལ་བྱམས་བུད་མེད་རྩོམ་རིག་བྱ་དགའི་རྟགས་མ་གནང་། བྱམས་བུད་མེད་རྩོམ་རིག་བྱ་དགའ་ནི་བོད་ཁུལ་གྱི་གསར་སྐྱེས་བུད་མེད་རྩོམ་པ་པོ་དག་ལ་དམིགས་ནས་བཙུགས་པའི་དགའ་རྟགས་ཤིག་ཡིན་ལ། ཐེངས་འདིའི་མཛད་སྒོ་ནི་མཚོ་སྔོན་སྙིང་རྗེའི་བུད་མེད་ཚོགས་ཆུང་དང་། ཀན་ལྷོ་ཁུལ་ན་གཞོན་སྙན་ངག་པའི་མཐུན་ཚོགས། གངས་རིའི་བུ་མོའི་རྩོམ་སྒྲིག་ཁང་བཅས་ཀྱིས་གཙོ་སྒྲུབ་བྱས་པའི་བོད་རིགས་བུད་མེད་ཀྱི་གོ་གནས་དང་འཚོ་བ། འཚར་ལོངས་ཀྱི་གོ་རིམ་བརྗོད་བྱ་ཡིན་པ་དང་། གཙོ་བོ་སྙན་ངག་དང་ལྷུག་རྩོམ་སོགས་ཀྱི་རྩོམ་སྟངས་སྤྱད་ཡོད་པའི་རྩོམ་རིག་བརྩམས་ཆོས་གདམས་པའི་བྱ་འགུལ་ཞིག་ཡིན།
Friday, April 1, 2011
འདི་ནི་མ་ཡུམ་ཚོས་ནམ་རྒྱུན་མྱོང་བཞིན་པའི་བརྙས་བཅོས་ཤིག་རེད།
Saturday, February 19, 2011
ཨ་རི་ནས་ཡིན་པའི་ཨ་མ་སོ་ལན་མེན་ནི་ད་ལྟ་རང་ལོ་༣༥ཡིན་པ་དང༌། དེ་སྔོན་མོ་ལ་བུ་ཕྲུག་དྲུག་ཡོད་ཅིང༌། ཕྱི་ལོ་༢༠༠༩ལོའི་ཟླ་༡ ཚེས་༢༦ཉིན་མོ་ལ་བུ་དྲུག་དང་བུ་མོ་གཉིས་བཅས་ཕྲུ་གུ་བརྒྱད་མཉམ་གཅིག་ཏུ་སྐྱེས། ད་ལྟ་མོ་ལ་ཕྲུ་གུ་༡༤ཡོད། བརྙན་འཕྲིན་ཁང་ཞིག་ནས་ཁོ་མོར་ཨ་སྒོར་ཁྲི་༦༠སྤྲད་ཀྱང་ཡུན་ཐུང་ནང་རྫོགས་ཚར་བས། ད་ལྟ་མོ་ལ་སྡོད་ས་རྟེན་སའི་ཐད་དཀའ་ངལ་ཡོད་པའི་སྒང་ཡིན། དེ་བས་མོས་སྲིད་གཞུང་ལ་རོགས་སྐྱོར་ཡོང་བའི་རེ་སྐུལ་ཞུ་བར་གྲ་སྒྲིག་བྱེད་བཞིན་ཡོད་པ་མ་ཟད། སྲིད་གཞུང་གིས་རོགས་སྐྱོར་ཡོད་པར་མོས་ཡིད་ཆེས་དང་རེ་བའང་བྱེད་བཞིན་ཡོད།
Subscribe to: Posts (Atom)
མ་ཡུམ་དྲ་ཚིགས་ཀྱི་འཁྲུངས་སྐར་ལ་ཕུལ་བ། ཀླུ་སྨྱོན་ཧེ་རུ་ཀ
རང་བྱུང་ཁམས་ཆེན་པོ་ལྟ་བུའི་མ་ཡུམ་ཚོའི། ནམ་མཁའ་ལྟ་བུའི་བྱམས་བརྩེ་དང་། ས་གཞི་ལྟ་བུའི་ཕྱག་ཟུང་། རྒྱ་མཚོ་ལྟ་བུའི་སྤྱན་ཆབ་ཀྱིས་ཆེ་རུ་གསོས་པའི་ང་ཚོས། རང་གི་མ་ཡུམ་དག་ལ་དྲིན་ལན་ཅི་ཞིག་འཇལ་ཡོད། རང་གི་མ་ཡུམ་དག་གི་དྲིན་ལན་ཇི་ལྟར་འཇལ་རྩིས་ཡོད། ཀྱེ། བདག་གི་སྙིང་ཉེ་བའི་གྲོགས་པོ་དག
མ་ཡུམ་དྲ་བའི་དབུ་འབྱེད་ལ་བཅོས་མིན་སྙིང་ནས་རྟེན་འབྲེལ་ཞུ། ལྷ་ཆབ་སྦྱིན་པས།
རང་རེའི་བཙན་བྱོལ་སྤྱི་ཚོགས་འདི་འཁྲུག་ཆ་དོད་དུ་ཕྱིན་པ་དང་མཉམ་དུ་གཞུང་སྒེར་སྣ་ཚོགས་ཀྱི་རྩོམ་རིག་གི་དྲ་བ་སོགས་ཀྱང་དེ་བཞིན་དུ་ཆར་རྗེས་ཀྱི་ཤ་མོ་བཞིན་བརྡོལ་འོང་གི་འདུག འདས་པའི་ལོ་གཅིག་གི་ནང་ཚུན་ལ་ཡང་རྣམ་པ་མི་འདྲ་བའི་དྲ་བ་ཁག་དུ་མ་ཞིག་བྱུང་བའི་ཁྲོད་ཐད་ཀར་སྤྱི་ཚོགས་ལ་ཤུགས་རྐྱེན་ཡོད་པ་ཞིག་ཅི་བས་དཀོན་ནའང་། དེ་རིང་རྒྱལ་སྤྱིའི་སྐད་ཡིག་གི་ཉིན་མོར་སྟབས་བསྟུན་ནས་༼མ་ཡུམ༽ཞེས་པའི་དྲ་བ་འདི་བོད་རིགས་བུད་མེད་རྣམས་ལ་ཆེད་དུ་དམིགས་ནས་དབུ་འབྱེད་བྱས་པར་བཅོས་མིན་སྙིང་ནས་རྟེན་འབྲེལ་ཞུ་བ་དང་ཆབས་ཅིག་ཏུ། མ་འོངས་པར་འདི་དང་འདི་བརྒྱུད་ནས་བོད་རིགས་བུད་མེད་རྣམས་ཀྱིས་འདས་པའི་མེས་པོའི་སྲོལ་རྒྱུན་ལས་རང་གི་རིགས་ལ་དམའ་འབེབ་དང་མཐོང་ཆུང་ཅི་བྱས་ཀྱི་ཉམས་མྱོང་ལ་བརྟེན་ནས། གསར་གཏོད་དང་སྒྱུ་རྩལ། དམིགས་འབེན་ཡོད་པ་ཞིག་གི་ལམ་ཁ་སྙེག་ཐུབ་པའི་བཀྲ་ཤིས་བདེ་ལེགས་ཞུ།
མ༵་ཡུམ༵་དྲ་རྒྱ་ལ་ཕུལ་བའི་ཤིས་ཚིག་དང་འབོད་སྐུལ། དགེ་བཤེས་བེ་རི་འཇིགས་མེད།
མ༵་ཡུམ༵་གངས་ཅན་གྱི་ཞིང་ཁམས།། མ༵་རབས་རྒྱ་དམར་གྱིས་འཕྲོགས་ཀྱང་།། མ༵་འཁྱོགས་དྲང་ཐིག་གི་རི་མོ།། མ༵་ཆད་དྲ་ཐོག་ནས་གསལ་འོང་།། མ༵་ལོའི་འོ་མ༵་ཡིས་གསོས་པའི།། མ༵་སྤུན་བོད་རིགས་ཀྱི་མི་དམངས།། མ༵་བཅོས་སེམས་ཁམས་ཀྱི་རི་མོ།། མ༵་སྦས་དྲ་ཐོག་ལ་ཁོད་དང་།།
རྒན་བསོད་ནམས་རྒྱལ་མཚན་གྱིས་མ་ཡུམ་དྲ་ཚིགས་ལ་གནང་བའི་ཤིས་ཚིག
རྟེན་འབྲེལ་ཞུ། སེམས་ཁུང་གི་ཀུན་རྟོགས་ཀྱི་འདབ་མ་རེ་རེ། མཁའ་དབྱིངས་སུ་རྩེན་པའི་ཆུ་འཛིན་གཞོན་ནུ་དང་བསྡེབས་ནས། མཐའ་ཡས་པའི་བློ་གསར་པ་མང་པོ་ཞིག་གི་འདབ་མ་གྲོལ་བའི་སྨོན་འདུན་ཞུ།
ཨ་འཇམ་གྱིས་མ་ཡུམ་དྲ་བར་གནང་བའི་ཤིས་ཚིག
མ་ཡུམ་ནི་མིའི་རིགས་ཀྱི་གཙང་བོའི་འགོ་ཁུངས་ཤིག མ་ཡུམ་ནི་བྱམས་བརྩེའི་རྨང་གཞི་འདིང་མཁན་གྱི་ཞི་བདེའི་ནམ་མཁའ་ཞིག མ་ཡུམ་ནི་འཚོ་བའི་བར་སྣང་ཕྱེ་བའི་སྐྱ་རེངས་ཀྱི་སྒོ་གླགས་ཤིག འདི་ལྟར་མ་ཡུམ་ནི་འཚོ་གནས་ཀྱི་ཁོར་ཡུག་ནས་མེད་དུ་མི་རུང་བའི་མ་ཡུམ་ཞིག་སྟེ། འདི་ལྟར་མ་ཡུམ་གྱི་དྲ་རྒྱ་དབུ་བརྙེས་པ་ཡང་སྤྲོ་སེམས་ཁོལ་བའི་ངང་རྟེན་འབྲེལ་ཞུ། ༢༠༡༡ ༢ ༢༣ ལ་གོང་ས་ཏཱ་ལའི་བླ་མ་མཐོ་སློབ་ནས་ཨ་འཇམ་གྱིས།
མ་ཡུམ་དྲ་ཚིགས་ཀྱི་སྐྱེས་སྐར་ལ་ཕུལ་བའི་ཤིས་ཚིག གཟུངས་ཕྱུག་སྐྱིད།
རྒྱལ་ཡུམ་རྗེ་བཙུན་སྒྲོལ་མ་དག་སྣང་གིས་བཞེངས་ནས།། ཡུམ་ཆེན་བྲག་གི་སྲིན་མོའི་རྣམ་ཐར་ནས་བརྩམས་ཏེ།། མ་གཅིག་ལབ་ཀྱི་སྒྲོན་མའི་མཛད་རིམ་ལ་གཞིགས་ཚེ།། སྐྱེད་ཡུམ་ལྷ་མོའི་ཚོགས་ཀྱི་རྟོགས་བརྗོད་དེ་མཚར་ཨང་།། འབྲོ་བཟའ་ཁྲི་མ་ལོད་ཀྱི་དཔའ་མཛངས་དེ་བཙལ་ནས།། བཙན་མོ་སད་མ་ཀར་གྱི་བློ་བཀོད་ལ་བསྔགས་བཞིན།། ཚེ་སྤོང་མེ་ཏོག་བཟའ་ཡི་མཁྲེགས་འཛིན་ལ་བསམ་ན།། ན་རིམ་བཙུན་མོའི་ཚོགས་ཀྱི་ལོ་རྒྱུས་དེ་བརྗིད་ཨང་།། མྱང་ཚ་དཀར་རྒྱན་ཁྲོས་པའི་བློ་སྤོབས་ལ་དཔྱད་ཀྱིན།། ཨ་ཅེ་སྣང་ས་སྐྱོ་བའི་ངེས་འབྱུང་ལ་བརྟག་ནས།། གླིང་བཟའ་སེང་ལྕམ་འབྲུག་མོའི་སྐྱེས་འབྲས་ལ་བལྟས་ན།། གངས་ཅན་མ་ཡུམ་དག་གི་བཞུད་ལམ་འདི་རྨད་ཨང་།། བྱམས་བརྩེའི་དྲིན་གྱིས་བསྐྱངས་པའི་མ་རྒན་ནས་བརྩིས་ཏེ།། དགའ་བའི་འཛུམ་གྱིས་བསུ་མཁས་སྨན་ཤར་གྱི་གྲོགས་མོ།། འཇིག་རྟེན་བདེ་ལྡན་ཞིང་གི་ཁྱིམ་གཞིས་ལ་དཔག་ཚེ།། བདེ་སྦྱིན་མ་ཡུམ་ཚོགས་ཀྱི་དུངས་པ་དེ་འཕགས་ཨང་།། ད་ཡང་འཇིག་རྟེན་མི་ཡི་གྲལ་འགོ་ནས་ལངས་ཏེ།། ཤར་ནུབ་འཛམ་གླིང་ཟླུམ་པོའི་དཀྱིལ་དབུས་སུ་ཕེབས་ནས།། ༼མ་ཡུམ་དྲ་ཚིགས༽སྒེག་མོ་ལྷུག་ལྷུག་ཏུ་དགད་ཚེ།། ཕྱོགས་ཀྱི་མགྲོན་པོའི་ངག་གི་རམ་འདེགས་འདི་མཛེས་ཨང་།། ཞེས་པ་འདི་གསར་དུ་སྒོ་འབྱེད་གནང་བའི་མ་ཡུམ་དྲ་ཚིགས་ཀྱི་སྐྱེས་སྐར་ལ་བཀྲ་ཤིས་ཁ་བཏགས་ཤིག་གི་ཚུལ་དུ་གཟུངས་ཕྱུག་སྐྱིད་ཀྱིས་སྤྱི་ལོ་༢༠༡༡ལོའི་ཟླ་༢པའི་ཚེས་༢༡ཉིན་རྡ་རམ་ས་ལར་བྲིས།
མ་ཡུམ་དྲ་ཚིགས་ལ་ཕུལ་བའི་ཤིས་ཚིག་བཀྲ་ཤིས་འཁོར་ལོ་མ། ཐོར་རྒོད་པ་སྤྱན་ཆབ།
ཁྱོད་ཀྱིས་གསུངས་པའི་རྨི་ལམ་དྭངས་མོ་གཅིག། ང་ལ་ཡོད་པའི་དམིགས་ཀྱི་རི་མོ་གཉིས།། བཀྲ་ཤིས་གནམ་ལོ་གསར་བའི་དུས་བཟང་ལ།། བཀྲ་ཤིས་ཚིག་གི་ལྷ་ཡིས་ངེད་གཉིས་སྲུངས།། ཁྱོད་ཀྱིས་བསྙལ་བའི་ལོ་ཆང་བསིལ་མ་གཅིག། ང་ཡིས་འདོད་པའི་བཟི་ཁ་བཙན་པོ་གཉིས།། བཀྲ་ཤིས་གནམ་ལོ་གསར་བའི་དུས་བཟང་ལ།། བཀྲ་ཤིས་བདུད་རྩི་མཆོད་པའི་ངེད་གཉིས་བསྟོད།། ཁྱོད་ཀྱིས་བོར་པའི་ཞེ་མདང་མདུད་པ་གཅིག། ང་ལ་མངའ་བའི་མགུལ་ལེ་དྲོན་མོ་གཉིས།། བཀྲ་ཤིས་གནམ་ལོ་གསར་བའི་དུས་བཟང་ལ།། བཀྲ་ཤིས་རྫས་ཀྱི་ཐག་པས་ངེད་གཉིས་ཆོངས།། ཕྱི་ན་བཀྲ་ཤིས་འཛུམ་ཀྱི་མངར་ཁ་གཅིག། ནང་ན་བཀྲ་ཤིས་ཕན་པའི་དྲོད་ཁོལ་གཉིས།། བཀྲ་ཤིས་གནམ་ལོ་གསར་བའི་དུས་བཟང་ལ།། བོད་ཀྱི་མ་ཡུམ་དྲ་ཚིགས་ཁྲི་ལོར་ཤོག